text:
事實呢篇野黎到第二晚已經寫好, 但一直未有時間整理啲相, 估唔到嘅係, 到步之後一樣有好多野做, 忙足成個月.
呢一朝由阿布扎比飛去栢, Airberlin架機非常唔好坐, 上一程機有足夠位比我伸直對腳鬆下, 呢一程全程屈腿, 去廁所時見到啲高大嘅鬼佬要屈住坐到直一直先夠位, 只能嘆一聲佢地仲辛苦過我好多.到栢林機場比預定時間遲左一個鐘, 係其實飛行時間冇長到, 估計係出機票果陣個ETA計漏左個Daylight Saving. 亦都害我朋友一大早起身黎接我但等多左成個幾鐘. 栢林TXL機場非常細, 落機搭巴士去到入境大堂連條走廊都冇已經係排隊過關嘅地方, 入境櫃位冇以前去過英國咁麻煩問長問短, 只係似乎好少見working holiday visa所以研究多左陣. 過左櫃位轉個彎就係攞行李嘅地方, 一條belt成4架機嘅行李, 勁多人圍住插針都插唔入, 我只能夠望住我個背囊轉多左兩個圈先搵到個位攝入去攞. 到呢度需要行嘅路基本上仲短過平時係機場行去入境櫃位條路.
攞完行李一出到黎見到朋友阿綠非常開心, 終於第一次有人接我機啦! 希望下次係一個美女~ 出左機場又係行幾步轉個彎就已經係巴士站, 買左張一星期嘅車飛29.5歐,都唔平. 呢日天陰陰, 溫度只有10~12度, 已經著左件短袖heat tech打底, 但係街上面行都要著番件風褸, 阿綠住嘅Hermsdorf係近郊嘅地區, 比市區又多一分冷感. 阿綠話我完全冇初頭一個新地方嘅樣, 事關8月忙住見朋友冇乜點休息, 到9月連續執屋兼入倉趕左7日, 腸胃本來就有啲食滯左, 兼且搭飛機連轉機成廿個鐘冇好好休息過, 個人已經係隨時可以累低嘅狀態.
小睡兩個鐘之後食左阿綠炒嘅飯就出去Alexanderplaz出電話卡同去Decathlon睇下裝備, 因為我仲差幾件裝備先可以去玩via ferrata. 入到Decathlon好輕易就毒到阿綠, 雖然佢冇買到野, 不過我覺得只係遲早嘅事~ 呵呵呵. 去睇電話卡, O2嘅貴啲兼少啲data, 入去vodafone一問做緊特價10歐一個月200分鐘+500MB 4G data. 聽落500MB data好少, 但其實之後都仲上到只係變成慢速.
栢林嘅人唔似香港人咁依賴部電話, 好多人甚至唔用smartphone, 極少見到低頭族, 係車上面多數係見到人睇書或者睇報紙. 就算大大架嘅單車都可以推入地鐵車箱, 而且寫明可以帶狗狗搭車, 不過地鐵車箱亦都因此唔係好乾淨. 德國嘅地鐵睇落頗老舊, 但信號系統一流, 站上面顯示嘅時間好準, 指示亦都夠清晰, 車門要手動禁一禁掣或者拉一拉手把先會開, 一開頭成日都唔記得會企係車間前面呆等.
睇完裝備因為冇帶信用卡所以留番第二日先買, 之後去左個叫Gesundbrummen嘅站, 一個有幾個大商場嘅站買晚餐嘅材料, 買完野食行出商場, 落雨, 笠番風褸頂帽跑左幾步入地鐵站發覺左邊小腿有一大灘水以為係比人開遮濺濕左, 行行下先覺得唔對路摸一摸背囊底, 濕哂! 原來我地買左支半發酵嘅酒係背囊瞓低左漏左半支出黎, orz…個背囊一陣酒味, 唯有番到Hermsdorf入廁所洗背囊, 終於難逃要洗一洗呢個行山行到頗污糟嘅背囊.
原本諗住煮餐飯食, 不過阿綠要幫同學搬屋所以怱怱食左少少乾糧就再出左去. 自己執屋連入倉趕左7日之後, 好明白一個人搬屋會有幾辛苦, 所以即使攰我都出黎幫下手. 搬完野一齊去左間土耳其鋪頭食啲野, 第一日就可以試食kebab, 味道唔錯, 但係阿綠話果間啲肉一般般, 搞到我好想去佢話好好食果間試!
又再返到Hermsdof已經係深夜, 沖完個涼, 睇左陣facebook睡意上湧就瞓啦, 太攰冇擰側個人瞓發出勁大鼻鼾要阿綠拍醒我先識得轉身. 彼倦但精彩嘅第一日.


c: text/html

text:
星期六係16週年紀念日,一早我o地就諗好o左去Rosedale食BBQ海鮮,一o黎唔係好貴,二o黎酒店餐廳o係30樓個景唔錯哩!
Monthly Archives: 十一月 2012
18/11 九龍坑山Posted on
好耐無行山嘞!(其實前幾個禮拜同朋友行過龍虎山上山頂,不過感覺唔似行山呀!)老公終於忙完,天氣又開始涼爽D,之後可以多D行嘞!
星期日去o左行九龍坑山,我o地由太和火車站行去大埔頭村,再上九龍坑山,之後經鳳園落汀角路,呢段路有部份係衛奕信徑o既第8段(元墩下-九龍坑山).行o左4個鐘,對於我o地唔係太辛苦,不過可能太耐無行山,再加上年紀大,腳有小小攰,呢個冬天要操番o下先得嘞!
17/11 太空螺BBPosted on
曾經o係網上見過一張成個缸都係BB萍果螺o既相,多得非常恐怖,正當同老公講緊呢張相o既時候,我望一望太空螺個缸,發現有隻好細好細o既BB太空螺o係o度行緊呀!又會o甘橋o既.
再仔細睇o下,後o黎發覺一共有4隻螺BB,其有一隻仲係透透地明,幾乎仲細粒過芝麻哩!
4/11 鐵婚紀念日晚餐 ~ Simplylife The East The WestPosted on
結婚紀念日,老公o係工作中渡過,o甘我唯有整o下旅行行程啦!夜晚去o左Simplylife食飯慶祝,D o野好好食呀!
6/11 濛查查生日晚餐 ~ 秋田日式鐵板燒專門店Posted on
之所以係濛查查o既生日晚餐,係因為老公忙到竟然到自己生日都唔知,o係佢生日前一日同佢講開,佢話“原來聽日係生日呀!”,因為實在太忙,搞到幾時係幾號都唔知哩!又正因為忙,老公生日o果日一起身,個人好似無乜精神,成日都懵o下懵o下o甘,呢餐確實係濛查查生日晚餐呀!
見老公o甘忙,所以諗住o係佢生日o果日食好D.仲記得上年老公生日又係好忙,o果日只係去o左黃金海岸食o左個下午茶餐就當慶祝o左生日哩!
揀o左秋田食鐵板燒,係因為覺得呢到係一個慶祝生日o既好地方,而且都好耐無食過鐵板燒嘞!
3/11 日本太空角螺Posted on
o係黑木堂食飽飽,跟住去o左太子買螺螺,今次買番太空螺,都係太空螺得意D呀!

robotstxt: allowed

filter: keep


text:
記得以前細個讀中史既時候,中國最早發現既文字寫於甲骨上故名為甲骨文,係殷商時代既產品,最當時既用途係用黎記錄占卜結果;因為當時既占卜係燒龜殼燒到佢有d裂紋爆開然後再按照龜殼上面既裂紋黎判斷吉凶(好似有d係會用骨),講到呢到我不禁諗起如果下下都要殺龜燒殼都幾慘下...
當然唔駛幾耐大家都已經識得係竹上面刻字做紀錄跟住後來去到有紙有印刷,去到而家甚至用電腦用個Word檔就已經可以.以我自己睇法黎講,占卜紀錄當然有用,我自己都建議每個學習占卜既人都將自己占出黎既結果記低,咁樣就可以係事情發展一段時間之後睇返就可以知道自己當時解牌得出既結果同實際情況既比較,又或者可以睇到原來有d野係牌面上顯示左出黎而當時未解到,之後睇返就會明白當時點解會抽到戈幾隻牌.久而久之哩d經驗就會成為功力既一部份,始終除左睇書,理解牌義,符號既意思同埋係神秘學上既對應之外,可以好實際咁應用到出黎都係好緊要.
另外一個原因係從實用角度出發,以我既經驗通常大家係占卜完左之後一兩日已經將好多占卜既內容忘記左,除非係d好指明又或者好斬釘截鐵既答案,例如佢有第三者,邊個月有拖拍,有冇得升職之類.但去到例如點樣點樣做或者改善,或者一連埋串睇黎緊幾個月每個月既戀愛運,有咩阻力哩d比較詳盡d既答案既時候通常d客人都會好多都記唔到或者好快唔記得;其實自己幫自己占有時都會有咁既情況,此時如果有份紀錄係到就可以睇返提醒返有d問題要點處理又或者去到邊個月份戈時要注意d乜等等.
亦都係因為咁既原因,我自己幫客人占卜之後都會附返上錄音檔同埋文字概括既紀錄,實際上係有幫助的.如果唔係就算占完之後你問返我戈時講左d咩,其實我都唔會記得...因為客人既私隱根本唔可以講出去,所以記黎都無意思,一般都會好快就唔記得嫁啦;除非係d好特別好特別既例子同情況啦.....嘿嘿!
*請留意由2013年9月1起已經唔再提供文字紀錄啦...


text:
最近試左韓國大熱嘅「布丁染髮」~
之前上網睇過唔少blogger都有分享,評語有好有壞.等我都同大家分享下~
「布丁染髮」係咩?
其實當染髮劑溝好後,質地會形成布丁狀而命名.
而「布丁染髮」嘅賣點係顏色有別於一般市面嘅染髮劑.大部分都係新興同較特別嘅顏色,好似係matte look,奶茶色,炭灰綠同粉紅色咁.呢d色通常要去salon 漂左先做到.d顏色咁特別,仲唔駛漂喎.係咪都巳經燒到你呢?
今次試左Sandy Ash~
包裝上都有簡單嘅用法說明.盒上面有個狗牙位,一拉就開到.
值得一讚係配件超級齊備,除左有圍巾同手套外,仲有耳套.咁就唔怕D色整到耳仔都有,非常貼心.
說明書雖然係韓文,但睇公仔都大概明白用法~
將2支染髮劑一齊倒入提供嘅白盒內,然後搖勻.不過搖嘅時候千奇唔好上下咁搖,因為好易倒瀉.只要用手按住盒蓋同盒底,左右咁搖,搖到咁上下check 下.如果都仲係比較水狀,只要給返埋個蓋搖到變布丁狀就可以用.
I am ready! 仲有御用technician
染完之後放係度等20-30分鐘就可以洗頭.
小貼士:
- 如果好似我咁髮根生返幾寸出黎,有鴛鴦色.建議先染髮根,最後先成頭染.
- 通常染髮後頭髮都會偏乾.洗髮後最好用埋附上嘅護鬆膜滋潤返頭髮.不過我短髮用晒成包都唔係好夠,長髪嘅朋友可以用返自己嘅護髮素一樣可以.
常見問題:
1)上色嗎?
顏色雖然同包裝上有少少出入,但上色效果都算唔錯.原本髮根出返嘅黑色都可以遮到,無左鴛鴦色嘅問題.而髮質同髮色人人都唔同,染出黎嘅顏色都會有偏差.
2)傷頭髮嗎?
本身皮膚都較敏感,染左20分鐘左右開始覺得頭皮有d拿.所以我洗頭嘅時候唔用咁熱嘅水都就可以.
3)一盒夠唔夠用?
我短髮都足夠染晒成個頭.長頭髮可能買2盒穩陣d~
4)顏色襟唔襟?
顏色有少少越洗越淺色,但我染左近一個月,顏色唔算走得太遠.而髮根顏色都仲keep到.
呢個價錢同效果我會比70分.都值得再入貨呢
多謝支持 ^^
《以上發表純屬個人分享》


text:
2016年3月28日星期一
33 則留言:
呢個我都鐘意飲!回覆刪除
王子我好努力update歐洲blog, 之後load日本trip比你睇!
驟眼瞅,蛋花好似杯麵.回覆刪除
越來越煮得喎!回覆刪除
以自己方式睇肥媽 XD回覆刪除回覆
唔可以公開呢個方法.刪除
- 回覆
海鮮湯我都成日煮,我用粟米忌廉湯做底,然後加材料,有時食素就只加豆腐.唔洗睇肥媽啦.回覆刪除回覆
唔睇佢我又冇個idea去煮.刪除
呢個有生粉水嘅唔係湯而係羹,而外面吃到的海鮮羹就唔好吃太多,因為愈好飲的廚師就會愈落多油,是關我見過呀~一碗湯有四份一係油,但加了生粉水煮滾後就睇唔到.回覆刪除回覆
咁你係咪自己熬上湯㗎?回覆刪除回覆
梗係唔係啦.我用湯粉咋.刪除
咁簡單,唔使抄啦 :p回覆刪除
你啲蟹肉係咪罐頭㗎?回覆
係呀,仲要係去亞超先有.(亞超都有一隻隻急凍嘅蟹)刪除
搞咁多嘢呀........我通常用粟米湯底就算回覆刪除回覆
粟米湯我呢度冇,整都幾多功夫.刪除
似模似樣呀.回覆刪除
我就鍾意睇安德尊(成世都係黑框眼鏡西裝一度)喺旁邊加把嘴, 整古做怪.回覆刪除回覆
反而我冇乜印象睇過安德尊刪除
- 回覆
有啲綠色賣相好啲喎.刪除
蛋花好靚仔呀!回覆刪除回覆
仲有唔係好見到嘅蟹肉㗎.刪除
好好吃的樣子!美味しそう~.回覆刪除


text:
無論公司規模大抑或小,辦公室政治基本上都係隨處可見,凡係有人嘅地方都必定會發生.如果能夠避得就避,當然就最好不過,但如果工作上係要同同事有所接觸,而佢地又成日好似同你對著幹,當你係乜都唔識嘅話,當然就絕對唔好受.
咁究竟點先至代表佢地認為你係超級愚蠢呢?如果你喺工作嘅時候發生以下12個情境,咁就或者意味左佢地真係當你好蠢好好蝦.
1. 冷嘲熱諷
相處嘅時候如果對方經常都只係一句起,兩句止,而且更加句句都帶有嘲諷嘅以為,咁就代表佢地唔太重視你嘅意見,更加有機會係低估你嘅能力.
2. 身體語言無禮
翻白眼,冷笑,恥笑,鄙視等等,呢啲一睇就知道係唔友善嘅身體語言,並且意味你嘅同時譏諷緊你.
3. 恥笑你
當你明明唔係講緊笑,而且仲要係好認真咁講緊自己意見嘅時候,你身邊嘅同事竟然無端端笑起上嚟.咁嘅狀況或者就代表左你喺同事堆當中,其實一直都係被認定為一個笑柄,無人重視過你,甚至有想侮辱你嘅想法.
4. 無視你
一旦被同事認定為愚蠢的話,基本上佢地就會認為所有嘅野都無須向你過問,亦都唔需要同你有任何交流.所以當辦公室裡有人無視你嘅時候,或者就代表左佢唔覺得需要將你放在眼內.
5. 經常發生口角
假如你嘅同事經常都對你吹毛求疵,又成日為左啲好小嘅事而同你有爭拗,咁呢個就一定唔係個好嘅徵兆,代表左佢地為求證明自己好醒而需要將你踩低.
6. 為你嘅成功感到意外
當你成功完美地完成某個工作項目,你所獲得嘅並唔係同事讚賞,而係被人投以奇���目光,甚至係敵視嘅眼神,咁或者就代表左你嘅同事從來都低估你嘅能力,覺得你根本無可能完成到你成功達成嘅任務.
7. 從來唔會叫你幫手
就算佢遇上乜野問題,需要搵人幫手都好,佢都一定唔會走嚟求你伸出援手.同樣地就算你主動提出幫忙嘅建議,佢地都會為之拒絕,全因佢地覺得你相當無能無野幫到手.
8. 拒絕伸出援手
喺工作上遇上任何問題,你身邊嘅同事同樣都係無慟於衷,無諗過要幫你手.當然要判斷佢地係唔係真係當你好蠢而唔想幫你,首先就要睇下佢地係唔係手上真係有野忙緊而唔得閒幫你先啦!如果佢地真係兩手空空,無野做緊都唔幫你,或者佢地真係對你無乜善意.
9. 自嘲
如果你開始採取自嘲,貶低自己想得到其他同事認同,咁你就已經輸左而且仲真係會令你變得越嚟越蠢,只係識得迎合佢地意見.除此以外,自己貶低自己更加會令人容易佔你便宜,並且將你推向谷底.
10. 自視過高
除左自嘲之外,另一個會令其他同事不滿嘅就將有機會係你自視過高,經常自吹自擂.假如你真係有呢個習慣而且仲要係吹水唔抹咀的話,咁就有可能令其他同事覺得你非常愚蠢,唔喜歡同你有任何交流.
11. 怕自己出醜
好多時候因為怕自己出醜,唔少人遇上疑難都會唔敢提問.但其實根據Time報導,懂得喺適當時候發問,而且好學嘅人其實更為有能幹.
12. 成日講粗口
更甚嘅係如果你因為工作壓力而經常喺工作場所爆粗,咁可能就會影響左同事對你嘅觀感,覺得你身為成年人都唔識得分場合講應該講嘅說話.
(原文連結)
12個小動作代表你同事認為你好蠢
(推介文章)


text:
大粒聽完,話多謝我既 sharing.佢轉個頭一定係話咗俾我個 super 知,因為佢同一日就同我講話我哋係時候睇一睇我既事業發展方向.雖知道我個 super, 佢一直都唔理你既事業發展方向,就算公司合併咗之後年尾有個叫做事業發展計劃既 program, 基本上係上司同下屬坐埋一齊填個問卷,然後 discuss 一下未來一年既計劃,depending on 下屬既目標係乜,上司就會幫助你一步一步向目標進發.個 progrom 係 mandatory 既,咁我 super 做咗d乜呢?咪就係同我填個問卷,disucss 咗一下,然後不了了之,一d follow up都無.咁佢突然間咁積極,就一定係大粒同佢講過嘢.
我同大粒既對話大約係兩個星期前既事,當時真係一句大話都無講過.但如果佢今日再問我,我既答案就會唔同咗,因為我今個星期去咗 in.之前話公司 B 又無咗回音,以為佢 bye bye 我啦,但佢上個星期又搵我,終於今個星期見咗.佢哋好似好有誠意咁,anyway,誠意呢家嘢可以係扮架啫,加上我真係唔覺得我係佢哋想搵嗰類人,佢哋都未必要我.But as I was mentioning to 小笨,如果佢哋真係要我,我都唔知究竟去唔去好,我而家喺現在既公司都 ok 喎,我 super 係衰d,但其他既都好好喎.我又 kinda of 去緊我想去既方向(當場完全係我自己爭取既成果,如果等我 super 幫我可以去死),如果我去到果邊,做既野可以話係完全唔同,即係要由頭 train 過,又要挨一輪先可以上番而家咁 independent 既位置.
But again, 可能人家不要我啦,還是不要太早發夢才好.
挖腳行動 take 2報導暫時告一段落,有新消息再算.


text:
今個星期又繼續電,電,電.之前醫生講解過我須要做廿五次大範圍嘅電加六次小範圍但重點電.咁啱第廿五次踏正端午嘅假期, 可能醫院方面想我喺假期後開始新嘅療程,所以特別喺端午節假期為我開機做埋大電嘅最後一次.
喺哩部七號機渡過咗個幾月,要同佢say goodbye啦!
完晒頭廿五次後,噚日就被安排上設計室再劃位同埋見醫生,哩個醫生仔一見到就問我之前做手術嘅醫生有冇放啲品件例如一啲鐵釘仔之類嘅嘢喺個瘇瘤位置以作記號.吓!我自己生出嚟嘅多餘嘢都要切咗佢啦!嘜重有可能放返啲釘落去咁恐怖?
我話冇喎!咁佢好似好愁咁問我記唔記得個瘇瘤位置,講真大槪就記得啫,準確嘅我都唔係好清楚喎!我有底片比佢,嘜唔可以自己睇吓紀錄咩??
後來有個有經驗啲嘅女醫生叫佢去睇片然後研究咗一輪先決定我補電嘅位置,最後落實只須電之前乳房瘇瘤位置,而腋下淋巴位就唔須要再電嘞!咁都好啲,因為淋巴位已經甩晒皮損晒,個傷口已經好痛,如果再電落去真係唔知會點啊!
治療師解釋哩六次電嘅範圍唔再係A4紙咁大, 會細啲,係10cm直徑圓形咁大,但會電得深層次啲喎!
做完設計再等個幾鐘就安排我去四號機做埋最後六次嘅電療
哩部機等嘅時間比之前七號機耐好多,做咗兩次都係要比預約時間遲成個鐘先排到,好彩都只係做多四次,等都係等埋哩四次啫!
可能醫院方面都知哩到等嘅時間比較長,所以等候區都會整得比較舒服啲啊!咁舒服分分鐘等到瞓著覺呀!


text:
2016年3月27日 星期日
牛下新城 ( 得米美食檔 ) + 滿記甜品屋 @ 九龍灣 ( 27-MAR-2016 )
鴨肉湯底碗仔翅 ($20) - 又係食鼻涕咁 @@
八座沙爹魚蛋 ($7) & 魚肉燒賣 ($7) - 一般
凍豆漿 ($12) - 夠凍囉
@ 滿記
今朝 9 點半起身 食完早餐 抖陣就番教會喇 ~
崇拜完畢就去睇下有無得買紅米 Note 啦 又係賣哂 咁去 MP 買完生果就番屋企 lu ~
我同里奧大人都勁攰 佢番到屋企即入房瞓 我就喺廳睇雜誌 之後玩 line 玩到 3 點左右 開始黎料喇 勁眼瞓 一瞓就瞓到 4 點幾 當堂精神哂呀 哈哈 ~
里奧大人 4 點 45 分先醒 果然好攰呀下 ~~~~
去埋大快活食 tea 之後去探媽咪 lu ~
今晚大食表妹都黎 所以我都去探媽咪啦 佢山長水遠黎嘛 見下面都好 ~
估唔到連佢都覺得媽咪懶 所以我同佢講佢係正常人 哈哈 ~
我之前見到媽咪成日瞓 我會叫佢好心就郁下啦 同埋大力呼吸 但家姐次次就會話媽咪腎有行 心有事 肺有事 所以無力 我其實好想話妳就真係有事 大佬 慢慢咁大力呼吸係對心肺都好架 好過聞氣啦 懶到大力呼吸都懶 我無嘢可做架喇 所以我同里奧大人講我會選擇唔出聲 鍾意點就點 ~
大食話媽咪唔郁真係唔得囉 機能會好快玩完 得閒應該坐喺張櫈度 fing 下對腳 fing 到覺得自己有力 就再用扶助架起身 我話媽咪根本懶到出汁 開眼望妳都話攰 所以慳番啖氣啦 ~
咁講開家姐成日話媽咪無力嘛 唔係懶 咁里奧大人反問家姐 佢有力嘅時候會唔會周圍行丫 ?! 家姐唔出聲啦 因為媽咪懶到乜都話唔想行 所以大食叫媽咪郁呢 里奧大人指住家姐 叫大食同家姐講 ~
家姐同我講話大食唔比佢幫媽咪 因為媽咪想教好 d 張床 家姐好自然幫佢按制 但大食推開家姐 指住個制同媽咪講話個制喺妳隔離 妳自己按啦 ~
嗱 大食係一個非常包容嘅人 同埋佢都錫媽咪嘅 間唔中都會問媽咪點 同埋會黎探媽咪 依家連佢都忍唔住話妳嘅話 就知妳做嘅嘢係錯 因為佢成日比婆婆蝦架 婆婆把衰口又衰 成日笑佢話佢 佢都唔出聲架 不過依家佢已經頂唔順婆婆 所以會話番婆婆 忍耐係有限度 唔好得吋進尺 最終都係妳自己受番架咋 ~
我同大食講話 終於比妳睇到真實情況 媽咪真係懶到咁 所以我探到無心機 同埋個心好攰 總知有事唔好對我喊就得喇 佢叫我保重身體 哈哈 ~
講真 我無諗過大食係咁識諗 因為我覺得佢係順得人嘛 叫佢企佢唔會坐 同埋我唔知家姐諗乜 我同里奧大人叫媽咪做運動好似犯咗彌天大罪咁架 所以我地唔再講喇 佢地鍾意乜就乜啦 有咩就自己同醫生講 唔駛同我地講咁多 我地唔會理 比個好醫生妳 比間十星級醫院比妳又點 ?! 核心問題係個病人 病人唔願意做 我選擇放棄 做足自己本份 探到佢 7 點即走 唔好阻住佢瞓嘛 佢咁鍾意瞓 ~~~~
7 點就一齊走喇 行到半路 大食話要去家姐屋企借洗手間 我地咪話佢一早講嘛 佢話驚唔好意思 比佢激死 我地有時間嘛 咁我地半路分手啦 10 分鐘之後 佢坐嘅巴士到咗啦 如果佢一早話去洗手間咪好囉 可以坐到呢班車 ~
無耐到我地上車喇 唔太餓但我又想食 d 嘢 所以近近地去得寶喇 ~
食完行陣 番到屋企已經 8 點 50 分 抖 5 分鐘又要去滿記喇 之後唔番屋企啦 哈哈 ~
今晚約咗 2 姑奶一家同 3 姑奶去滿記食糖水 原本今晚要去幫手 最後又唔駛 實在太好喇 因為想番屋企早 d 休息嘛 ~
10 點 15 分走喇 番到屋企即沖涼 hea 到 12 點就瞓 lu ~
2 則留言:


text:
又到中秋節啦, 又係大閘蟹出籠既時候, 莎拉成年無食蟹啦, 係時候會一會啦, 所以就不如係中秋做節時食今年既第一擊大閘蟹啦!!!
莎拉去到九龍城買蟹時, 本來想一人2隻, 但諗諗吓都係唔好啦, 因為陶寶B每晚只會俾15分鐘我地食飯, 15分鐘後就會開始扭計, 所以食2隻大閘蟹應該唔可以慢慢嘆呢, 咁所以最後都係1隻先啦. 今年啲大閘蟹真係比較上年平咗好多呢, 睇怕好快會再encore呀!!!!
其實莎拉每逢過節既晚飯, 都係鐘意在家中食做節dinner多過出街食呢, 因為係家中食飯特別有做節既感覺, 不過就辛苦晒媽咪啦, 雖然有菲傭幫手, 但點都係麻煩多嘢整呢!!!
做節晚飯真係特別豐富, heehee, 雞同燒肉就一定有, 炆冬菇+餓掌就係近來莎拉既"飛佛"!!! 最正就係豉汁蒸鮑魚, 諗起都想食呀!
重點就係隻大閘蟹, 真係好多膏呀!!!! 好美味呢, 大愛呀! 一定要再encore先至得!! (暫時忙記膽固醇呢樣嘢先!)
食飽晚飯就到甜唔時間啦, 雖然今年買唔到嘉麟樓或九龍酒店既奶黃月餅, 但都買到半島酒店既奶黃月, 不過試過之後覺得半島既比較油同甜, 食落無嘉麟樓或九龍酒店既咁好食呢. 所以下年都唔會再買lu!
除咗奶黃月餅, 仲有傳統既雙黃蓮蓉月餅同麻蓉湯圓呀, hahaha, 食完真係飽到上心口呀!! 食完呢餐肥呀, 下個星期要on diet先得到!!
食飽飯就賞吓月啦, 謝菲爹哋抱住陶寶B搵吓個月亮係邊先.


text:
同行仲有好幾位blogger,kC, ET,不眠皇子,搵食能手同劍心
認識到佢地好開心,仲有中國同台灣著名blogger
行程緊密,同埋要去晒三間酒店睇設施,餐廳,名菜等等
係一個好好體驗之旅
一到酒店先到丹桂軒午餐,係飲茶同埋睇佢地招牌菜式
點心都好,同埋呢都多款式啊
羅蔔絲酥餅同埋炸兩好味啊
咁佢地招牌菜式有
丹桂軒
燕液蝦球法國豆
特色川香雲吞雞
鮮蔬果煮海東星
食完後上酒店房休息一陣,跟住去睇大堂“運財銀鑽”
好大粒鑽石啊!我好想有咁大粒鑽石,雖然佢唔係真鑽,但見到都開心啊
跟住去貝隆餐廳睇介紹菜式
黑毛豬腩肉配川花椰香汁
青煙金槍魚柳配西柚牛油朵醬
香煎煙白鴿胸配玫瑰荔枝
香橙馬天尼及其他特飲
再之後呢我地又去睇悅榕莊人工沙灘
我好鍾意,佢有好大浪,好似以前水上樂園個扮大浪灣
麥卡倫威士忌酒吧
古法麥卡倫威士忌雞尾酒
呢度有個銅做既筒
將塊大冰放入去
會變成冰波波,然後加12年麥卡倫威士忌,苦艾酒,糖水,橙皮同檸檬皮就會變成一杯雞尾酒
酒吧內仲有好多珍藏既酒
最後就再休息一陣,然後就晚餐
由頂尖葡萄酒品鑑專家李志延做顧問
介紹菜式配酒既種類呢
火箭菜沙律配2010泰國Saim酒莊Monsoon Valley哥倫白乾白葡萄酒﹝泰國華欣省﹞
自家制意式水牛芝士火腿雲吞配2008年份賀蘭山霞多麗幹白﹝中國寧夏省﹞
烤雞
海鮮比薩配2009年份山西怡園珍藏赤霞珠幹紅﹝中國山西省﹞
義大利芝士餅﹝蒂拉米蘇芝士餅﹞配甜餐酒


text:
之前晌阿一海景飯店飲茶時,食好耐無食既甜品…西米布甸
重燃我想整呢個的那團火
個重點係我近來好鍾意食熱既甜品
唔知點解架喎
當我重新碰上呢個焗布甸時,有初戀既感覺
無啦啦驚為天人咁
但我其實係識整既
於是我趁有班朋友上門時,就整呢個大家食
今次加了蜜紅豆,好彩我聰明豆識得晌個布甸中減糖
否則甜死班朋友
今次焗得好滿意,最重要我終於解決左之前吉士粉個問題
原來呢…就咁架喎,咁就得架喇喇喇
你睇佢…幾靚仔,哼
我解決了一個大問題,簡直覺得呢個世界好美好的
我而家又想食啦啦啦
食譜:
西米 100g
(先煲一煲滾水,然後放西米,d水翻滾時就熄火蓋上蓋焗到佢透,如水涼了仍未透心就重複以上步驟)
奶 560g (我用一半椰汁一半奶)
糖 80g(如用蜜紅豆可以減些少)
牛油 50g
吉士粉 60g
蛋黃 3個
紅豆蓉,栗子蓉可以隨意
做法:
將奶,糖,吉士粉,牛油煮熱,用中火煮滾後加入西米邊攪邊煮至到杰身
杰身即係在糊面上刮一下會有痕
熄火後分三次加入蛋黃攪勻然後可以入杯
先入半杯加餡,再鋪多層
放涼後用焗爐200度火焗至表面金黃(每個焗爐火力唔同)
*今次我試下將吉士粉一開始就同奶,糖一齊煮熱,解決了吉士粉凝結問題
*布甸放涼先焗,但面會好食d
新facebook acct開始建立,慢慢upload上Fb,講飲,講食,講戰利品
仲會講祕密


text:
201006080119劉哥的新玩具
尋日放假一起身,就俾劉哥call出嚟食日本野,仲要係佢請,當然呢個世界係無免費午餐,出到嚟先知原來條友諗著買電腦,要我幫眼同幫佢裝software.劉哥即係劉哥,雖然而家風光不再,但好在有我喺度按著佢,已經幫佢慳咗成千蚊,但部機依然成六千咁滯,淨係個機箱都要買全鋁,人哋無貨就走去第二間買,仲要九百幾銀,阿嫂我真係對你唔著.
到囉機時一睇,成個機箱空"nell""nell",都唔明點解要買個咁大九百幾銀全鋁箱.到走時佢照舊又係滾水碌腳湊仔,於是我一條友就要搬個牛龜咁大嘅電腦返旺角.
到搭搭吓車先發覺佢留俾我個袋,點解會有三本PCM?一期都係得兩本啫,點解會有三本?諗真啲先記起,等囉機時隨手囉本PCM睇,應該係果時隨手將佢哋果本丟埋落個袋度.
返到屋企手都痺埋,將部機擺上檯一睇,嘩!成部40" LCDTV俾佢遮晒!
部BD combo同我果部唔同,貴我咁多應該快過我果部
成九舊水嘅版果然係唔同,周圍都係USB
今晚暫時裝咗Win 7同5450 driver,都已經有5.1分比我部機低少少,過兩日裝埋其他driver睇下分數會唔會再升先.
lawbut_chui / Xuite日誌 / 回應(8) / 引用(0)
回應


text:
老公成日都話Notebook好熱,一熱就慢,好想買把風扇擺係底吹,雖然Notebook係老公買比我,但都係佢自己用返,而我就用Desktop,因為Notebook用Vista有某D整相software唔支持,對我來講唔方便.
今日可以抽到時間去深水埗睇下,高達叔叔都想出去睇相機袋,所以就約係深水埗等一齊行下.
我與老公坐巴士去到長沙灣以前7層高工廠大廈附近開始塞車,有位乘客向司機提出請求落車,咁塞我地都落車行過去,去到西九龍中心附近知道咩事塞車,原來有人遊行,這次係我嘗到遊行塞車滋味.
我地塞車,加上高達叔叔早到,所以佢自己去左睇相機袋,但都冇啱心意.大家會合後就去左〝黃金〞和〝高登〞,有好多擺底風扇好似唔多了強勁,我地都有考慮過買擺hard disk內的風扇,然後自制,但又好似好麻煩,最後就 cheap cheap地買左呢款.
我地又有去鴨記,老公見到有老爺電視搖控代用品,老爺電視搖控壞左好耐,問過好多地方都冇,連行都話太舊唔出,見又平平地又買來試下.老爺和我家電視牌子一樣,回到家老公試用新搖控control電視,真係得啵!咁老爺果部都應該冇問題喇!
家中厠所有問題,之前老公整過好多次都唔係好得,咁行完街又冇地方去高達叔叔又來我地家幫手整厠所,雖然買左成組野換都係有滴水,但好左好多,晚餐我地就就求煮麵食就算.


text:
今次到 The 5 Love Languages 裏面嘅第四種語言,Gifts (禮物) .禮物唔一定要係貴,重點係背後嗰份心意.心意可以話係份禮物嘅靈魂.禮物嘅意義係 “佢諗起我,所以佢帶咗呢樣嘢畀我”.Primary Love Lauguage (主要情感語言) 係 Gifts 嘅人,可以記得邊份禮物,邊個,响邊日送畀佢地.
不過就算我地嘅小朋友嘅 Primary Love Lauguage 係 Gifts 都好,並唔代表我地買畀佢地嘅所有嘢,對佢地都有 Emotional Effect (心靈功效).換句話講,即係唔代表我地買嘢畀佢地,佢地心靈上就一定感受到愛.因為好在乎小朋友當唔當嗰樣嘢係禮物.例如文具同衫,佢地好可能睇成係生活必需品,或者理所當然有嘅嘢.如果想小朋友感受到類似嘅嘢背後個份愛,可以將份嘢包成禮物,隆重其事咁送畀佢地.
不過要有心理準備,因為 Primary Love Lauguage 係 Gifts 嘅人,可以一世都唔願意揼任何一份佢地收過嘅禮物.所以對一般香港人黎講,樣樣都降重其事咁送畀小朋友,可以會做成存放空間嘅問題.愛當然建議係越多越好,不過我地可能要响令小朋友感受到愛,同存放空間上面做個平衡.或者諗啲聰明啲嘅禮物,例如選擇啲體積較小,或者可以間唔中選擇一啲留唔得耐嘅禮物.
另外 Gary 講到,如果我地買畀小朋友嘅嘢係有付帶條件嘅話,嚴格上黎講嗰份唔稱得上係一份禮物,因為嗰份只係條件交換嘅酬勞.所以唔鼓勵將小朋友嘅動力建基响物質之上.禮物本身係應該純粹出自愛,唔應該同任何嘢掛勾,一掛勾咗就已經唔算得上係禮物.掛勾嘅例子有「你執乾淨間房我先買畀你」,「如果你考試有XX分我就買畀你」,「如果你聽話,你就可以有……」等等.呢啲全部都係將送畀小朋友嘅嘢,變成滿足家長之後所得嘅酬勞.
咁當然我地仍然有買乜,唔買乜畀小朋友嘅選擇權,尤其係响呢個物質咁豐盛嘅世界,其他小朋友有嘅嘢唔代表佢地就需要有.對Primary Love Lauguage 係 Gifts 嘅小朋友黎講,重點唔係份禮物係啲乜,重點係份禮物係邊個送,同對佢地黎講嗰一份愛.


text:
14 9月 2013
[旅遊.日本] 東京箱根自由行2013 Day 4
東橫INN酒店 -> 築地市場 + 大和壽司 -> 表參道 -> 原宿 + 竹下通-> 新宿 -> 天丼 -> 池袋 -> 酒店
黎到第四日 由於連續三日平均都係香港時間6點起身
團友都捱唔住既關係 唯有比佢地訓多個半鐘
8點鐘先起身 落樓下食番個早餐
食飽飽就直接岀發 岀發先又係交番條鎖匙比counter保管先
黎到日本東京玩 點都應該去下築地 見識下魚市場(雖然去到已經10點)
我係池袋搭丸之內線去銀座再轉日比谷線去築地站落車
咁樣比直接搭去築地市場站 每人平100yen
呢啲錢省唔省就睇大家既budget
我地主要係行場外市場 所以我地去築地站落都無所謂
由築地站行去場外市場大概都係7分鐘左右路程
中途經過一個寺 比較多當地人去 遊客就無乜
行到場外市場 就見到好多香港人 我覺得係咁岩有旅遊團係附近
呢個地方係呢幾日除左機場 聽得最多廣東話既地方
^十點先去 其實我都覺遲左啲
聽閒今年會搬 所以點都去左先
^呢間本身係食壽司既餐廳 門口擺埋攤仔 賣魚仔乾
佢最足磅 最抵
如果你同個老闆吹多陣水 佢會好nice咁塞多啲去個袋到(好滿足架)
呢啲係香港百貨公司質素 靚野黎 香港要成$60一包架
行左個幾鐘就行左去場內市場食壽司
係6號走廊 壽司大都係大排長龍
反而大和壽司只有4個人排緊隊
所以二話不說 就行左去大和壽司喇
大和壽司有2個鋪位 所以相比快好多就入座
排左15分鐘都無就入到去 (好彩早左少少去到 之後好快就排左十幾人係後面 ;P)
^因為早餐食得太飽既關係
所以我都唔食得多
^最後4個人叫左2個set (師傅講既^^)
師傅每個set比左2嚿拖羅 二款小卷
蝦 鰻魚 海膽 魷魚 仲有玉子
拖羅第一嚿有根 唔夠正
反而海膽正好多 好鮮
因為唔新鮮會有腥味 (係香港多數都係咁)
不過一個set都成3500 yen
後尾加左個帶子壽司 300yen 同唔知咩魚壽司 400yen
又係正 好肥 好厚肉 有鮮味
埋單 7700yen
都幾重皮 所以唯有夜晚食番cheap啲 balance 番條數
^因為有啲口渴 係場內市場天橋隔離個自動販賣機 買左杯cc黎飲
比左錢先知 原來係機器勘岀黎
啲味都差不多 不過多左啲冰
^如果唔想咁重皮食貴價壽司
咁就可以黎場外市場既食街 食另類拉麵或者魚生飯
價錢肯定平好多
食完我就行番去築地站 都係果個原因 車費平100yen 記住只係一個人就平100yen
我一行4人 我行遠少少就比左800yen 我就係省小錢 使大錢既人 (哈哈哈)
搭車去shopping lu
首先搭番日比谷線番銀座 之後轉銀座線坐去表參道站(尾二)
^我記得我行去B岀口
^名牌大街 好似尖沙咀栢麗大道咁
真係無乜野岩行
當食飽散下步 消化就算
其實我好大程度上搭去表參道 就係想去kiddy land 見識下
但係我幾失望 因為款唔特別 而且好多係香港都買到
所以係0收獲
影完相 閃人速走
^大都無用 唔岩睇
之後shopping我就無點影相
報告番先
係臨近明治神宮站 有間Zoff既眼鏡鋪
因為一早做定功課 佢有好幾款做緊特價22-57%
我原本想配有近視既太陽眼鏡 但佢話要成4-7日
所以配普通眼鏡就算 本身原價5250yen 都唔算貴
特價左4095yen 為番港紙300蚊多啲 連鏡片 30分鐘拎得 平到爛啦
呢間分店有2個來自上海既店員 所以溝通完全無問題
係等拎眼鏡既期間 就行左過去對面竹下通到行街
我本來想去買衫 點知啲貨仲差過係香港葵芳,深水埗既質素
一睇全部都made in china 想揾日本2隻字都難
食番個可麗餅 去paris kids 買完精品就走左 啲款真係唔岩我style
行左45分鐘左右就行左去附近隔離商場買特價貨喇
其實原宿站對岀就係竹下通
不過我係另一邊入
又要拎番副眼鏡
所以行番轉頭
^好有古色古香既原宿車站
之後愚昧的我 又發揮慳家精神 由原宿行去新宿
其實講真唔算遠 30分鐘內就行到
就係為左每日慳160yen車費 就係行過
所以唔suggest咁行
快快手去新宿/東京再行下街好過
所以好快咁就入左天丼食晚餐
咁岩我地果日18號 天丼做特價(見下圖) 隔離果個set
烏冬原價要730yen 蕎麥麵要成780yen
所以真係平左好多 (慳左咁多 好幸福呀<3)
^團友話蕎麥麵熱食先好食
但我中意麵類要凍食
烏冬雖然平啲 但我覺得好食啲
(呢啲好主觀既)
Posted By: TungTungGoTravel
訂閱: 張貼留言 (Atom)


text:
上數學II既workshop喇!!!
好期待...而結果仍然令小嘉讚嘆!!!
小嘉一路上堂一路諗
如果當年有呢套教材
小嘉小學時數學科唔使成日俾珍妮打(合格都俾人打>~<)
唔使到中學靠自己失驚無神開竅先識計數
小嘉一直都唔打算俾Matthis學珠心算個類嘢
因為覺得咁樣學好慘
好夾硬好被迫咁
而更加促使有咁既諗法
係見到身邊既小朋友
明明每星期都學數學
但越學越亂...用D小嘉都覺得好抽象既方式去計算
小嘉覺得...好似反而將簡單既事情複雜化咗
但要自己教...又真係好似好抽象唔知點做咁
不過上完workshop小嘉有咗個方向
其實蒙特梭利唔係D咩咁神化嘢
可以有咩神奇方式或方程式去教數
而係好簡單...就係好具體,有實物咁去教小朋友數學
用數珠仔數棒嚟學
其實用咗套教材唔代表小朋友記得晒D數點記
九恩歌係點
而係將數學既concept具體化咁去教
一步一步咁去學
唔好諗住一下子就會識晒
蒙唔係咁,係要自然慢慢按步就班
由最初學數量,再學數字,然後先再學加減乘除
當中有可能要兩三年,甚至四年
相信最早Matthis都要歲半先可以開始掂數學既教材
因為太細小朋友係get唔到
事實,Matthis呢家都唔係真係跟足教材既用法嚟做
始終只有一歲...無可能要去已經識得坐定定
聽你慢慢講解咩係紅黃藍
不過keep住接觸
其實小朋友都有吸收
當時機成熟時就會一次爆出嚟
就好似要Matthis執拾咁
小嘉一直以為要動手放D物件..要指住...要好明確咁講點做點做
Matthis先識...但其實佢係不經不覺中
做得多掂得多...原來佢已經可以自己做到
今日小嘉忍住手唔幫
只係口頭同Matthis講執拾好先出街街玩
講咗幾次...小嘉忍住抱住已行走幾步既小朋友返去玩具堆既衝動
真係...Matthis真係返轉頭,自顧自地將地上面既積木放返係盒
然後小嘉提佢要合好
合好後...佢真係可以自己拎住放好
從中唔需要小嘉插手!!!
所以...就算小朋友好似唔理唔知
其實佢地接收咁
而同時...我地都要學識放手


text: 去海x整頭髮,慶爆! 邊有人咁做生意架! 以為大集團可靠d,點知一樣咁喇渣! 喇渣到無人有! 入到去話整佢地廣告賣果隻$200負離子+洗剪+造型. 我已經有晒心理準備接招,因為有過上次經驗(一陣再講),睇下佢地又點樣打算sell我做貴d果隻. 髮型師一坐埋黎,見佢望一望我頭髮後皺晒眉頭,就知我要開始扎行個馬喇. 果然! "拿!你d頭髮而家就響個尷尬位 (我頭髮到膊頭), 整負離子的話,中間就會好扁,個尾就會曉.你呢d要整游離子先得,負離子我地整唔到!" (咁即係我要整$600果隻先得?) "係." (咁但係我上次整過無問題喎,果時頭髮都係咁既長度!之後無曉喎.) "咁我要問下經理先." (如果你係都要局我整$600果隻既,咁我走喇.) 跟住就見佢地有4個人圍埋唔知講乜,中途又望過黎,果種感覺好難受,明明我係客人,但好似比4個人講緊壞話咁. 返到黎,佢話佢地真係整唔到,因為我頭髮短喎! 我: "咁我唔整喇. 你地下次應該響廣告寫清楚囉!" 跟住我問過4間唔同既salon,無一間話我既長度唔適合,佢地話長度根本無影響. 我後來搵到一間,而家終於整完喇,完全無曉既問題. 人地咪又係整到! 呢間野真係好cheap,$200可能佢地覺得係洩本生意喇,但又要印落個廣告牌引人入黎,到人地真係話要整勒,咪諗埋d 低裝到無人有既籍口焗人地轉貴package囉. 講番我上年第一次經歷,都係同一間: 當時個髮型師一聽到我要整$200果隻,即刻 1.狂踩我髮質差 2.恐嚇我,話如果我整$200既,佢唔擔保有咩後果. 哇,聽到呢句,我火到黎埋,我亦不咁示弱: "你咩意思呀?有咩後果呀?" 佢就話可能我既頭髮會變到一堆草咁黃兼個尾會燒焦! "如果係咁差既,咁我覺得你地d野既質素好有問題喎, 咁你地就唔好賣廣告tum人入黎啦! 你整到我頭髮焦晒仲好呀,你睇下我會唔會告你!" 可能佢無諗過我唔驚,無比佢地大到,所以我果次係得呈既. 其實我見過有幾次,有長頭髮既客要整$200,佢地都死講爛講要個客轉package,d人一比佢地兇到,就即刻轉晒做貴既. 我會將呢件事向消委會投訴.


text:
今日既幸運兒就係佢地喇!! 弟弟話救佢地脫離俾雀仔食既危險
順便探埋雀仔! 呢隻金剛鸚鵡識望鏡頭, 但係你頭上個隻烏蠅唔肯走, 又唔敢同佢撥, 怕鸚鵡以為我地打佢呀
呢隻雀仔沖緊 sand bath, 我地一行埋少少佢就唔沖, 好怕羞
沿路經過花墟, 愛吃青瓜既弟弟買左盆青瓜苗返屋企自己培植, 希望真係會結果啦
母親節臨近, D 花太靚忍唔住買左盆俾自己
繽紛的世界
弟弟咩都話好得意, 好可愛, 要影相.... 真係跟得我多似晒我 ^0^
媽媽, 好靚呀! 我唔係要你買呀, 影張相就得架喇 :)
有冇人要買海星呀?
入面既植物係真架!
母親節, 梗係要逼弟弟講 I Love you Mom 啦! 個樣狀甚陶醉, 抵錫!
豬嘴都出埋, 媽媽霖晒 ^8^
見弟弟全程左右手捉住蚱蜢唔放咁辛苦, 我隨手執左個膠手套俾佢放蚱蜢入去先, 但要定時吹氣入袋否則缺氧. 醒起剛岩買盒藍莓有膠盒, 兩姐弟為左兩隻蚱蜢, 二話不說即刻食晒成盒藍莓 @.@
帶左蚱蜢返屋企, 起名深蚱 & 淺蚱
爸爸話草蜢係食草既, 於是兩姐弟日日落街拔草餵佢地, 見到佢地用手仔捧住條草黎食真係好可愛
希望深蚱淺蚱捱到, 係我地屋企住耐 D 啦~


text:
星期五, 7月 30
百萬倉 强迫
係啲大戶睇淡聲中, 大市冉冉又升番年初, 低啲朵既位置. 朋友講過價值投資無乜效, 金融風暴爭啲死哂, 無哂彈葯去溝, 但估市呢樣嘢, 平時都係唔去做好過, 好似啲書本話齋, 歲寒先知乜係松柏, 唔係极端情況下, 價值都係隠而不顯, 吊轉嚟諗, 即係平日唔會點估到佢, 如常人嚟講, 頂底啩, 咁不如諗吓點優化持股同成本, 唔係真係乜都唔使做, 或日日去估炒囉.
呢排潮流就去買 a50 去撈阿爺底, 本人都有唔少 2823 貨底. 但近日報價都有過十巴仙溢價, 相比起 2846 數個巴仙溢似乎無咁抵, 未成事就先輸十個似乎非智者所為. 縮得勁就有 133 招商中國基金去到七折, 但啲經理咁狼死同你分身家咁去攞表現費, 買落去條氣都唔係咁順. 另一選擇就係換馬 820 滙丰中國基金, 都有折十巴仙左右, 雖則呢幾日升番唔少, 但都值博過 a50 多多囉.
樓價係咁升,直撲番去九七年既高峰位. 先前話要等調番至買嗰啲, 都要强迫性咁去買啲市區細單位或者啲上車盤嘞. 但浪呢樣嘢, 我就唔會估頂, 而家中原指數九七位仲未突破住, 但要創新高怕且都係睇時日而已. 我地呢脫人總算見過咪叫强迫性買樓法, 落唔落嗒都心中有數,盲毛咁衝就抵死. 但啲啱啱畢業嗰啲今次無居屋做軟墊咁入市, 今就看君好運囉. 其實一個市場你中意賭當然可以, 但民生既嘢點都要留番啲俾本地個啲玩吓, 唔係要個政府嚟原來係奴役或拋你去無雷公咁遠時, 咁唔同你當權死過先奇囉. 凡每一浪都係有動量既, 係唔會由人既意志所左右, 需要注意既就係佢既原動力轉角位, 諸君知道既話請單聲, 投資組合都要加啲屋戥吓啩, 但而家去槓桿就未搞嘞.
啲資源股果然跌到底就開始彈番, 自己既詛咒果然係信號, 起碼下次都要同人去溝. 中旅打完低, 突破番 1.8X 位, 兩蚊位睇嚟不遠矣.
標籤: comments
訂閱: 發佈留言 (Atom)


text:
今日冇尋日咁痛,但個鼻好乾,覺得好似有D發炎咁,怪自己為食囉!尋日等娣婦回來時吃左幾粒荔枝,俗語話〝一粒荔枝三把火〞,但呢句野一向對我都係唔Work架喎!可能人大左,副機器係差D架勒!
今晚老公又唔知放幾點,我又見自己咁既身世,唔想傳左比阿B,所以吃完晏晝飯,等埋阿B訓左就回去,休息下明天再努力,明天阿B覆診不能缺席.
我諗〝今晚食乜〞到頭都大埋,頭先問左老公今晚炒飯好唔好?佢話是但,晏晝我叫左阿婆煮多D飯等我帶回去炒飯.我坐小巴回去時,老公話星期六要返工,尋晚先話應該唔駛返,而家又話要返喎!之後我去左買叉燒和豆角,然後買埋包,仲買多1磅方包添!以備不時之須.
今次記得睇火,所以底,面都烘得好靚,樽香草蒜容醬用晒,下次要買喇!
我坐係電腦前,雙眼眼皮一直向下垂,咁就僕左係書檯眠一眠先喇!之後繼續寫Blog,但都敵不過睡魔,唯有睡一睡,睡左一個鐘到肥阿哥來電就醒左,之後就為晚餐做準備.
我睇睇下電視突然掛住老公就打比佢同佢講,真係講完呢句就要掛線,不過,之後佢都有打比我問我點解?呵~呵~我都唔知點解啵!
晚餐除炒飯外,我仲煲左罐頭湯添!可惜罐頭刀(舊式)經此一役就要退休,可能它太老被我整斷左其中一部份,之前把新款既用幾幾用又報消左,下次又要記住買,真係多野要買.
今晚飯後工作唔係洗碗,而係幫老公Mon住佢係Yahoo Bid落左Bid既野!Bid咩?緊係佢心頭愛~巴士,剛才睇睇下上唔到網,我拿拿淋閂左個寬頻再開,真係一額汗,因為其中一樣差2分鐘就完,好在最後都成功.今晚老公成功Bid到2架,其中一架仲係佢好鍾意添架!我一陣都要幫佢send e-mail比賣家.
星期六,我都自己搵定節目,與熊貓姐姐約定,若果老公真係要返工就與佢食lunch,然後晚餐一齊等埋老公一齊去吃,我地緊係預埋高達叔叔喇!


text:
8 Sep 2003
今朝又唔係好起到身
成個人都勁頹咁, 個 alarm clock 嘈左好耐我都係無動於中.我同房就黎殺左我, 佢明明係俾我個鬧鐘嘈醒左, 但係又唔夠力起身殺我, 如果唔係佢實會一手拋我出恆生梯, 再拋我個鬧鐘出去.其實我覺得自己好似好衰咁, 明明係我上得多早堂, 但係我就鋪鋪都起唔到身.上次恆生樓有個 fire alarm 響左, 成棟恆生都嘈到癲左, 我都聽到...少少.我覺得好煩, 而且我好眼訓, 於是我就再訓算數, 無理過佢.好犀利地, 我竟然可以繼續訓, 而我同房就嘈到訓唔番.事後問番佢, 佢話佢聽見個 alarm set off 左成五至十分鐘, 但係我就係最後一兩分鐘先開始醒, 個 alarm 響左成七八分鐘我先有反應, 「你簡直係昏迷.」
我就係咁, 唔知點解, 一訓著左, 其他人簡直難辨我是生是死.開始左少少想訓, 就會不停咁 acculmulate, 然後好快就會進入好危險的狀態.我試過係好眼訓的情況之下過馬路, 以為係綠燈可以過, 點知....大家都估到喇.到衣家, 我都仲係咁樣一訓就無晒知覺.個次 pre camp, 阿 vincent 訓左成晚都訓唔到, 好多人都訓得唔好, 我一訓低就昏迷, 到第二朝先醒, 太好喇.因為我試過訓唔著的難受, 所以我會更加珍惜我可以一覺訓天光的喜悅.
今日同詩雅食飯, 先知原來係 O camp 個陣都發生左唔少的事.但係可能因為我一路都係度掛住做其他野的關係, 無理過 / 打聽過.聽完, 其實或多或少都覺得呢個 O camp 的問題真係唔少.
夜晚, 我係 CC 趕番上泳池, 睇下今年的選拔.好犀利呀! 今年原來有好多男仔係 UC 架~ 開心死喇! 我同尖子終於都唔使再驚喇! UC 有男仔喇~! 更令人開心到死的是, 其中有一個 Davis, 原來係港青黎架! 佢好強呀, 仲竟然咁好彩 (定係唔好彩? 唔知) 係我地 UC 呀.唉, 太好喇.我見到佢同阿豐竟然可以鬧得咁上下個陣, 真係又驚又喜.阿豐為中大的一等一泳手之一, 簡直難覓對手, 但 Davis 都居然可以同佢鍊過, 好! 唉, 我呢d 二打六, 都係企埋一邊幫大家去買野飲好過.
其實我仲想繼續睇落去, 但係那邊廂的 215 正在開 O camp 的大 E, 或多或少我都應該到一次, 最後一次 voice 我的感受.雖然講的事不多, 但係大家都終於肯「比較開腔」.咩者? 有不滿咪講囉, 不畏強權喎, 更何況, 都唔係真係強權呀.
之後幫 Wendy 出去搬電腦, 唔重, 輕過自己個部.之後係火炭泰源食宵, 好好食, 但係之前已經食包包食飽, 而且唔想食太多難消化的野, 所以唔多食.
番到宿, 將 Gladys 送俾我的「熊出沒注意」貼係門口 - 反正我同房叫林 BEAR 嘛.幾得意呀.
聽朝又早堂, Soil.


text:
燒腩仔嘅聖誕假期終於都完,我哋呢對一放假就唔䅻家嘅母子,又要回復返正常生活啦,而艾菲亦係時候回顧呢個假期嘅點滴,首先就由平安夜講起啦﹗
呢日米高放半日,艾菲一早就諗好帶燒腩仔過海去接爸爸放工,所以一起身食完早餐,就換衫執袋出發,咁一場來到灣仔呢邊,艾菲個心當然係想去蘭杜街食蝦麵(嘻...其實米高唔係灣仔返工,係艾菲屈佢由老遠行過來),點知去到餐廳門口有個小朋友大叫「我要食飯」,艾菲呢個為食大肚婆慘被強頑嘅小朋友KO,只好乖乖行過隔離鋪食越南嘢,然後食得半碟飯嘅米高出來大叫要再搵嘢食,艾菲就帶佢哋去快樂餅店買包食,明明燒腩仔自己揀咗個菠蘿包做下午茶㗎,但見米高個沙翁又雙眼發光咁搶食咗大半個,米高最終都係餵唔飽自己㗎,噢...
之後我哋沿路行返出地鐵站附近,米高一早已經話想食公利蔗汁糕做甜品,佢一心以為呢個色呢個樣,燒腩仔應該會無興趣,可惜事實證明佢太天真啦﹗為食燒腩仔又出動搶食﹗連賣蔗汁嘅阿姐都忍唔住話「乜你咁細個都識食呢D嘢」,其實佢喺艾菲肚入面已經食唔少,以前放工間中會走去買個返屋企雪凍做飯後甜品,嘻...
食飽當然要搵D嘢做,難得過海最好當然係去中央圖書館睇吓書坐吓休息吓,本來見到電車站超多人想轉坐巴士㗎,但燒腩仔好堅持要坐電車,佢兩父子仲要一上車就直衝上上層,其實艾菲當時啱啱食飽,條腰忽然有D痛唔多企到,好彩有個姨姨好快發現到艾菲個肚讓座,同去到銅鑼灣有唔少人落車,艾菲先舒服返D.
呢日艾菲嘅感冒仲係未好,全日keep住鼻水長流,可能因為咁入到圖書館時又突然好眼瞓,好彩今次有米高喺到幫手講故事畀燒腩仔聽,艾菲就可以好安心咁坐喺對面休息叉吓電,我哋仲喺到hea到五點圖書館閂門先走.
睇完書出來無耐,燒腩仔就喺米高嘅懷抱中瞓著咗啦,我哋剩機喺銅鑼灣行咗陣街,六點半左右就去咗金鳳食地道嘅聖誕大餐,其實我哋以前拍拖間唔中都會來呢到食飯,記得N年前平安夜聽蔡瀾介紹後來食過一次呢個餐,感覺好地道好funny同OK好味,咁今年就決定帶埋燒腩仔來試,不過今年嘅聖誕大餐主菜係我哋都唔太啱食嘅豬脾,所以最終只係叫返招牌牛柳,而燒腩仔啦...就只係食咗個牛油餐包同N條薯條就叫飽,唉...佢呢排食親正餐都麻麻煩煩,畀肉佢都嫌要咬話唔食,我哋見佢有嘢落肚就算,都廢事同佢嘈.
食完聖誕大餐都係七點幾,我哋就按原定計劃,同佢去坐天星小輪返尖沙咀順便睇燈飾,往時艾菲一定會堅持行尖東海傍睇燈飾先最有feel,但今年陀住BB豆豬就一切從簡啦,坐船睇燈飾其實都一樣姐,況且一日之內有得坐過海巴士,電車同小輪,未開船燒腩仔已經話自己今日好開心.
落船後本身諗住沿彌敦道行落佐敦坐車走(因為封路),但見今年真係無同燒腩仔影過商場聖誕裝飾,點都逼一次入海港城影吓靚靚米奇聖誕樹同tsum tsum蛋糕啦﹗
因為人多到無可能走回頭路出返去,所以我哋就好順路咁入咗商場行咗陣街,然後行吓行吓去到海港城尾,發現封路只係封到中港城,見有巴士即跳上車返屋企,十點左右已經順利返到屋企休息,呢個平安夜認真平安呢﹗


text:
呢日係今次紐西蘭行程嘅最後一日,晏晝三點咁上下就要揸番部車到達皇后鎮嘅機場還車,所以呢日只可以行吓皇后鎮附近嘅景點.朝早係旅舍食完早餐同 check out,之後就出車去呢日行程嘅第一站 ~ 箭鎮.
在較大的地圖上查看紐西蘭南島自駕遊 2014 - Queenstown
Arrowtown 距離皇后鎮大約半個鐘車程,係一個充滿歷史嘅淘金小鎮嚟.話說 1861 年首次有人發現係 Arrow River 有豐富嘅藏金,到 1862 年已經有超過千五人嚟到呢道搵發達嘅機會,而當中亦包括係清代光緒年間越洋過海嚟到呢道尋夢嘅中國人;到今日呢班中國人係呢道居住過嘅遺跡亦係箭鎮其中一個觀光點嚟.
到當年嘅淘金活動式微後,呢道啲人亦曾經依靠農業貿易維生.後來呢道嘅人口不斷下降,到近數十年先因為旅遊業帶番旺呢個小鎮.
一來呢道有過一段輝煌嘅淘金歷史,二來亦多得魔戒效應,好多去皇后鎮觀光嘅遊客都喜歡花數個鐘過一過嚟呢道短暫旅遊.
因此呢道亦充斥住各式餐廳,咖啡店,糖果店,紀念品店,金店同羊毛店等等做遊客生意嘅店舖.
呢個小鎮嘅遊客區查實好細,主要係 Buckingham Street,呢條街附近嘅 Arrow River 同一個 Chinese Settlement 嘅遺址.
查實現時呢道河邊依然可以淘金;遊客可以去 Information Center 租個淘金盤,去 Arrow River 碰碰運氣,或者有機會淘番幾粒金沙番老家留念都唔定 .
昨日同行嘅朋友想玩 Skydive 唔成功想今早再去 Nzone 碰吓運氣;如果有啲預約咗嘅人 no show 嘅話執到雞就可以係今日我哋上機前玩到.我哋係 Arrowtown 四圍行咗陣見時間差唔多,就出車番皇后鎮.可惜今次去到 Nzone 得知佢哋呢程 Skydive 又係因為風大全團取消 .
冇計朋友今次旅程此終同跳傘無緣.我哋再由皇后鎮出車,出發去 Kawarau Bridge 睇笨豬跳.
除咗一般睇開嘅單人跳之外,現場亦見到有對男女玩雙人跳.印象中都好似係第一次見呢隻笨豬跳嘅玩法.
睇過幾位勇者嘅表現 ,之後我哋再去旁邊精品店打個白鴿轉順便借個洗手間,跟住就番停車場出車去今次行程嘅最後一站 ~ Wanaka.


text:
咁平時都係食中式早餐,但有時星期日,阿姐又係度,會就仔仔爸去食番個西式早餐,多數會去屋企附近嗰間西餐廳食Brunch
舊年時,見嗰區開咗間“Denny's”,所以係舊年o既感恩節,去咗呢間度試吓
啱啱係香港返咗o黎嗰個禮拜,係香港食得港式茶餐多,所以一返o黎就陪仔仔爸食Brunch,去番之前嗰間,但覺得佢哋啲嘢差咗,所以係阿姐臨放完暑假前,搵咗個星期日,仲約埋姑仔個女,叔仔個女一齊去“蘇豪”嗰邊食Brunch
阿姐上網搵定幾間,上到去泊好車,見到呢間,見無人幫襯,所以我哋都無幫襯,哈哈
再去搵附近嗰間,沿途經過一個公園,仲有街上o既展品
最後我哋去咗呢間,見好旺吓喎
白酒煮青口
龍蝦湯
始終我都係要食飯,仲要食日式海膽飯
星期三,仔仔爸話唔煮飯去食拉麵,阿姐又即刻search去邊一間食
仔仔爸仲比架車阿姐楂上“蘇豪”,(阿姐年頭至考到車牌)
先去一風堂,但話要等一個鐘,即走
搵過另一間又係要等好耐,所以諗住行去St. Mark嗰邊搵其他嘢食,搵搵吓見到呢間新開小食店(前身係賣章魚小丸子),見幾得意,仔仔爸話買份combo o黎試吓
樣貌似個漢堡,但面同底個塊係用米飯做的,Combo無得揀其他,係豬肉o黎,個味道似肉餅,個汁好juicy,個飯餅有少少飯焦o既口感,但我唔鍾意食飯焦,因為飯焦會黐牙,其實總捨都係好味的,個湯裡面有三粒好似鯪魚球o既肉丸,唔腥,但我覺得個湯麻麻,啲薯條好食
我哋行到St. Mark,最後都係食拉麵
我覺得個冷麵好食啲
某日阿姐話佢男友仔想上o黎食飯,佢男友掛住Marble仔喎,咁仔仔爸就話不如星期六啦,出去食,仔仔爸想去Midtown睇聖誕怖置同燈飾
基本上Midtown係好難搵位泊車,所以我哋齊齊搭地鐡上34街
一上到34街,見好多路邊流動餐車,我見到啲串燒好想食,仔仔爸話我哋扮遊客要試紐約街邊小食
真係好鬼遊客價錢,呢度要$14.00
先去Macy's睇佢啲窗櫥怖置,34街附近好多韓國餐廳,所以我哋去咗食韓國餐
呢間阿姐之前同啲friend o黎食過,所以帶我哋o黎呢間食
都等咗大約半個鐘,我哋四個人,但仔仔爸話佢個胃唔係幾舒服,唔係幾想食,所以我哋只叫咗三個餐
每個餐包一條煎魚仔,都幾好食,係多碎骨,食時要好小心
六小碟
叫咗個細海鮮薄餅,一上枱就幫我哋分成每人一碟
呢個點海鮮薄餅個醬汁,我覺得好好味喔
我點o既海鮮豆腐煲
阿姐點o既石頭碢飯
阿姐男友仔係老番,老番通常都係食肉獸,佢點o既牛仔骨
幾個餐大家一齊share食
食飽飽就行上5大道Rockefeller center 睇聖誕樹同燈飾
咁下一篇再講


text:
大嶼山聖母神樂院,一個好似好陌生既名字,其實呢間神樂院亦即係十字牌牛奶既〝原產地〞〔牛奶業務現時已經易手〕,十字牌牛奶相信都冇乜人唔識,仲係由細飲到大果隻添!一路以黎,都唔知原來神樂院都仲有自家製既曲奇餅....
到目前為止,我都唔清楚神樂院既正確位置係邊度,不過要買呢 d 神父親手製既曲奇餅,又唔洗一定入到去大嶼山既.之前睇飲食男女知道,呢 d 曲奇餅可以經油蔴地一間教會書舍代訂.為食既我,當然唔會錯過呢個機會啦!大概兩個多月前既一個星期六上晝,親身去到呢間書舍預訂,取貨期係三個月後既事!! 書店店主仲好有禮貌咁同我講:下次唔洗親身上黎嫁!打電話都可以預訂!
就係上個星期,收到呢位店主既電話,話預訂既曲奇餅已經有貨,可以隨時上書舍取餅!
唔好期望會有咩美輪美奐既包裝,但係我反而喜歡佢既設計簡單而樸實無華,貫徹神樂院為靜修地方既形象!
盒面〔藍天綠草襯托神樂院,感覺舒服,詳和〕
盒底〔印有神樂院簡介,中英對照〕
一盒共有二十四小包,每包共有三片,獨立包裝,方便衛生.
嚴格上,個人覺得呢 d 都唔算係曲奇餅,因為曲奇餅應該係以牛油為主,有好重既牛油羶香;而呢種餅比我既感覺,係好鬆脆,香香甜甜咁,食完一 d 都唔會覺得油膩,感覺似食緊茶餅多 d.兩個字總結:好味!
可能由於自己由細到大都係讀天主教學校,少不免對教會有 d 情意結,再加上係神父親手每日限量新鮮製造既關係,我覺得可以食到呢盒餅,真係等幾耐都係值得既!


text:
昨天是清明節前最後一個Sunday, 約好啊妹一早出發去NY 上州掃墓.吃咗奇異果做早餐, 再收拾好所需物品, 十點幾出發啦!
好好太陽喎! 仲好暖, 有華氏50幾度(15℃)添!
睇吓! 啲小白雲幾可愛, 一朵一朵四處飄.
好彩honey做咗功課, 知Yankee 打波, 行過另一條路, 避開唔使塞車, 順順利利咁就到埗啦! 但因為係去NY 上州, 快極都要個幾鐘.
嘩! 太陽伯伯絕冇吞pop, 係無遮無掩下, 勁曬, 好彩塗咗防曬, 但我唔記得帶埋支防曬粉出嚟補, 唯有帶埋頂帽頂住.事關一個星期前細妹幫我做咗脈冲光, 下令唔準曬太陽, 好彩細妹有appointment 行唔開, 冇一齊嚟唔知道.
但原來風小姐先係至難頂至惡, 真係大風到哩! 差啲香燭都點唔著.
就係咁係狂風吹下, 搞咗成粒鐘, 終於做好為人子孫要盡嘅責任, 不過同風小姐博鬥咗咁耐, 上番車, 我同啊妹都有啲頭痛啊!
搞掂正經事, 跟住當然要玩番半日啦!
最後决定去番上次比人包咗場, 無得玩溜冰嗰個shopping mall, 等小公主同小王子還吓心願, 玩番次啦!
平日好少會嚟呢個mall, 因為係上州, 太遠啦! 今次見人已經係上州, 就去啦! 廿分鐘就到嚕! 呢度有得血拼, 又有戲院可以睇戲, 仲有溜冰場及保齡球場.
上次比人包場冇得玩,佢兩位今次仲唔玩番夠本.
係佢哋玩溜冰期間, 我同啊妹梗係鼠咗去血拼啦! 但其實都只係同啊妹四處逛逛, 再坐係兜巴星一路嘆住杯Latte, 一路同佢傾吓佢個大project方向要點實行.
好快又嚟到Dinner time, 今次揀呢間~~~
Outback Steakhouse
嚟得扒房, 梗要吔番塊扒啦! 哈~~~
嗱~~~
右下角嗰份先係我件6安士西冷配雜菜, 比小公主同小王子個Kids' meal 仲細, 兒童餐個扒竟然係7安士, 離晒譜.
呢間steak house嘅New England Clam Chowder 都幾出名, 幾多料又幾惹味, 但我覺得咸咗少少, 一定要share, 自己飲晒實在太滯太咸了.
嗚~~~
我就係衰係呢條麥包上, 因為佢, 我衰咗冇宇宙,明明叫咗牛扒配菜架嘛,點知條麥包一上枱,我諗都唔諗就放入口,食咗兩啖先記起件扒,澱粉! 肉! 唉!
但呢個麥包真係好好味,牛油都唔使塗,勁正.整乜鬼我咁鍾意食澱粉類, 最慘係我發覺自己食多啲澱粉質就增磅, 所以要keep住一日一餐澱粉質好嚕.
同場加映, 小王子為食樣, 個咀食緊麥包但對眼望住個甜品推介.呢個甜品我係絕對唔會叫比小王子食, 真係齋睇都甜到嘔, 勁高糖高卡, 食完仲唔爆quota!
食飽飽返歸途中要入油, 嘩! 乜NY上州啲汽油貴成咁!
$4.25 一加侖, NY city $3.87之嘛!
即閃, 等途經New Jersey先入, 橫掂嗰邊仲平過NY city.
New Jersey 嗰邊$3.47咋!相差咁遠, C未!
但要排長龍等入油, 等成十幾分鐘, 之後又早咗一個exit入highway, 差啲做咗迷途小羔羊, end up 兩個鐘先返到屋企.
行咗成日, 對腳好似同個body 唔識咁, 想浸腳又勁眼瞓, 最後敵唔過睡魔急call. 雖然攰, 但同家人一齊hea吓已經好滿足.


text:
第十一天(續)
上午去既北野天滿宮﹑金閣寺位於京都西邊,下午黎到位於京都東邊既銀閣寺﹑清水寺等等地方;京都唔係好大,坐巴士好快就去到啦,首先去到銀閣寺參觀
巴士去唔到銀閣寺門口,係哲學之道對出落車,如何春天黎到哲學之道係一個好靚既地方,睇到成條路都係櫻花樹,開滿櫻花一定好靚,可惜而家唔好話花,樹葉都冇塊
同其他寺廟一樣銀閣寺對出都係有參道,食既賣既都係大同小異,我唔點買野所以唔洗理咁多,繼續向前行
比啲郵票吸引左,估唔到郵局係呢道擺檔賣野
黎到銀閣寺啦;銀閣寺原名叫「慈照寺」,因為寺中既觀音殿叫做銀閣,所以就有銀閣寺呢個名
銀閣寺比高大圍牆圍住,經過長走廊先去到售票處
好多野都唔做得bor
入埸費要¥500,好貴丫!入場劵同金閣寺一張都係張符
去過金閣寺都知金閣寺真係金色架,不過呢個銀閣寺唔係銀色囉
佢只係一座普通過唔普通既建築,唔講都唔知佢就係銀閣寺!睇完金閣寺再黎睇銀閣寺既人我相信都會覺得好失望,唉...都懶得幫佢影相
當佢係花園睇會開心啲
聽講啲沙係要黎反射陽光月亮光到室内地方
冇咩特別野好睇,順路行去出口就算
要向山上行
山上望到銀閣寺,亦都望到京都市區
好快出返去lu
等巴士去下一個目的地
係地圖上見到有個地方叫「平安神宮」,見有時間就落車睇下咩黎
未入到去都感覺到呢道好大,咩都特別大
入面係一塊好大既空地
入面再有一個叫「神苑」既地方可以比錢入去參觀,但而家呢個時間冇花睇相信入去都係一樣冇野睇,唔入去lu
唔知點解要圍住棵樹?
呢間係幾靚既神社,我冇入去神苑所以好快出返黎啦
平安神宮對出馬路有座大鳥居,大到好遠都見到,仲可以比車穿過
再次上車去到「八坂神社」落車,呢道我上次黎過唔洗睇地圖都識得行
今日掛住四圍去冇時間食午餐,終於路過便利店即刻入去求其買個包食住先
估唔到八坂神社入面都有呢啲小攤檔賣小食,岩岩食左野唔洗再食啦
呢道比銀閣寺熱鬧好多
可惜呢道都係一個賞櫻聖地,冇櫻花睇差好遠
呢頭有好多舊建築,吸引好多人黎著和服影相,和服配上舊建築又真係好襯
好多地方都有和服租,沿路行去清水寺見到好多和服美女架,哈哈
沿古街行去清水寺,兩旁建築都好靚,一路行一路慢慢欣賞,就好似置身係古代一樣;冬天遊人比起其他季節少好多,行起黎都舒服好多,唔會迫到行唔到
由商店街向上行就到清水寺
仁王門
清水寺三重塔
轟門維修中
黎到時都差唔多係清水寺關門時間,而且以前曾經入過去參觀,今次我就冇入去清水寺裡面,只係出面行下影下相,冇所謂啦唔係靚季節入到去都見唔到最靚風景
當年曾經係呢道同佢影過相,今次再係同一個位影多次
京都市
天越黎越黑,兩旁商店大部份已經關門,大家都落山向馬路方向走
去巴士站坐車返京都站,呢個站超多人!黎左好多部車都冇位上,等左四十分鐘先迫到上去京都站後門既車,早知要等咁耐去對面坐車快好多,最多搭去其他站再轉車;當時只係識得等車去京都站冇諗咁多,冇為意可以係京都食埋晚餐先走,如果去食到噴火拉麵就正啦
巴士係京都站另一邊停車,要兜過條大馬路先可以入到去火車站
京都鐵路博物館四月二十九日先開,個時仲未開架,好想去
用APPS check好下班車開車時間同月台,行落去岩岩好就有車到;呢班特急列車差唔多到尾站,大部份人已經落晒車,可以舒舒服服坐返大阪
半個鐘車程本來可以好舒服訓到返去,但前面兩個疑似香港阿叔阿嬸係道同車長嘈唔知特急列車要加特急枓金,搞完一餐最後都係要比錢...等車長走左之後兩個人繼續係道大大聲嘈,都唔知佢地想點...最衰車長mark左我個位搞到我唔好意思坐去第道
半個鐘後又返到大阪,襯仲有小小時間商場未關門去行下先
重點係黎Disney Store睇野
行返去hostel途中路過龜王拉麵,平時見佢好多人食,今次見仲有一個位決定入去試試
呢道有好特別既蕃茄拉麵,我咁鐘意食蕃茄想唔食佢都唔得啦,而佢都冇令我失望非常好食
食拉麵又點小得替玉呢,好滿足
食食下留意到一樣野,呢道有鴨仔丫 !決定下次要再黎探鴨仔 !
難得今晚可以早啲返去hostel,可以早訓lu
係京都玩左兩日,都算去左好多地方,補返上次去京都時想去但唔夠時間去既地方;京都有好多吸引人既野,我仲有唔少地方想去架,貴船﹑渡月橋等等都仲未有時間去,希望下次到京都時可以繼續玩多啲唔同地方啦


text:
昨晚又一隻走了…
早兩日仲見佢跳黎跳, 但睇過有水又有糧, 佢仲係唯一一隻識捐入襪襪度既, 都唔知佢嗌我咩事, 原來係想同我say bye?
尋晚如常呢左入襪襪, 搵手摸下佢, 冇反應, 心知不妙…
佢呢左o係入面, 面向裡面, 好安祥咁雜開左…
佢係尾二一胎寶寶, 計計下應該都過2歲喇, 年紀都唔細, 呢胎依家只係剩返一隻
覺得佢好生性, 自己呢入墳墓長眠...所以感受比較深...近幾個月都有2隻同佢同一胎既寶寶離開左, 不過佢似乎比較特別
唔計熊仔依家仲有4隻小露寶, 高峰期曾經有十幾廿隻, 隻隻一樣樣又跑得快唔抱得上手, 我都分唔清邊個打邊個...所以唔係個個有名
依家剩返1隻肥O都O都自己住, 佢身型特別大隻, 可能佢對得熊仔多, 以為自己應該好似熊仔咁大, 佢食得又訓得, 不過有個怪現象, 就係佢成日自轉, 有時跑圈有時原地轉...俾碌佢又唔跑...好好手感架~亦係哩一一隻仔仔
另外仲有3隻囡囡一齊住, 佢地分別來自最後一胎同尾二一胎, 我家既囡囡好多都可以同居, 仔仔大大下就一定要獨居, 地盤意識好強!三隻囡囡依家一齊住, 尾二胎O個隻係臨尾先加入一齊住都冇打交, 睇見佢地互相取暖好warm~^^


text:
2014年8月25日 星期一
Day 5 (Part 2) 東京灣汐留銀座
轉眼間去到東京, 今次真係要等行李
京急出左呢款遊客票, 即係一張由羽田去泉岳寺票+3日東京subway pass, 注意: 而家subway pass係可以坐埋都營綫, 以前只可以坐metro, 盛惠1900yen
話說我地係國內綫問京急counter係無得賣, 佢要我地去國際綫買, 唯有坐接駁巴士去國際綫, 感覺自己好傻
11:30am落機, 趕上12:24PM既Access車, 呢班可以直達日本橋駅
由始至終都睇唔明Access車既時刻表>.<
1點左右去到東京站既酒店但未可以check-in住, 唔緊要, 反正我地約左食鐵板燒
點樣由日本橋坐車去東京灣又善用個subway pass?? 老公諗到坐去門前仲町轉都營大江戶綫去汐留再坐無人駕駛列車(即係去台場個架車)去竹芝站(有夠複雜同花時間) <-- 其實係日本橋坐銀座綫去新橋咪可以轉車去竹芝囉
攪到遲左15分鐘先到Intercontinental 酒店, 我係經一休訂5400yen一位午餐, 點解book呢度因為貪有和牛食
訂座時已講明我地English Speaking, 同埋我老公唔食豆唔食青椒, 果然揾一個講英文既Chef招呼我地
第一款係燒番茄, 講明係道產, 我地唔係剛剛係北海道返黎嗎?? Chef做每一道菜都同我地解釋做法, 好似個蕃茄係會倒法國制既白兰地一齊燒, 佢叫我地預備定相機影著火
真係好大火喎
制成品, 白色個d係lemon salt, 我覺得唔加salt仲好味
個餐包埋香檳
炒菜走晒我老公唔食既菜
制成品
鹽有幾款可以揀, Chef叫我地試下味先點
以下係味憎豉油同柚子醋等
Chef切和牛中
有兩款, 一種係tenderloin, 另一種唔記得
入口即融呀
炒飯要加300yen一位
同其他鐵板燒一樣, 食完會請你去另一個area飲咖啡
Lobby Lounge正喎, 仲以為自己miss左呢度既high tea
餐既甜品係雪糕
估唔到之後有人推架甜品車黎問我地食mud, 樣樣都點d
滿腹的一餐, 出外走走, 原來我地未黎過東京灣
行左一陣就落雨
返去汐留視察下, 因為過兩日要去買Arashi Blast Hawaii Con Goods
知道正確位置, 確保買goods順利
賣GOODS旁邊有宅配便真細心
朋友叫我幫佢買金田一熊仔, 但已經切了
志村先生滑梯
跟住返酒店check-in, 今次住龍名館酒店, 14500yen一晚, 我覺得好ok
因為盆休商業區酒店先咁平呀
床上面圓型那個係廁所窗, 點解要整個窗係度?? 實在好唔安心
浴室設備完善
走廊很cozy
酒店lobby15樓, 我地住下一層14樓
後來去左銀座行街, 本來想去千房食大阪燒但居然無位, 我頂唔順坐地鐵行樓梯所以坐左一個站JR返東京站食飯
呢間成日排長龍拉麪見條隊得幾個人就入去食
拉麪彈牙爽口
當然要飲一番搾
累透回酒店, 遠遠可以見到東京鐵塔
2014年8月24日 星期日
Day 5 (Part 1) JAL Sky Next初體驗
一早七點係酒店check-out打的去札幌站, 5分鐘就到, 1000yen only, 都抵啦, 唔洗托行李
本來想去上島咖啡店, 一來搵唔到, 二來7:48am車, 唔敢遲, 所以係駅內食早餐算
Mister Donut有Aiba廣告牌, 即入
都唔錯, 款式多, 價錢平, 只係個包唔夠熱啦
覺得自己有指定席票太幸福, 列車企到滿曬
一到空港就見到愛人們代言既JAL Sky Next廣告, 我正好訂左呢種機, 太興奮
航班運作正常
不過我要開始講點解blacklist新千歲空港, 首先個條來往札幌既JR鐵路係繁忙時間跟本唔夠用, 成日都咁多人, 指定席又難訂
第二,如果你要坐內陸機, 記得要早d到空港, 因為寄倉行李只有一個X-ray, 我不止一次見呢度有超過100個人排隊, 雖然有時會有職員通知快要上機既乘客可以上前, 但係言語不通情況下未必知道可以咁做
今次要加埋第三點, 國際綫海關人手有限, 遇著另一班機同時到真係有排排隊, 有朋友話遲左落機排左足足一個鐘
可能而家年紀大了, 唔想咁紊去機場, 都係早d到舒舒服服行下shops, 之前見呢間野大排長龍, 朝早唔洗排試一試, 結論不外如是
當然要買北菓樓做手信
北菓樓其中一款產品既袋, 粉紅色好有戀愛感覺XDD
飛東京的航班一般較準時
呢架777客機無First Class
設有新型本革座椅, 真係皮嗎??? 哈哈
機上有唔同顏色既柔和燈光
唔知有無發現, 內陸機既J Class多人坐過Econ, 因為早買飛Econ 同 Biz只係相差1000yen
好想試用機上wifi, 只係500yen
不過睇唔明個使用方法, 放棄了
飛機經過輕津海峽, 有隻船係海上行過
機內設施新只係隻窗太污糟
不是廉航當然有野飲
上次以為國際綫有得買結果Miss了, 今次補返
袋都係disney啊
訂閱: 文章 (Atom)


text:
2014年4月19日
Monday, July 21, 2014
Bow 尋嫁衣 - Divine wedding
今日同左個 ive既同學仔下年11月b2b出去睇下結婚野, 順便去蒙記book酒樓送既free pre-wedding, 未去booking之前係婚紗街行左個圈, 抱住好奇既心態上左幾間樓上舖望望, 第一次尋嫁衣既我, 當然唔知原來試衫要make appointment啦, 所以有多間都得個睇字. 行左幾間, 去到一間叫Divine wedding既婚紗店. 佢可以唔洗我地預約都比我地試2年. 我試左一套wg-復古魚尾, 咁大個女都未著過d咁隆重既裙, 終於都有機會. 件衫竟然just fit, 真係完全冇諗過自己可以著倒魚尾, 真係唔捨得除. 另外試左件eg-淺蘋果, 一字膊, 下身妙尖紗裙, 真係想尖叫, 一字膊真係收埋曬我d唔見得人既鬼鼠位, 真係好似公主咁, 好開心.
請返Divine, d衫質素幾好, 唔係d 大路款, 價錢亦一d都唔貴, 但款真係唔多, 可能係我鍾意既唔多, 但睇中試上身既, cutting都真係著得好好睇. 雖然係細店, 但其實都開左一段長時間, 服務態度仲好好, 試完亦完全冇壓力, 雖然每人只可以試兩年, 但我地都逗留左兩三個小時.
第一次著上婚紗既感覺真係好美妙
2014年4月19日
2014年4月19日
Subscribe to: Post Comments (Atom)


text:
今日係情人節,我就仲未有情人,冇得享受呢個咁浪漫既節日.不過,都想趁呢個機會,講下我同 迪士尼樂園 之間既「愛情」故事.響 香港迪士尼樂園 開幕之前,我細個既時候,分別去過東京以及巴黎既樂園.小朋友,最鍾意既當然係玩啦,所以鍾意去樂園,都只係為左玩... 不過響聽到 香港迪士尼 即將開幕,都真係幾興奮架!
記得我第一次去 香港迪士尼樂園,係2005年8月31日.因為有綵排既門票,所以就同表姐去玩啦.但係果日好多人,唔係玩左好多野咋.
之後既日子,迪士尼 就不停巧合地進入我既生命,先後有不同機會再入樂園玩.到 全年通行證 既出現,亦都係一次巧合,表姐送左一張俾我,進一步拉近我同迪士尼既距離.每一年,都有繼續續證,再去到 奇妙處處通 既誕生,黎到而家.每逄學校有假期,我都會入樂園玩,慢慢就愛上左迪士尼樂園.
我諗,我愛上 迪士尼樂園,有兩個原因.(一),樂園入面,所有野就好似完美一樣;每個人都充滿笑容,令人忘記所有煩惱.(二),我自己係一個充滿夢想既人,而樂園就好似給予我一個盼望,讓我重拾夢想.希望,我與 迪士尼樂園 既呢一份情誼,可以響未來永遠延續落去啦!
最後,以下呢篇係由我自己既一份藝術功課入面拎出黎既.就係好簡略咁講左我對 迪士尼樂園 既果份情懷.有機會的話,再將整份功課放上黎同大家分享啦!


text:
Day 11 Budapest 4 Nov 2012
今日繼續係 Budapest 到遊覽,我哋未夠8點就出門,今日主要係去睇埋個皇宮,漁夫堡同埋教堂之類嘅景點,我哋就搭Metro再轉搭巴士上去皇宮個到.係Metro個到,有幾個人係會Check飛,個幾個人我哋見佢哋由朝早企到夜晚,真係辛苦,都唔知點解佢哋唔轉做閘咁咪唔洗搵D人企係到查飛囉~~
由Apartment去皇宮其實都幾快,半個鐘之內就會到.不過我哋行下睇下嘢又影下相,所以就耐咗少少啦~~我哋搭巴士上到去,見差不多到咪落車囉,我哋又見D旅行團係係漁夫堡下面個到落車架.我哋落車個位置其實就係漁夫堡同皇宮中間,其實我哋應該再遲一個站先落車就可以行少D.我哋第一站就係去呢個漁夫堡,馬提亞斯教堂同埋三位一體廣場…係我哋睇緊呢個漁夫堡個時咁啱見到有一個香港嘅旅行團係到睇緊嘢,又有個導遊係到講緊嘢,我哋就係到順便聽下佢講嘢啦~~睇下影下相,之後就行去皇宮個邊到睇下,其實呢到重有個迷你皇宮,但係呢~~我哋就無咩興趣.
行到去個皇宮到,又見到有士兵係到換兵步操,應該係每個小時搭正就有換兵儀式,我哋去到個時都差不多操完.
早餐...福字麵
係條街到無神神會有D銅像會放係到


text:
森美 伍晃榮夠幽默
全知言
最愛主播
Ads by Google
早前一班大台新聞從業員聯署反高層新聞自閹,全城大讚勇敢,其實家陣佔中新聞無間斷,大家睇新聞一定多過煲劇,望班主播仲多過望屋企人.
數新聞主播,陳嘉倩,陳嘉欣喺巴打嘅女神地位唔低過一眾明星仔,但講新聞同睇牙一樣要講實力先夠水準.其中伍晃榮嘅風趣講波依然係最令人難忘,成為唔少星心目中最愛主播.
伍晃榮當然係講體育新聞 icon,經典金句:「波係圓嘅!」冇人唔識啦!電視畫面
我最鍾意嘅男主播係伍晃榮,佢令我明白認真得嚟又可以幽默,幽默得嚟又可以不落俗套.睇佢講足球比賽,就可以睇到說話嘅技巧.女主播就係陳嘉欣,每次喺屋企睇到都忍唔住講『佢真係好靚喎』,但同一時間又畀到你莊重感覺.」
羅仲謙 有風格
我最喜愛新聞報導員係伍晃榮,我細個睇新聞好留意佢講體育嗰 part,佢用自己特別風格去講波.其實慢慢培養咗我對體育嘅興趣囉.
小儀 林曦如夠親切
男主播我揀伍家謙,女主播係林曦如.首先伍家謙高大威猛成個籃球健將,成日講體育,所以都幾 eye-catching.好早期已留意呢位男士喇,至於林曦如我就覺得佢個樣好 nice好和善,呢啲女仔感覺好親切.
林曦如好少喺 6點半新聞見到,多數出現普通話新聞時段,但樣靚話之你一秒,巴打都留意到,連小儀都 buy喎!電視畫面
陳柏宇 方健儀最優雅
如果要揀最鍾意,我會揀方健儀呀!佢畀到我一種好 elegant又高知識,總之係一種好優雅嘅感覺啦.我就做唔到新聞主播喇,因為 live太大壓力喇,驚讀錯會唔知點算好.
方健儀唔係玩女神 feel,但的確係近年最成功女主播,離開大台後去過 ICAC做公關,來年回中大教書兼做皮革.電視畫面
陸永 方東昇靚仔呀
喺我小學時候呢,已經有人話我似方東昇,我問屋企人似佢好唔好,佢哋話似佢靚仔呀.再大嗰啲再睇方東昇……又真係幾靚仔呀,一表人材呀.女就最鍾意魏綺珊,係童年回憶嚟,嗰陣睇新聞剩係得魏綺珊做緊,我就以為全香港得一個女主播.
方東昇有中大才子稱號,幽默程度唔比伍晃榮差,早前嘅新聞節目《世界零距離》亦盡顯佢幽默嘅主持手法.電視畫面
鄧麗欣
我最鍾意伍晃榮先生,記得佢以前講足球好似現場一樣,非常之生猛,搞笑,就算我唔係一個睇波嘅人都好鍾意睇佢講足球新聞,把聲又好聽;另外𠵱家有個接捧叫伍家謙,都係講波講得好好笑.
伍家謙算係近年大台新聞男神,外形高大,私下亦係籃球健將!電視畫面
學生最 like利君雅
電視畫面
巴打最 like靚女主播,不過學生就唔係咁睇,反而唔係女神級數嘅利君雅就跑出.尤其佢啲唔純正廣東話大家最 like.
蔡小姐 19歲 時裝形象學生
利君雅我覺得佢講廣東話好正,有次喺上水街頭見到佢做新聞覺得佢幾好,同埋佢幾靚女.
Venus 18歲 平面設計學生
周嘉儀講嘢咬字發音好清,同埋潘蔚林嗰次講颱風好搏命.
廖小姐 18歲 設計學生
最有印象係利君雅,佢啲中文好正.自己都識外籍人士,但佢好似特別吸引.
即時報料
有料,有相,有片即刻 send嚟啦!
熱線 9222 0828
電郵 facenews@nextmedia.com
facebook: facemagazine inbox
LINE, we chat id: facemagazine
知無不言 言無不盡 我係全知言


text:
訂咗枱7:30,大家都好準時,喺食飯前當然係有交換禮物時間啦! 由於我奶奶喺上星期已經攞咗月餅去我阿媽屋企,禮上往來,我阿媽又俾番一盒佢,唉! 你話幾無謂呢! 又係益咗d餅舖.我老爺當然又有瓜菜分發啦! 交換完禮物就開始食,d餸都ok,幾好食,但碟頭唔大,我哋10個人食就剛剛好,如果12個大人食,我估就唔係好夠喇! 由於咁多老人家喺度,所以我沒有影相(費事俾人話啦!)
那位偉大的三舅父,當然又施展佢嘅攪事本領啦! fisrtly,話d餸呢樣唔得嗰樣唔得,又話自己食幾多好嘢點點點...煩到嘔,成餐飯個口都無停過,咁唔掂咪唔好食囉! 之後又喺度講話我奶奶出年大壽,要攪大佢,又話要擺幾多幾多圍,又話要食靚嘢,冧到我奶奶不知幾開心,我奶奶就最鐘意出峰頭,佢梗係想啦! 但要個仔俾錢呢! 你估佢個仔賺十萬九千七咩,求其自己人食餐飯食好d咪得囉! 好彩我阿爸阿媽唔係呢種人,如果唔係我同我細佬真係死都唔掂! 希望我老公到時會量力而為啦! 我就一定唔理o架喇! 我係絕對唔會做攪手的.之後,三舅父當然又要提我老公細個時的瘀嘢啦! 真係好好好煩,每一次都重覆又重覆咁講,見一次講一次,仲要喺最多人嗰時講,真係好老套.不過唔係講我就算啦! 之後我老豆問我關於考試成績時,條友又加把口,話叫我奶奶咁又要整番圍慶祝,最鐘意認威嘅奶奶梗係話無所謂啦! 我當然立即話唔好,我唔想欠佢嘅,otherwise,d是非精又多嘢講.條友仔仲話如果我請佢觀禮佢一定到添! 請佢? 傻啦! 未煩過咩! 我都係打算叫我阿爸阿媽就算lu.
好慘呀! 月尾大舅父大壽時又要再見喇! 仲有一d更八的姨媽姑姐,真係諗起都煩.不過唔到唔得嘅! 因為大舅父同舅母都係d好體諒後生同好慈詳嘅長者,所以一定要去的.如果我大舅母係我奶奶就好lu.
做節菜單如下:
鵝皇宴
御品燒鵝皇
香酥鮮蝦球
富貴螺片花姿
翠玉瑤柱脯
金華冬茸海味魚翅
遼參扣鮑魚菰
清蒸老虎斑
菜膽上湯雞
飄香香芒炒飯
祝賀蟠桃
生果拼盤
每席敬送:紅酒一支,燕京啤酒3支,汽水6罐,免收茶芥及加一服務費
星期一至四惠顧,每席$1,388(供十二位用)(公眾假期除外)
星期五,六,日,公眾假期惠顧,每席$1,998(供十二位用)
供應期為由 2008年8月1日 至 2008年9月11日


text:
好耐都未試過喺屋企都o禁忙了.因為星期六細佬幫我買了個wireless的router(so,便可在家中無線上網了),此外他亦把那部舊的手提電腦送了給我的老公,所以我昨天便忙於在家中安裝router同替我老公format部腦與及重新安裝所有software同drivers.由於第二日要帶飯,我仲要準備埋晚餐添.
由於老公星期六同班波友去飲嘢飲到星期日天光先至返,我以為他不會同我食早餐,誰不知他竟然10點多起床同我一齊去,仲同我一齊去買餸添.
食早餐時同一家人同枱,起初係兩個女人帶住兩個小朋友坐低先,其中一位係兩位小朋友的媽咪,跟住這位媽咪的電話就響,可能對方係佢老公,佢好嬲o禁話:「個個星期日都去嗰間o架啦! 海星呀!」(海星係這間茶餐廳的名字),收線後她便好嬲o禁(幾乎可以睇到有火花)同身邊那個女人講話:「佢話揾唔到喎! 個個星期日都喺度食o架啦!」那個女人好像見怪不怪,其實o禁少事,是不是要嬲成這樣呢? 這樣會死好多腦細胞喎! 之後佢老公終於趕到,個媽咪的心情總算平伏番d,好了,到叫早餐的時候佢又發癲,由於佢要order的餐勁麻煩(明明人家係個set,佢又要呢樣又唔要嗰樣),講講吓連佢自己都亂晒龍,又喺度發癲,人哋阿姐都寫對晒,係佢自己唔知自己喺度講乜,我見佢老公勁尷尬,所以我同自己講千萬不要變成這樣,otherwise,一定會令自己個老公討厭自己.
食完早餐之係我們去買電拖板(用來換了現在電腦那個,因為加埋wireless router後唔夠位插),之後見到個電視放大器又買埋(因為房內那部電視收得唔清楚),盛惠成$150蚊,真係大出血,仲要返到屋企駁咗個放大器都無用,真係唔抵,希望可以攞去換番其他嘢啦!
回到家老公竟然無瞓覺,駁好晒放大器同拖板,仲要清潔埋間屋添,真係乖,之係佢就去咗瞓覺了.在老公瞓覺期間我裝好晒個router同format埋公部laptop,拖埋地(因為之前做嘢阻住老公拖唔到),便開始準備晚餐,晚餐有黑椒牛仔骨,西冷牛扒同青瓜炒肉片.味道都ok好食o架!


text:
終於比我等到國泰有平機票去歐洲,有幾個地方都做緊,最後揀咗米蘭來回,因為意大利始終係我最愛.
今次唔計坐機時間,總共玩咗7日.
由於時間唔多只得7日玩,唔想再去到至慢慢搵酒店,又見上網訂有折,於是乎就係香港訂埋酒店.係米蘭同Bologna住嘅都係新式的4星級酒店,威尼斯就係舊式的平價旅館,全部都係火車站附近,平均計雙人房連浴廁大約HKD560一晚都算平啦,當然亦是由於係淡季嘅關係至會咁平,好在酒店好乾淨整潔,總算無訂錯.
預計一落機即刻由米蘭坐火車去Bologna玩同stay3日,由於預計唔到落機後幾時出到市區坐火車,因為上網買特價火車票冇得更改(雖然可以改但係好似要補回正價的差價至得,仲要係火車開出前改),所以呢程就冇上網買,只買定Bologna去威尼斯同威尼斯去米蘭的特價火車票.
今次行程係第1日由米蘭去Bologna再市內觀光,第2日去咗Ravenna,第3日就去Parma,第4日一早坐火車去威尼斯,去度見天氣好好,check in後就即刻坐船去Burano,第5日係威尼斯市內觀光,第6日一早坐火車去米蘭再市內觀光+購物,最後一日坐火車即日來回去Brescia和Bergamo.
今次只幫襯咗麥記一次,套餐6.1歐羅比上次平咗0.1,但如要茄汁或其他就要俾0.2買,即是變相加價.
今次午餐多數去小餐館度食意粉同pizza,因為唔想成日食麥記.
都有去餐廳幫襯,餐廳全部寫明每人要收2至2.5歐羅cover charge,但就無好似香港咁要加一,不過呢個cover charge其實同加一差不多,小餐館就唔使收cover charge.
係米蘭個日係星期六,原本打算去到再搵超級市場買番啲朱古力返香港做手信,雖然之前係其他地方都見到但唔想咁早買定,點知去到搵唔到超級市場,以為要兩手空空返香港,誰知星期日去到Brescia見到有間超級市場仲有開添,即刻入去買,而其他商店除咗百貨公司同買手信嘅店舖外,全部星期日都係唔開嘅.
係米蘭,唔知係生意難做定方便遊客,所有商店包括名店都冇午休,其他地方通常下午1點close,3點半先再開,夏天嘅午休時間係咪一樣就唔知啦,當然全部一樣星期日係唔開,只有部份百貨公司星期日照常營業.
係Parma,就係街市度買咗啲黑莓同士多啤利,因為曾經見過有人話意大利嘅士多啤利係甜的,所以就買嚟試,真係好甜.
今次係Brescia火車站,撞到個講國語嘅中國籍男子走嚟問路兼搭訕,講多兩句見勢色唔對,即刻落閘講句bye走人,朋友話可能佢想扮唔見銀包問我哋攞錢,唉,點都好啦,都係走為上著最好.
如果要買火車票,最好預早些少去火車站買,或早一日買定,因為一般係火車站買嘅飛,係一個月內有效,只要上火車前係打票機度打印就得啦,不過當然係買飛時話定俾售票員知,唔係俾錯飛就煩.回說點解要早啲買定,因為佢哋做嘢同香港唔同,話說有次我去買票,仲有10分鐘火車就開,以為實趕到,點知好多人排隊,原因係有個人買完飛後唔知搞錯咗啲乜,佢企咗係度同個售票員理論唔肯走,搞咗好耐到我時火車已經開咗.又有一次排到我時行埋去,點知個售票員同隔離條友傾計,話之你企係度等,講咗一陣至肯收聲理我,如果係香港,佢應該俾人抄咗九世,好在今次唔趕時間.


text:
問我係咪洗頭太用力?
um...係掛?但又好似唔係好大力者...
係我語無輪次既攻擊下,得到洗頭機一部!
Beaure負離子電動頭部按摩器
我既第一個反應係洗頭都要用機?
人手流頭有時會唔覺意大力左,日本品牌既Beaure負離子電動頭部按摩器,以振動按摩頭皮,唔怕加重頭皮負擔,洗頭時更舒適,更能清除頭垢.
加埋負離子設計,修復受損髮質,有效恢復頭髮滑順.
入電比賽麻煩,要用螺絲批幫幫手,但我用左成個月都未洗換電,都OK既.
刷頭係軟膠狀,有片型同柱型交叉分佈.
有強,弱兩種振動模式切換,都幾岩手型.
我會係後尾枕位置落流洗頭水,用按摩器打圈等佢邊按摩邊起泡.
比起人手起泡係慢少少,但慳左起泡個STEP.
由下而上打圈洗上去,無論點轉都唔會拉扯到頭髮,比起用手指仲順手.
唔知長髮用Kick唔Kick呢?
振住咁按摩都幾舒服,不過會手都一齊振振振振振XD
但整體感覺係舒服用乾淨既.
洗完頭緊係吹埋個頭,我最近特別乖,嘻嘻!成功養成左用吹燙順滑噴霧啦:)
FLUIDISSIME 吹燙順滑噴霧 (HK$400/150ml)
唔覺唔覺原來都有唔少KERASTASE既產品入侵左我屋企XD
呢枝就係係吹髮前幫髮絲打個底先既.
抗熱保護成份Xylose木糖保護返頭髮之餘仲防毛燥,兼順滑髮絲.
噴完吹返乾個頭,已經好有造型,乜都唔洗搞,岩哂我呢D懶人.
我最鐘意佢既係潮濕時用,係有防潮既效果,唔頭髮無咁易痴埋一PAT,仲唔會飛起一條二條毛.
仲可以帶出街噴,隨時轉造型,Keep返個俐落線條.不過我呢個死懶鬼當然係冇帶過出街啦!
我吹髮前用完,個頭已經Keep到成日唔扁搭啦,仲邊洗帶出街.


text:
講出黎可能你地會覺得我係老作,但完全係真人真事
諗番起都成幾年前,果排咁岩就失戀,結果就係D交友APP度識左個女仔
起初都無乜野,其實都係吹下水咁,直到某一日佢就話不如出黎見面,我心諗唔係掛傾左幾日咋喎,咁快就想出黎見面
於是我就拒絕左佢,話傾多一排先啦,咁佢都無乜野,講左句好,無問題.
好啦過左差唔多一個月左右,佢又話不如出黎見個面,咁我又覺得都傾左成一個月,應該無乜問題就應約啦.
出到黎個樣又同ICON差唔多,好在無中伏,高高瘦瘦,皮膚白,普通樣啦,於是就出發啦.
聽佢講話想去葵廣,好無問題咁去葵廣囉.
咁果日就其實要搭地鐵既,你知啦地鐵好逼架嘛,結果我同佢就逼左去個角落度,初初都係傾下計咁,跟住佢無啦啦問我
我=
佢=
:我可唔可以拖你隻手?
(我心諗,喂唔係掛,咁當然口裡說不身體卻很誠實)
:好,拖囉
:其實呢度好逼,我可唔可以攬住你
(喂大佬你即係挑戰我既姐,有咩理由開到口仲要拒絕)
:好,攬囉
於是乎就一直比佢攬住去到葵廣
如果有去到葵廣都知,有三層既電梯,戲玉就黎料.
咁上到電梯,企位就係佢企上面,我企下面啦,跟住佢無啦啦控個頭埋黎錫左我一啖,果下好突然我未反應到發生咩事,係電梯到左之後我先識問佢
:喂你做咩?
:無啊,忽然想錫你咪錫你囉,你唔鍾意咩?
(你咁問我好難答我唔鍾意架喎)
:唔係,只係太突然,我唔知發生咩事姐
:咁你無唔鍾意就得啦,行啦
於是我就每搭一次電梯,就比人錫一次.
跟住行行下佢無啦啦扯我埋一邊想同我打車輪,但我呢下真係唔得,佢猛咁申條利入黎,救命好似前世未同人打過車輪咁痴線,結果我推開左佢.
:做咩啊?你唔鍾意?
:係,我覺得太快啦
:哦好啦咁我唔逼你
之後佢就好似發脾氣咁無出過聲,差唔多行哂成個葵廣之後,佢話想去荃灣海旁行下,咁好啦佢話事.
去到海旁之後,都係坐埋一邊大家都無出聲望住個海,氣氛尷尷尬尬.
跟住佢話
:我想帶你去一個地方
:哦好,行啦
結果就行左去個殘廁前面,佢拉左我入去,跟住鎖門.
:無啦啦入黎做咩?
:(無應我開始控個頭埋黎錫我)
:(推開佢)喂無啦啦搞咩呀
:(開始除衫)
跟住我即刻禁住左佢,拉番佢件衫落黎
:你係咪痴線啦,無啦啦咁突然,今日先第一日見面就做呢D野?你傻左呀?
:乜你地D男仔唔係好鍾意既咩?
:就算係鍾意都唔會第一日就做呢D野啦下話?用下個腦啦
:(開始喊啦)我比男朋友飛左,好唔開心,淨係想搵個人陪我
於是我同佢就出番黎,坐埋一邊傾計,先知道原來佢男朋友識左第二個,於是同佢分手.
故事黎到呢度就完啦,可能你地睇到呢度會覺得我扮乜勁呀,有得食又唔食,扮哂道德向左走向右走咁
但其實我係覺得呢件事對我黎講真係好反感,咁大個仔真係第一次遇到呢D咁變態既女仔


text:
Tuesday, 18 December 2007
玩到尾o既 RPG (2):DQV
我本身並非勇者鬥惡龍擁護者, 因為我覺得呢個系列比較o吾著重故事. 不過凡事亦有例外, DQV 故事性好強, 而且故事同主角性格都非常吸引人, 足夠成為令人玩到尾o既動力, 係勇者系列中我o既最愛.
呢個 game 可以控制o既人物o吾多, 就係主角勇者同埋佢o既家人, 包括佢老豆, 老婆, 同埋一對仔女. 應該仲有其他, 但係太耐, 真係o吾記得. 呢 d 角色之中, 最重要o既就係主角本身, 你會同佢一齊經歷佢o既故事, 由故事開始佢只係嬰兒, 到佢童年變成孤兒, 到成長後變得強壯, 到後來認識老婆, 到被逼同家人分離, 變成人地口中o既傳說, 到最後重出生天, 同自己失散o既子女重聚. 一路發展落去, 會發覺呢個 game 好成功咁制造出一個好有說服力o既勇者, o吾係單單因為佢係被命運選中所以成為勇者, 佢實在係於苦難中成長. 最有意思係故事閞始, 成長後o既主角透過時光倒流, 鼓勵童年o既自己, "預言"話將來命途會好苦, 但係千萬不可放棄. 呢一段o係 game 中出現兩次, 第一次係你仲係童年o既時候, o個時只係諗, 呢條友 d 服飾咁鬼馬, 一定係主角o既將來;到第二次, 就係你作為成年人, 經歷過好多之後, 同童年o既自己講"不可放棄", 呢次就真係好有 feel, 我覺得係 RPG 歷史中最精彩o既一幕.
可惜近年勇者系列都再無一集有個咁魅力非凡o既主角, 真係可惜.
Posted by Howtindog at 08:39
Labels: 打機
0 comments:
Subscribe to: Post Comments (Atom)


text:
梳化
梳化(粵拼:so1 faa3*2,音譯自英文Sofa),係屬於凳,椅嘅一種.
傳統款式[編輯]
傳統嘅梳化,一般嘅設計同椅一樣,喺背後會有一段垂直嘅椅柄畀人俟背脊用,而兩邊亦會有用嚟承托雙手嘅手柄.
座位[編輯]
座位方面,有只係畀一個人坐嘅單人梳化,亦都有畀三人平排坐嘅長梳化,同埋L字形可以坐多幾個人嘅L字梳化……等等.
制作及材料[編輯]
至於用嘅素材,主要係用上造好形狀嘅鋼鐵支架,然後安上排列整齊嘅彈弓(或者用氣墊代替彈弓),再加上一層又一層嘅海綿做坐墊同凳背墊,跟住喺面頭披上一層剪裁合適嘅皮革,打釘定型而成.
傳統+現代[編輯]
有啲加入現代概念嘅傳統梳化,可以一拉機關就會將塊椅柄挨後成平躺嘅形態,腿嘅位置重會有塊托板頂出嚟承托雙腿.有啲三人座梳化可以將個成塊椅柄放平,變成一張畀人臨時瞓覺用嘅梳化床.
相對價格[編輯]
梳化會畀人有軟綿綿嘅感覺,唔會有頂住盤骨嘅硬崩崩,好嘅梳化甚至可以因應身體嘅形狀同重量而令到坐上去嘅人得到最佳嘅舒適感;又因為傳統嘅梳化喺手工同材料方面都比較復雜同講究,觀感亦都比較有格調,所以一般嚟講佢嘅售價都會貴過普通嘅凳,甚至可能需要花費過萬港元先買到一張單人座.
新概念嘅出現[編輯]
依家亦出現咗好多用簡單概念設計嘅梳化,材料唔需要用到咁高質素,手工亦都唔會太復雜;有啲只係做到好似汽球咁只要用氣泵打入空氣就可以成為一張梳化形,或者一塊剪裁好嘅布裏面塞入好多細細嘅發泡膠粒嚟到做材料,再加幾塊厚海綿定型;呢類梳化嘅觀感比較挑皮,價格亦相對平,所以好迎合到新一代年青人嘅喜好.


text:
2014年4月8日星期二
自家製天然蘿蔔咳藥水
印象中佢屋企唔食白蘿蔔架.
原來佢個8歲仔咳,小朋友响學校又交叉感染,响流感季節經常病,一浪接一浪,仲將啲病菌帶回家,最後全家無一倖免.8歲仔晚晚咳,鄰居無覺好瞓...
有邊個家長想子女成日食成藥?!8歲仔學校嘅老師於是教識咗各家長自製蘿蔔咳藥水.
鄰居雙眼發光地表示: 勁work呀.
回家上網睇,真係好多德國人話掂,如果你度冇黑皮白蘿蔔,一般白蘿蔔都得架,不過黑皮白蘿蔔就勁啲.製法同洋葱咳藥水一樣.
網上睇到昔日德國報紙講各種"治咳良方",話洋葱有袪痰作用,亦是天然抗生素.而白蘿蔔則有抗菌及減低咳嘅作用.報紙亦有提及,可以將兩者混合.呢啲自製天然藥水一日可以飲好多次架.重點係一作咳便要快啲整黎飲,否則飲嘅時間要長啲架.
兩種藥水一歲以上小朋友已經可以飲,但俾幼兒飲不要用蜜糖製,要用砂糖!
後來上網再看,原來中醫都有提及用蜂蜜與白蘿蔔治咳,能補肺益氣,理氣化痰,生津止咳,仲可以治喉嚨腫痛,同治咳嗽後嘅慢性支氣管炎.
利申: 我未有機會試蘿蔔咳藥水呀(好彩!!),不過網上德國人說味道好過洋葱咳藥水!
18 則留言:
我都好好 彩仲未有機會用你的治咳方法,但一直記在心中也有介紹朋友呢!回覆刪除回覆
我呢個冬天一次咋,飲咗幾粒鐘已經搞定,堅開心呀刪除
佢地真係好抗拒食藥, 都係覺得土法天然又有效回覆刪除回覆
其實我度傷風感冒咳,醫生一般都唔開藥,話冇用喎刪除
白蘿蔔可以清熱,可能對熱咳有幫助呢.回覆刪除回覆
中醫我通常係咁二睇下,啲理論對我黎講比較深呀刪除
每次要飲幾多呀?回覆刪除回覆
我通常每次飲1-2湯匙,跟住唔好即刻飲水,等佢抗菌,每1-2小時飲1次.刪除
因為天然,一日可以飲好多次都唔怕.
但唔係時時都有白蘿蔔喎.回覆刪除回覆
真係好提議,我看過但係未試過回覆刪除回覆
我見好多英文網都有講,日本人都有講,佢哋都話治喉嚨腫痛同咳好work刪除
未聽過呢個方法喎, 我諗會好飲過洋蔥水.回覆刪除回覆
洋蔥水真係麻麻,我見有網民竟然用「好飲」黎形容蘿蔔咳藥水,話連d小朋友都肯自願飲刪除
我有位blog 友都係一見咳就會自製蘿蔔蜜糖水飲,止咳好有效喎!回覆刪除回覆
我仲未試過呀,不過d洋網民反應好好呀刪除


text:
身為女人,但真係好唔鐘意行女人街,因為呢條街已經變節喇,根本就係大媽街!所以點會啱好似我呢啲咁高貴又靚嘅A姐吖!不過,條佬話要帶我去食啲又平又好味嘅西餐喎,咁我今日就一於深入“大媽街”,試吓呢間意歐啦!
講真,門口唔算好富麗堂皇,亦唔係行簡樸文青風,不過,地道嘅設計更顯得同女人街互相輝映!
唔知大家鐘意紅定白呢?酒?唔係呀,我講緊嘅係湯呀!喺意歐就一定要點白湯喇,一放上台就已經聞到濃濃嘅黑松露香味,真係夠哂矜貴!
飲湯又點少得配返個包呢?不過,喺呢度記住點番個"小小酥"嚟襯番個湯喇!呢度嘅"小小酥"有多款口味,我哋就叫咗黑松露蛋碎酥盒同巴馬芝士火腿酥盒,真係同個湯絕配!!
喺食主菜前,又點少得小食前菜呢?!呢度除咗酥盒出名,另一個好評就係焗薯,今次呢個蟹籽蟹腳柳沙律焗薯,沙律凍凍哋配合埋熱辣辣嘅焗薯真係冰火交纏!好好味呀!
至於主菜方面,我哋叫咗蒜辣軟殼蟹燴墨魚麵同豬手.墨魚麵夠哂濃味,完全吸收哂墨魚嘅精華,仲有成隻新鮮炸起嘅軟殼蟹,超級香口.配埋下面嘅醬油香菇,正;至於豬手就炸到脆卜卜,夠哂juicy!
最後,食西餐就最怕溜,所以就叫咗個黑醋水果拼盤為呢餐飯畫上完美嘅句號!
講真,好味嘅西餐廳多的是,但以呢個價錢嚟講,性價比絕對係高,下次行開旺角,不妨試試啦!
Cafe Retour 意歐
地址:旺角通菜街6號
營業時間:星期一至日: 12:00 – 00:00
電話:+852 2668 6722
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMdiary
Pinterest:AandMDiary
Openrice:A姐M佬
報料或合作:aandmdiaryhk@gmail.com


text:
蟹粉小籠包
蝦肉紅油抄手
排骨擔擔麵 - 排骨居然未熟 太離譜
( 21-aug-2012 tue )
早餐食麥皮餐 就咁食碗麥皮 + 半杯咖啡已經好飽 所以留番奶醬多做 lunch 食喇 ~
晏晝食奶醬多 + 蝦子麵 食完覺得好脹胃添 ~
里奧大人見客 所以 join 埋我喺德福等 見南小館呢個時間無咩人 所以試下喇 ~
食完行陣就番屋企 lu ~
( 22-aug-2012 wed )
今朝瞓到 8 點半 所以搭 van 仔番工 估唔到都好快 買埋早餐先番菇場喇 不過無胃口食 只飲咗咖啡 ~
終於每月一到 個肚輕微唔舒服 所以早餐份奶醬多變為 lunch 食完即瞓 感恩瞓到呢 ~
放工即走 番到屋企沖熱水涼 今日係里奧大人生日 陪唔到佢食飯真可惜 佢 4 點幾見完客食咗個 tea 所以佢番到屋企都話飽 ~
我 7 點幾入房瞓喇 之後 8 點幾醒一醒 里奧大人話餓 買 m 記番屋企食喎 丫 生日仲要自己買 m 記 如果我肚無唔舒服就好啦 ~
( 23-aug-2012 thu S/L )
尋晚個肚唔舒服 瞓得超差 所以打完番菇場請假就再瞓 瞓到 11 點幾就醒喇 ~
睇完醫生去百佳買龍眼 因為好想食呀 之後再買麥記番屋企食 睇電視又瞓下 醒咗就開機洗衫 好快就 6 點喇 ~
無啦啦個肚唔舒服 都唔知係咪食咗龍眼呢 ~
里奧大人今日上廠 不過番香港時塞車 差唔多 9 點先番到屋企 佢買咗源發嘅粉果同水餃麵 但我個肚唔知做咩鬼劇痛呀 咩都食唔落 ~
我次次一痛就沖熱水涼 但唔知做咩鬼 今日明明完全無問題 但夜晚就劇痛同嘔 仲有 d 暈 今次真係最辛苦呀 撞鬼 ~


text:
( 25-dec-2009 fri )
終於等到放假喇 里奧大人一早諗定呢日入大澳 所以 10 點要起身食早餐 lu
食完再梳洗就出發喇 好彩屋企樓下有車到東涌 之後再搭車入大澳 唔駛轉九萬幾輛車咁煩呢
呢一日好大霧 但我出門口時仲陽光普照架 所以唔知咁大霧 望到碼頭嘅時候仲以為有船燒咗 所以好大煙添呀 點知上網先知原來好大霧 能見度好低 去到青馬大橋收費站 好似進入咗雲海咁 出面濛濛一片 睇唔到青馬大橋添呀
差唔多 1 點去到東涌 再坐 11 號巴士就到大澳喇 一落車望到個海覺得好舒服 之後就漫無目的咁周圍行 lu
一入到見到有紫背天葵同雞屎滕就即買黎試 點知大失所望呀 嘢飲無味 嘢食又唔煙韌喎 同埋個亞姐又唔理人咁 黑人憎呀 無禮貌
行下又見到隱世茶果 因為唔想食太多呢 d 咁飽肚嘅嘢 問佢收幾點 依依哦哦細細聲唔望人答 7 點收 哎 yo 點解 d 人咁無禮貌架 真係對大澳人大大打拆扣咯
有 d 餓 所以買 d 小食 鴛鴦砵仔糕 炸蕃薯同炸蘿蔔餅 之後見到有檔亞婆亞伯擺街邊賣桂花糕 好多人買 所以又黎試 好香桂花同好超煙韌 有驚喜呀 食完又慢慢行
食完又周圍行 經過整蝦醬嘅地方 咁勁蝦醬味真係好難頂 又污糟 里奧大人問我仲敢唔敢食蝦醬 我話會囉 咁好多嘢你都唔知製造過程都食啦 係咪先
行到開始有 d 餓 所以都係求其去間酒樓食飯 叫咗個海蜇併墨魚餅 + 排骨炒麵 點知等碟排骨炒麵等咗半個鐘 炒咗都唔鬼要呀 火滾呀 最憎 d 人成日話追緊追緊 但其實就無追 最慶係我地最早黎 但人地遲黎果 d 嘢食到咗七七八八 火黎喇
之後就坐艇仔睇白海豚呀 $20 / 位 如果真係睇到就唔貴啦 估唔到去到海中心真係見到白海豚呀 好好彩見到 3 次 粉紅色好靚啊 之後再睇棚屋 呢 20 蚊真係好抵玩呢
睇完又周圍行周圍影 人影我又影 見到有個亞伯拖住個小朋友 知我地影即刻談住臉 好搞笑呀 驚人搵你簽名影相咩
臨走前再食多次炸蕃薯同炸蘿蔔 食埋烤魷魚 再買埋嘢就走 lu 回程時候 見到好多牛喺街邊食草 好可憐呀 比人遺棄真係好慘
呢晚好想打邊爐 但里奧大人又想食扒 最好就係去大家樂啦 不嬲覺得大家樂得 d 火鍋份量唔係好多 但今晚覺得食到好飽好辛苦 真係唔行都唔得啊


text:
2013年10月25日 星期五
住家飯 @ 媽咪屋企 ( 25-OCT-2013 )
煎薯仔餅
燜豬手
蒸龍躉仔
炒菜心
蓮藕紅蘿蔔豬橫脷瘦肉湯
梨
家姐買比媽咪嘅柿 我覺得貴呀 不過家姐次次喺 Apita 買嘅生果又真係好好味呢 同埋好新鮮好靚
( 25-OCT-2013 FRI )
嘩 又 happy friday 喇 今朝有 d 凍呀 不過我懶呀 仍然着短袖衫呢 ~
早餐食奶油多 想齋齋地 ~
菇場超級靜 所以我講電話真係超級辛苦 勁鬼祟架 之後我打比 frd 因為佢教我打 Pokopang 佢又細聲喎 聽到我幾辛苦 咁我都終於明白 人地聽我講電話原來係咁辛苦呢 哈 ~
但有 d 嘢又唔可以 whatsapp 因為真係打到手指都攰 好似之前家姐 whatsapp 我 佢話見到藍田有間 "譚仔三哥" 問我係咪好過譚仔 咁我話係呀 之後我話下次再同佢食蒜泥白肉 佢話藍田噃 我話牛下咪有囉 駛咩去藍田 之後佢話可以睇下有咩分別嘛 我咪話佢食過囉 之後佢仲打 "譚仔三哥 ?" 我咪話係呀 之後我覺得唔對路 問佢講咩 ? 佢又話頭先果間叫 "譚仔三哥" 仲話我話係堅添 咁我又再話同佢喺牛下食過囉 之後佢打黎喇終於 原來佢睇到果間係藍色嘅 "譚仔三哥" 覺得好奇 因為佢記得譚仔係黃綠色家嘛 仲話所以 whatsapp 都唔係咁好 搞到 d 嘢唔清楚 哎 我咪話係妳自己打得唔清楚咋 唔關 whatsapp 事囉 講咁鬼耐 重點係 "譚仔三哥係藍色字" 又唔講 如果佢一早講話係藍色字 就唔駛講一大輪嘢 有 d 暈 ~~~~
呢日咁好天 所以 Lunch time 出去食酸辣米線 其實我唔餓 不過唔知點解成日好想食囉 ~
食完行咗陣商場 又買咗 2 件長 tee 同 2 條褲 想買好耐啦 終於買到 好開心呀 ~
里奧大人上大陸做嘢 我又順理成章番媽咪屋企食飯呢 ~
家姐今晚早咗小小番 又可以早 d 食飯 之後佢地食生果 不過我無食 傾下傾下又同家姐食咗 1 筒薯片 都幾勁 因為係咁飽嘅情況之下都食到成筒 哈 ~
媽咪依家真係唔敢亂食嘢 真係樣樣跟足哂份量 又無咩油 所以夜晚會餓 就會食包梳打餅 都唔知係咪熱氣得滯 條脷生咗粒黑色飛滋 之前佢話大粒架 仲痛添 搞到我果晚都唔安樂 一番到屋企上網 check 點解會咁 之後佢話飲好多水 條脷無咁痛同埋無再凸出黎 咁我都安心 d 依家粒飛滋好似芝麻咁 size 但就唔痛 唉 希望快 d 消失啦 ~
同家姐 8 點半走喇 番到屋企又即刻開機洗衫同沖涼 里奧大人就差唔多 9 點半番到屋企 算快架喇 ~
5 則留言:
五好笠..凸凸午安好..哈哈! 諗起依個字好攪笑(打孖送比你)回覆刪除
點呀..又食酸辣米線呀~怪喎..你唔食酸野又咁like食酸辣米線既?
係呀~whatsapp好煩! 依家好少同人whatsapp..除左老闆囉
早排有個n年無搵既fd whatsapp我~都唔得閒whatsapp咁多
真係想叫佢打比我傾~用handfree對手可以做野ma
玩whatsapp又要寫又要按制..都好浪費時間囉回覆
下..五音不全笠 妳做咩呀 諗起個凸字就笑住打孖送比我刪除
唔通妳都真係覺得我前凸後凸 玲瓏浮凸 ?! hey ~~~~
嘩哈 家姐都話我怪呀 成日食酸辣米線 但堅想食嘛
我係唔食得酸 但又食得酸可樂糖呢 d 有沙糖果 d 呢
有 d super sour 糖又鍾意架喎 可能夠醒神 所以鍾意呢 好似鍾意妳咁 ~
whatsapp 有好有唔好 因為有 d 資料可以保留 同埋又可以 send 相
不過我好驚用 whatsapp 呢 d 傾計 按到手指頭都痛呀
依家兩隻手指公濕疹爆哂 所以打嘢仲痛 @@
五唔吳伍之~ 午安好呀 今日仍然有lunch box? happy friday阿姐請去皇后食呀 好耐冇食個羅宋湯好好飲呀 真係好耐冇飲過咁濃郁既羅宋湯回覆刪除
呢兩日又熱番喇...好彩未執衫啫 我今日都係短袖咋..褸都冇拎
apita啲生果係幾新鮮架 不過真係貴囉 有時都唔捨得買架 但啲梨同蘋果真係甜啲架
之媽既煎薯餅有乜材料架 上次煎痴晒鑊呀 >< 攪到都唔敢再煎 你有冇煎過呀?
要打好多字寧願講好過喇 同埋文字都會誤會架 有時啲人又寫錯字喎..更加難明
pokopang有乜方法打高分啲架...我成日都好低分 冇心機回覆
六 look 木之 午安啦 勁忙呀 堅有嘢做 依家先得閒上網咋 ~刪除
妳就好啦 有阿姐請食飯 濃郁羅宋湯正呀 聽見都想飲 哈 ~
尋日原來 29 度呀 唔怪得咁鬼熱啦 可能打風影響 ~
Apita d 生果真係正 不過我唔捨得買 所以家姐好多時知我番媽咪屋企就買去食囉 ~
薯仔餅得瑤柱 + 蠔豉咋 真係好鬼易煎燶 要多 d 油先得架 ~
n 年前煎過啦 刨薯仔刨到第2日手痛 之後無再煎過 lu ~
打錯意思真係好難明架 最終都要打電話解釋 嘥鬼哂 d 時間 嘩哈哈哈哈 ~
我 Pokopang 有勁嘢 同埋我依家 power 110 所以可以高分 d 妳加油啦 哈 ~
豬笠豬..依篇係10月25日呀!回覆刪除


text:
煎韭菜餃子 - 好味呀 另外仲有 5 隻原味餃子 都好好味 我呢期超勁鍾意食餃子 今次仲未夠喉呢 ~
滷水雞翼米線
( 8-JUL-2013 MON )
今朝雖然 8 點先起身 但都眼瞓噃 不過又覺得好開心 因為有里奧大人陪我食早餐呢 佢就辛苦 d 喇 拎完辦要上大陸呢 ~
菇場唔忙 好在唔忙 唔知做咩鬼 右手掌好痛 唔知係咪尋晚炒嘢用錯力呢 但加加埋埋炒咗都無 5 分鐘 因咩事會痛呢 但真係尋晚煮完飯先痛架喎 慘 ~
晏晝有 lunch box 依家食糙米 + 珍珠米 d 口感勁正呀 ~
放工即走喇 要去尖沙咀睇中醫 呢個中醫係同事介紹 我同事同我身體狀況差唔多 但睇完呢個醫師之後 身體都唔錯 所以我又睇 一打脈就問我瞓得係咪好差 半夜係咪要去廁所 呵呵 講中哂 因為我腎虛 所以條腰又痛埋 今次要 3 劑藥 話唔好就番黎睇 好就唔駛黎睇 咁奇怪嘅 不過如果好 我都會再睇 調理下都好 因為成日涼住冷氣 個人真係覺得好濕重囉 ~
6 點 20 分到 差唔多 7 點就睇完 感恩里奧大人 6 點半可以準時放工 本來佢想陪我食壽司 但我都係忍下口 唔食咁多生冷嘢 所以轉去食餃子喇 ~
等嘢食嘅時候 有個黑鬼入黎叫外賣 之後個 waiter 無啦啦向里奧大人求助 不過黑鬼都醒 mark 低 d 食物名稱喺電話度 里奧大人好似 staff 咁續樣解釋 d 餃子係咩味道 又問里奧大人有咩好介紹 搞笑 ~
今晚里奧大人唔駛做公司嘢添呀 真係超級勁難得 番到屋企沖埋涼 睇下電視 食下生果 晚晚係咁就好咯 ~


text:
( 9-jun-2009 tue )
今朝早餐食到好飽 因為我食沙爹牛肉魚片米粉 + 凍奶茶 不過下次唔會食魚片 好鹹咁呀 ~
番到菇場中眼瞓 再加上上網 所以對眼攰到不得了呢 ~
同里奧大人去遠小小食粉麵 食食下個天黑哂 里奧大人話拿拿聲走 我話唔駛啦 有遮唔驚噃 後尾突然間橫風橫雨 咁仲更加要坐多陣 等雨細 d 先走啦 哈 走嘅時候先發現原來自己無帶遮 里奧大人仲以為我玩呀 ~
好在行過對面馬路就有小販檔買遮 如果唔係肯定淋到病呀 ~
是日懶餐 - XO 醬肉炒蜆肉 + 蝦醬炒通菜 + 蕃茄薯仔排骨湯
XO 醬肉炒蜆肉 - 今次無灼熟就炒喇 因為覺得 d 蜆應該係熟咗 生嘅唔會咁嘅色家嘛 用蒜蓉薑粒起鑊 加 1 湯匙 XO 醬 今次唔韌又好味呀 里奧大人一見呢碟蜆就問係咪就黎過期 佢真係好醒呢 包蜆肉 Expiry Date 真係 9-6-09 架 哈 ~
蝦醬炒通菜 - 出街食 d 炒通菜好脆綠好靚架 但唔知點解自己整嘅就咁核突嘅 ~
蕃茄薯仔排骨湯 - 4 個中型蕃茄 + 1 個中型薯仔 + $10 排骨 超甜呀 我整呢個湯好有心機架 我覺得 因為我將蕃茄切粒 唔係 1 開 4 咁簡單架 ~


text:
24.04.2011 Cloudy
玩到呢度 大家都好攰喇 連續兩日係咁食係咁玩 都唔好話唔攰
雖然大家都咁攰 但都好樂意陪公公探一探中山紀念堂
公公最鐘意孫中山呀 去到邊都見到中山先生 上次台灣都有中山嘅紀念館
阿公攬住婆婆 笑得好樣衰呀 哈哈 但一睇就知佢好開心
我都好開心啫 因為有我嘅"王子"陪住我
嚟啦 王子錫啖先...
HELLO 差唔多最後嘅行程喇 好唔捨得呀
紀念堂外出有人幫客人影相 一定要幫襯啊 十蚊一張 仲係一set嘅比你留念
真係好好好抵架 質素仲好ok
之後公公話要入埋去參觀 好 就陪你啦
嘻嘻 大家企好 等我分派入場票先....
媽咪見我喺中山紀念堂悶到飛起 所以決定改行程 去一個我好鐘意嘅地方
喺嗰度 有電動水上電單車玩架!
初初媽咪有諗過要自己踏嗰種 但呢個念頭唔夠十秒就打消左
因為大家都好攰喇
出發 哈哈 呢次係我第一次探制呢大型嘅機械 好緊張好開心好興奮呀
睇我笑到...
媽咪一邊鬧我唔認真揸船 我就一邊笑 哈哈哈哈哈哈
一邊揸 一邊有好靚嘅風景 加埋嗲地買上船嘅凍飲 好舒服呀
好喇 我地要攞行李走 喺公園對出 有好多人賣野
佢地賣小雞啦 賣蠶蟲啦 總之咩小動物都有 好嚇人呀 但真係有人買架喎
執好晒行李 我地坐的士去坐火車喇
婆婆終於見到廣州嘅吉吉島 佢去到邊個國家都要搵吉吉島出嚟架 好神心!
就嚟夠鐘 所以揀左食附近嘅真功夫
呢間野喺廣州都好出名下 一間連鎖式快餐店
裡面賣嘅係中菜為主 我地叫左魯肉飯 味道一般啦 同價錢成正比嘅
好喇 要走喇
多謝廣州比左兩日天晴我地 亦都多謝公公婆婆爸爸媽媽成日帶我去玩
期待下次再去玩過
又要坐火車喇 今次冇咁好彩 坐舊款火車 比第一程辛苦呀
但唔驚啦 兩個鐘車程 好快就過咯
最後 要提提大家 唔好貪平坐港深 除非平日啦 假日千萬唔好呀
事關深圳過關要等 買火車票要等 總之咩都要等
反而我地直通車貴幾十蚊 但我地喺假期兩次過關都係十分鐘內 計返條數 都係坐直通車安全同快捷d架
今次遊記報導完畢 多謝各位


text:
繼續講埋下半部聖伯多祿大教堂
呢張相可以見到大堂幾宏偉
高高嘅教堂頂繪著好靚嘅聖經故事
見到有個神職人員喺度做主持嗎?
其實一進入梵蒂岡 你就會感受到天主教嘅感染力
無論你係天主教定基督教 心中嘅天父都係一樣了
身在聖伯多祿大教堂 自自然然會為自己做嘅錯事反省
求寬恕 求神保守....
好多告解亭 全部都好靚
呢度可以幫唔同國家嘅人告解
好多唔同國籍嘅神父喺度standby架
願光榮歸於父....
大教堂裡 除左大殿 仲有好多密室小祭堂
好多好多嘅雕像陳列喺度
教徒往往見到雕像都會低頭祈禱
好滿足
雖然睇唔晒成個大教堂 但旅行睇左最靚最重要嘅野就可以喇
感受過 親眼睇過 真係好夠
遊歷在乎眼見同感受 而唔在乎喺嗰個地方多留幾個鐘
omg 見到教堂頂咁多次
都仍為覺得好震撼 震撼著世人嘅心靈
父嘅愛係無限大
見到祂張開手嗎?
小朋友要來 大朋友也要來祂的跟前
感謝神 除左比我一個溫暖嘅家
亦都感謝神帶領我嚟到呢度
永世難忘
燭台下有著其中一位教宗嘅屍體
臨離開嘅時候 終於少d人參觀 聖母慟子像 喇
個像喺其中一個小祭堂度架 有心人要比心機去搵
比d tips你丫 喺右手邊嘅
好難先可以行到埋去 仲要比玻璃圍住
傻瓜機貼住相機都可以有張靚相
聖母抱住耶穌遺體嘅樣雕得好
如果你嚟到聖伯多祿大教堂
臨離開 留意一下
個個都會抬起頭 多望一眼教堂嘅天花架
再見喇 聖彼得大教堂
親眼見到高安哲羅設計嘅教堂的圓頂
非常滿足
最後比多個tips大家
有心人可以上到去教堂最頂
就會見到呢個咁靚嘅風景
話明有心人 真係好難上架 特別係夏天上去會好辛苦
留意有旅客分兩條隊 其中一條係上樓上架
可以近距離影到教堂嘅圓頂
之後再行好多好多好多級樓梯
上去會見到梵蒂岡全境
不過老實講 如果唔係跟旅行團 mami都未必上去
好多人一上去就會氣喘同暈 事關d樓梯愈行愈迫架
有時間反而去睇 "創世紀" 同"最後的審判"好過啦!
出到嚟 見到瑞士近衛隊士兵站崗
好開心啊 我地又大鄉里同佢合照
佢隻手揸住嘅就係 " 天國之匙"
我掛住喺度追白鴿 咭咭
哈哈 仲要追嚟追去都係嗰一隻
追完白鴿追daddy
廣場附近嘅噴水池
好靚呀 於是mami又捉我影相
大家嚟到可以喺度寄張postcard
好多人都有寄架
不過記住喎
梵蒂岡嘅郵票淨係可以喺度用架咋
如果你拎到去羅馬先諗住寄就唔得lu
方尖碑下嘅四隻係咩嚟呢?
有冇聽書呀? 我上一篇blog講過架喎
依家近d
係唔係清楚d呢?
聖伯多祿大教堂真係好值得嚟
行到最後得除左宏偉之外
仲覺得佢好神秘呢
裡面收藏左好多關於天主教嘅珍品
聖門 ...聖母慟子像...方尖碑...圓頂...聖彼得真係安葬喺聖壇下?
呢一切 返到香港 仍然回味沉思


text:
加闊橫跨距
終於都搞好晒!Yeah!!前面落咗長縲絲,再加10mm 中心圈spacer,基本上前面條胎軨「雅」晒出黎,而且係完完全全拍齊沙板!視覺上條軨又好似大條D又靚D而且隻RP-02嘅抓係向外拋加埋Spacer後,第二時改大鲍魚都有大把位.後面一樣加番10mm中心圈spacer,滿載5人時會嚴重hi沙板,車房發現係尾沙板近尾Bumper位置「hi」到條胎(紅圈位),所以只係將果輪拱頂至Bumper沙板位「碌」斜咗(綠圈位),而Bumper內格泥擋位cut咗一小忽(藍圈),試過滿載5人都冇事lu,正!其實車尾加10mm spacer都冇前面咁出,可能係改咗行碟,比行豉薄身少少,不過而家咁樣都好極限,從車尾望去條胎大半邊都凸晒出Bumper好出,加上有少少負Camber,已經有D跨張!算啦!加咗Spacer之後,部車嘅Handling有D怪,有好有唔好,好嘅係轉响極限的確係高咗好多,Highway行住120-130km/hr嘅快彎比以前穩定好多,有D似大房車果種feel,呢個係加闊橫跨距嘅直接得益;不過响D細彎就好似鈍咗少少,尤其係S彎,部車好似冇咁靈活,回頭指响性有D模糊,有D似以前裝205胎嘅感覺,可能响呢個setting上部車偏向under-power,操控同馬力比例太大……冇計,5AFE就係5AFE……
2007年2月14日
訂閱: 發佈留言 (Atom)


text:
2016年2月18日 星期四
三儍再襲九州 day 10 27/7/2015
雖然呢間酒店房細d,但估唔到張床又幾好瞓,一扎醒已經8點40分,而酒店早餐只供應到9點,所以我哋拿拿聲換衫落去食早餐.早餐响地下食堂,工作人員已經開始收拾,但見我哋沖落嚟食早餐都好好咁俾我哋食埋先,我哋唔想咗住人哋執嘢都係食最簡單嘅麵包牛奶咖啡,好彩除咗我哋之外都仲有人食緊,未至於太異相.
食完就番上房執好行李check out喇,因為今日會番香港,剩低嘅時間唔係太多,所以要用儘佢.我哋先去酒店附近嘅Akachan買小朋友嘅衫褲玩具,再去附近嘅Aeon Mall,行下,當然唔少得去超市買生果肉食等番香港慢慢享用同做手信.滿載而歸pack好哂戰利品後就預備出機場喇!
出機場途中途經一蘭,見有d肚餓就入去食個拉麵,由於二,三儍瞓咗覺,所以我同哥哥先入去食.我哋先响自動販賣機買咗想食嘅麵就搵位坐底,其實今個trip都係第一餐食拉麵,而嚟日本咁我都係第一次嚟一蘭食嘢,所以都有d期待.個麵嚟喇,湯底好香濃,麵夠彈牙,好食!我唔太好拉麵嘅都好快食哂,哥哥就直頭食到停唔到口,我哋好快食完就輪到爹爹食,之後再出發到機場喇.
雖然有d塞車,但因為預鬆咗時間出機場所以時間都好鬆動,我哋還好車就去check in,二三少因為瞓咗未食晏,所以同佢哋去食嘢,食完味度麻麻嘅蕎麥麵京就過海關.
响免稅店買咗d特產手信就上機喇.
(全文完)
食完就番上房執好行李check out喇,因為今日會番香港,剩低嘅時間唔係太多,所以要用儘佢.我哋先去酒店附近嘅Akachan買小朋友嘅衫褲玩具,再去附近嘅Aeon Mall,行下,當然唔少得去超市買生果肉食等番香港慢慢享用同做手信.滿載而歸pack好哂戰利品後就預備出機場喇!
出機場途中途經一蘭,見有d肚餓就入去食個拉麵,由於二,三儍瞓咗覺,所以我同哥哥先入去食.我哋先响自動販賣機買咗想食嘅麵就搵位坐底,其實今個trip都係第一餐食拉麵,而嚟日本咁我都係第一次嚟一蘭食嘢,所以都有d期待.個麵嚟喇,湯底好香濃,麵夠彈牙,好食!我唔太好拉麵嘅都好快食哂,哥哥就直頭食到停唔到口,我哋好快食完就輪到爹爹食,之後再出發到機場喇.
雖然有d塞車,但因為預鬆咗時間出機場所以時間都好鬆動,我哋還好車就去check in,二三少因為瞓咗未食晏,所以同佢哋去食嘢,食完味度麻麻嘅蕎麥麵京就過海關.
响免稅店買咗d特產手信就上機喇.
(全文完)
張貼者: jacqueline 於 上午5:11 沒有留言:
標籤: 2015-7 三儍再襲九州
2016年2月16日 星期二
三儍再襲九州 day 9 26/7/2015
嚟緊會有新遊記,所以要儘快完成呢個遊記,唔可以再拖呢!
旅程接近尾聲,我哋嘅活動範圍亦由郊區返到去市區.起身响酒店食完早餐就出去行街街,其實我哋原本plann咗去摘桃,不過桃期已過,所以決定轉為响熊本市行一陣街,再出發去鳥栖市.
嚟到鳥栖有兩樣嘢一定要做,就係去季樂食燒肉同行outlet.我哋由熊本揸車去到季樂已經半差唔多2點,好彩仲未收舖,等咗陣就可以入坐.我哋叫咗一份5-6人前嘅咗賀牛,另外配白飯同湯.等咗一陣d燒肉就嚟嗽,除咗牛d肉之外,個set仲有豬肉,雞同牛腸,d牛肉好肥美,雪花紋好靚,急不及待燒好牛肉食,d牛肉好鮮甜好有牛味,入口即溶,好味,除咗牛肉之外其他肉都好新鮮好好味,不過因為人哋3點鐘打烊,所以要極速食完成個set,食到好飽埋單,去隔離嘅農產品市場行咗陣就去outlet行街.
Outlet 距離季樂只係5分鐘左右路程,泊好車就開始行街shopping,三儍對shopping興趣不大,但好彩outlet裏面有雪糕店,又有Lego shop可以分散一下佢哋嘅注意力,俾到時間我放血.行到咁上下天陰陰想落雨我哋就走喇,攞車去今晚嘅酒店.
好彩我哋早一步走,去到酒店已經開始落起大雨嚟.我哋今晚响outlet附近嘅 Chisun Inn住.酒店係一般商務酒店,諗住就自己行程先 book 呢度,但估唔到幫我哋check in 嘅staff 態度好差,同對住本地人係兩個樣,見我哋5個人book一間房黑口黑面,話我哋超過指定人數入住,唔俾我check in,好彩我book酒店不嬲寫足係有2大3細入住,而confirmation e-mail都有清楚寫明入住人數,我show俾佢睇佢即時無聲出,好不情願同我哋check in.搞掂手續就上房,間房都預咗係細,但放咗行李之後都算有路行,我哋稍事休息就出去食飯.
鳥栖係工業區,入夜後比較靜,加大家都仲有d飽,所以就求其去食香港都有嘅日式咖哩店食晚餐.食完行下附近便利店,再番酒店pack行李同休息啦.
(day 9 完)
張貼者: jacqueline 於 上午8:06 沒有留言:
標籤: 2015-7 三儍再襲九州
訂閱: 文章 (Atom)


text:
2013年6月3日 星期一
三儍襲曼谷 day 4 3/6/2014
快d完成理曼谷遊記,可以開工寫九州遊記喇!
今日係最後一日響曼谷,我哋比平時早咗少少起身,嘆咗個靚早餐就去泳池玩水喇.
玩咗大半個鐘,依依不捨離開泳池番房沖涼之後就再出去,爭取時間最後衝刺去行街shopping.今日我哋行Central World,d嘢比較平民d後生d,終於俾我買到對平靚正嘅涼鞋,總算唔係空手而回.返酒店途經之前想試但無機會試嘅 Twining Tea Room,見有d口渴就買咗2杯冰茶同d macaron 食,跟住就趕返酒店check out嘞.
上房拎埋行理落lobby check out ,搵埋之前約好嘅的士就直奔機場,好彩去機場條路無乜塞車,去到機場check in完仲有時間食個lunch先上機,完滿結束曼谷之旅.
(全文完)
張貼者: jacqueline 於 下午11:38 沒有留言:
2013年6月2日 星期日
三儍襲曼谷 day 3 2/6/2013
起身食咗早餐我哋又丈去泳池玩水,今朝二少又唔肯落水,只係得大少同三少玩水,玩到大概正午時份我哋就番房瞓覺,再出去食lunch.
噚日同哥哥玩咗一日,今日到我虵行街shopping 嘞.第一站先去 Siam Center 食lunch,我哋上咗3樓求其搵咗間泰式快餐店食,d嘢一般好食,不過就勝在唔貴,食飽就行街街.
由於3隻怪獸都怕熱,所以我哋只行商場,我哋先行Siam Center ,再行Paragon,由於泰國指水越嚟越高,根本買唔落手反而超市d零食同日用品平靚正,掃咗好多送禮同自用.
瘋狂掃零食之後就要食飯,我哋先返酒店放低d嘢,再撘BTS到 Ploenchit 站,行5分鐘就到JW Marriott 食buffet.buffet唔算平,都要4佰幾蚊位,有鵝肝生蠔魚生⋯選擇都ok多,味道不過不失,食飽就返酒店休息嘞.
張貼者: jacqueline 於 下午11:37 沒有留言:
2013年6月1日 星期六
三儍襲曼谷 day 2 2/6/2013
由於噚日太攰,今朝大家都瞓晏咗,差唔多9點起身擦牙洗臉後就落樓下食早餐,早餐選擇同之前一樣咁多,除西式中式日式之外仲有即叫即整嘅炒蛋煎蛋奄列.食飽就上房換衫游水去.
有得玩水大少最開心;上年去沙巴二少玩水都玩得好開心,諗住佢一定鐘意,點知佢一見個泳池已經想調頭走,一落水就喊到鬼殺咁嘈,唯有嗲嗲響池邊陪佢.今次三少反而最淡定,一路響水泡度浸水,間中發出d表示好舒服嘅聲音.玩到差唔多到中午時份,我哋就返房沖涼同小睡一陣,避開猛烈嘅太陽.
抖到2點再出動,先去 Central World 嘅 Zen 食晏,Zen d嘢唔算平,平均一個 set 要差唔多100蚊港紙,不過就幾好味,我哋叫咗燒帶子,炸豬扒同蝦天婦羅,每個set都配麵鼓湯,前菜,刺身同白飯,分量都唔少.食飽再出發,下一站係 Siam Paragon.
去Siam Paragon唔係淨係行街嘅,上次已經去咗 Siam Ocean World,今次係去 Kidzania.其實 Kidzania 響日本已經開咗好多年,不過次次去日本d時間都唔夠用,所以都安排去玩過,今次趁曼谷分店新開,而且又話係最大嘅一間,所以一於試新嘢.到咗 Siam Paragon上5樓以為就到,點知兜咗個圈先知原來入口係先到4樓,穿過 Food Passage先會見到上5樓 Kidzania嘅專用扶手電梯.上到去大家已經嘩咗一聲,因為見到一隻飛機響度,嗱嗱聲買飛入場啦,職員會幫入場嘅人帶上手㧪作紀錄同防走失,連唔駛錢入場嘅二,三少都要帶.攪掂哂就入場玩啦!
入到去唔止小朋友開心,連大人都好興奮,因為d場景實在太迫真太靚喇,同一個小市鎭無分別,消防局,警局,醫院,工廠,食店⋯應有儘有,就算無得玩淨係身處呢個cute版城市都覺得好得意.
大少第一時間排隊做消防員,換好制服,就入去briefing,d職員見哥哥對泰文無反應即刻主動用英文講解,讚!briefing完係時候出動,原來仲有cute版消防車坐去"火場",超過癮!去到火場大家協力灌救大火(真係用水救'火'架,配埋音效好迫真!)之後,再由消防車送番去消防局後解散,走之前會拎到今次工作嘅工錢,
下一站做急救科醫生,同樣著起醫生袍之後就briefing,病房嘅佈置同真嘅差唔多,哈!估唔到咁認真,連真實嘅醫療儀器都有,講解完一輪之後就坐cute版救護車出去救人嘞,患者係⋯被救護車撞倒嘅工作人員,真係超爆笑!!我哋雖然覺得好搞笑,但d小朋友就好認真咁參與救人工作,終於奇蹟地搶救成功,同樣由救護車送返醫院,領到工錢就解散.
之後大少仲扮演咗飛機司,牙醫,地盤工人,油站職員,科研人員,可樂廠職員同老麥職員,全部都相應嘅制服著,似模似樣,但因為做可樂廠職員同老麥職員真係會俾小朋友整支可樂同整漢堡飽拎走,所以唔只無工錢,仲要響之前賺到嘅錢拎番d先有得玩.
唔覺唔覺我哋玩咗4個半鐘,好彩二三少好乖,齋睇哥哥玩都無乜扭計,但因為大家都肚餓所以要走啦.走之前買咗d相,除咗隻䤥先走得.其實入場費都係佰零蚊一位,但係呢幾個鐘就好充實,我自己就覺得好低玩,今次玩咗唔夠1/3,下次一定會再嚟玩過!
因為已經夜費事周圍揾食,所以晚餐響food hall解決,我哋入咗其中一間比較多人嘅舖頭食泰國嘢,d嘢都ok,不過價錢唔算平,食飽已經好夜,係時候番酒店休息嘞!
(Day 2完)
張貼者: jacqueline 於 上午7:24 沒有留言:
訂閱: 文章 (Atom)


text:
星期六…
星期六十一點左右,部珍妮去賽馬會到洗傷口,印像中hoi ling都好似係個度做,個心係度諗會唔會見到佢呢??但登記時見到號碼係107,但係叫緊的號碼係5X,我問珍妮去容鳳書會唔會快D,但係佢話之前做完隻手的手術,係賽馬會度洗傷口,覺得個姑娘好好,會細心D同埋講佢知要點樣小心處理,所以佢都想係返度洗傷口(後來先知,原來PHL全個元朗得賽馬會開!!!)等左一陣,上進都黎左睇下珍媽跌成點,上進一見到佢個樣,都忍唔住笑左一下話:嘩!乜原來真係跌到咁傷…,
終於到珍妮喇!
於是我地一齊等呀等,終於等左個幾鐘輪到珍妮,珍妮係入面洗左好耐,出黎時佢好開心,猛咁話個姑娘同佢貼左D好貴的敷料,呢隻敷料好好,佢會moisturize 個傷口,所以個傷口好返都會靚D,不過有D人會對呢種敷料敏感,如果珍妮無敏感情況,星期一先要再返去洗傷口喇!!
陪完珍妮洗傷口,爸爸載佢返屋企,而小嘉就同上進返去睇下間屋仔呢家搞成點喇!!!咁係上進屋企,小嘉上FB同hoi ling傾下,話去過賽馬會,不過見唔到佢,估佢應該放假啦!!!
食完晚飯回家喇!!
因為上進星期日要overnigt on call,所以小嘉回珍妮到喇!返到去見到佢敷料D位不停出水,都出得幾誇張,於是打俾上進,問係咪正常,不過上進都叫我地星期日去多次洗傷口,點知小嘉上FB時見到hoi ling覆我話原來佢真係放假,而星期日佢會返工,於是小嘉就同佢講珍妮的情況喇!!!
好感恩…天父的帶領!
小嘉真係好感恩,因為天父讓我認識一班基督徒姊妹,當有任何煩惱時,大家都互相開解,而今次我都一樣,感恩識到hoi ling呢!!佢後尾打電話俾我,話我知原來珍妮用那種敷料係會大水,再加上個傷口仲新,會有分泌物,所以就會更加多水出黎喇!!同hoi ling傾完後,決定星期日一早去賽馬會登記洗傷口喇!


text:
2013年8月26日 星期一
參巴醬炒青豆角 + 煎墨魚卷 ( 26-AUG-2013 )
( 26-AUG-2013 MON )
嘩 今朝好攰咁呀 加上天氣勁爆熱 仲更加攰呢 ~
早餐食芝腿治烘底 見到人地食麵又好想食 不過真係食唔落一個麵餐 所以望下都好開心架喇 ~
菇場忙到 10 點幾就 hea 過喇 一到 Lunch Time 就食 lunch box 係尋日食剩嘅 tea 囉 但又好好味喎 自己煮到咁好味就好 lu ~
食完就陪 8 卦去萬寧買 K 仔同糖 其實 K 仔即係 Airwaves 因為菇場太靜 一定要食勁薄荷嘅嘢黎上電 如果唔係會無厘神氣 真係瞓着到似 所以就叫 K 仔喇 有次我好自然咁問里奧大人有無 K 仔 佢好愕然問咩叫 K 仔 咁又驚 d 嘅 K 仔喎 哈 ~
里奧大人 4 點見客 感恩 5 點已經見完 所以佢早番過我呢 ~
番到屋企就即煮飯喇 趕到我丫 不過可以同里奧大人一齊 7 點食飯就真係好開心嘅 ~
是日懶餐 - 參巴醬炒青豆角 + 煎墨魚卷
參巴醬炒青豆角 - 清埋呢包醬就無喇 實在太開心 因為可以喺 expiry date 29/8 前煮埋去 今次加咗 100 ml 水黎煮 所以煮嘅時候覺得好鬼辣 係咁打乞痴 之後里奧大人食嘅時候話好辣 仲話我煮嘅時候 聞到都好辣 又聽到我煮嘅時候係咁打乞痴 都知呢碟嘢都係辣架喇 哈 ~
煎墨魚卷 - 尋日買定架喇 $20/半磅 里奧大人話好食 咁就好喇 諗唔到煮咩就可以買黎做餸 唔駛煩 ~
食完洗埋碗都只係 8 點幾 真在太好 今日好攰 所以都唔徑步喇 沖埋完食埋生果就睇電視休息 10 點 45 分就瞓覺喇 ~
訂閱: 張貼留言 (Atom)


text:
2014年9月29日 星期一
東橫INN 與 北九州JR PASS
去日本,愈嚟愈喜歡入住東橫INN.
優點係方便,
好多旅遊點都有分店,而且通常近車站.
再者,係平.
成為會員後(付1500 YEN 就可成為會員),
平時住房平5%,假日更加平20%,
我最怕一啲酒店周五周六漲價一倍,
住東橫INN 就唔使擔心呢樣嘢,
仲有,會員自動累積住房次數,
每十次送一次單人房住宿,
職員會主動提你累積滿十次,
今次旅行我一家就送咗一晚房租,
我哋預約雙人房,補回差價就OK,
係咪好筍呢 ^ ^
同埋佢哋包早餐同小學生免費都係考慮因素之一,
不過又咁講,九州住宿一般比東京大阪平得多,
其實我都想過住好啲,
但係稍好嘅酒店,細路要加錢,食埋早餐又要另計,
由於有2個家庭團友都係一家四口,
為免佢哋百上加斤,
所以最後都係決定入住東橫INN.
溫馨提示: 東橫INN 會員可以提早半年喺網上預訂房間,
解決咗我哋一大棚人驚BOOK 唔到房問題,
我建議大家BOOK 雙床房,
只要將兩張床合併就變成king size 大床,
啱晒有細路家庭.
註: 東橫INN 房間比較細,所以以上只適合對住宿冇要求,
又想慳多少錢嘅budget 客,
我就係經常阿 Q 地用東橫INN 慳番嘅住宿錢當為補貼每次去溫泉旅館嘅肉赤價,HAHA
東橫INN 博多口站前第二
福岡縣福岡市博多區博多站前1-16-6
另外講講幫我哋慳唔少錢嘅北九州PASS,
JR九州PASS 分全九州同北九州,
又分3日同5日.
詳情可以search小氣少年嘅blog,
有詳細介紹.
呢次我哋行程係12日,
所以就每人買兩套北九州 JR PASS (有幾個早幾日走嘅團友除外)
我係喺東瀛遊買定的,
預定後3日後就可拎JR PASS voucher,
到時就再換JR Passport,
值得提提係東瀛遊職員話因為我哋每人買兩套,
建議我哋去到分兩日或分兩地換,
驚我哋會因一人買兩套pass 而被拒絕換票,
但我睇過小氣少年曾電郵查詢,
確證係無限制每人買幾套的,
所以我去到都係冇理到照換,
正如好多blogger 都有講,
有中國籍職員會幫手換票劃位,
所以唔使擔心.
為咗方便職員換票,
我先自備座位預約的表單
慳番唔少時間o架~
2014年9月27日 星期六
(DAY 1)博多便宜的烤肉店 - 多牛
我哋哋由酒店出發去多牛,
期間突然落大雨,
由於唔係全員帶咗雨遮出嚟,
所以有啲要 2 人共用一把傘,
真係好狼狽,
但莫名地又覺得好親切,
始終好難約到咁大班親友一齊去旅行.
我哋依據 google map,
好快就搵到目的地.
第一時間就去留名同人數,
老板娘以為我寫錯,
再三核證至相信我哋係 17 人 XD
後來老板娘搵咗個中國籍員工同我哋溝通,
呢個哥哥仔叫我哋要等等,
同埋要分開坐,
呢樣係意料中事,
旅行前最令我擔心就係交通同食嘢,
咁大棚人真係好難搞….
等咗我諗有大半個鐘,
終於有位啦,
而且仲安排咗大家一齊坐,YEAH~~~
餐點點方面由女士們負責,
聽講呢度係用出名嘅佐賀和牛「伊萬里牛」,
我都唔記得嗌咗乜,
淨係記得好好味,
大家都讚抵食.
不過有樣嘢大家要有心理準備,
就係油煙好勁,
餐館提供嘅撥扇相信就係用嚟撥油煙的, HAHA
有機會再嚟博多,
我會再嚟幫襯
多牛
福岡市博多區博多駅南 1-5-3 西園ビル
(DAY 1完)
2014年9月25日 星期四
(DAY 1)福岡! 我來啦!
之前風聞香港快運會有航機去福岡,
雀躍不已.
因為正想去九州,
雖然唔知航班時間,
但起碼帶嚟競爭,
機票價格有望下調.
最後果然開航,
時間尚算不俗,
即刻著手預訂機票,
由於我哋太多人,
唔敢冒險,
當有暑期機票價格而同心目中價格相若就即預訂.
8月3日,星期日,
我哋起行囉~~
起行前,
一團友話我知有個颱風去緊九州....
吓,唔係啩,幾日前至有個風啱啱走咗...
講真都有啲擔心.
飛機準時飛抵福岡,
但機長話因為機場交通繁忙,
未能著陸,要暫時在天空盤旋.
一落機,最緊張就係班細路....
一過關就見到姨甥嘅女友,
原來佢專誠嚟接機,
等我一直以為會喺博多等.
姨甥女友講,
因為颱風關係,
所以好多航班都延誤,
造成擠塞,
佢話有班韓國飛來嘅航機盤旋咗好耐,
我哋算好彩云云...
之後姨甥女友就帶我哋去博多,
其實好簡單,
就係搭一程免費接駁巴去機場國際線再轉搭地鐵就OK,
只係幾個站距離
因為姨甥女友一馬當先帶我哋去下榻嘅酒店 -- 即東橫INN
唔好意思叫佢等我先劃火車飛,
於是大家就先去東橫INN 登記然後至出嚟搵嘢食.
當時雨下個不停,
我本來諗住求其搵間食肆就開餐,
但大家話冇所謂,
可以照原定計劃,
好,就把心一橫,
就原定計劃去食平價烤肉!!
[待續]
2014年9月23日 星期二
北九州自由行2014[序]
呢次北九州自由行都算始料不及,
原本只係邀約一家去的,
點知原來好多人都有興趣.
最後變成大細加埋一行17人....
朋友聽到都笑謔係不可能的任務,
最後因為有充足準備,
加上有貴人幫忙,
雖然偶有蝦碌,
總算順利完成行程.
呢幾年去日本都有兩個人幫忙,
第一個要多謝我嘅靚女同事 Inez,
每年我 plan 行程遇有日文疑難都係佢幫忙翻譯,
或幫手註冊之類,
另外多謝我嘅好姨甥 Joe,
佢功勞更大,
每次要電話預約之類就要佢出馬,
冇計,因為佢識流利日文 XD
呢次因為組織龐大,
我哋就要多啲人幫手,
其一係團員甲嘅日籍老細,
呢次溫泉旅館同別府杉乃井都係經由佢電話預約,
另外係姨甥仔嘅女友,
佢喺日本福岡讀書,
正好要佢代買我哋觀豚需要嘅火車+船套票,
由於聽聞座位好緊張,
我哋又一大棚人,
冇佢幫忙相信我唔敢安排觀豚之旅.
衷心多謝以上
呢次行程只有一樣令我好唔開心,
就係唔見咗一張記憶卡,
我影相咁多年,
未試過未見菲林/記憶卡,
呢次仲要係啲咁珍貴回憶...RRRR
翻查相片,
相信記憶卡係喺長崎鍋冠山,
因為記憶爆滿要換卡而現場環境太黑,
跌咗都冇人發覺所致.
記憶卡記錄咗呢次3份1行程記錄,
只有小部份因為過咗落手機至倖存.....
搞到我都冇乜心機執相 > <
2014年9月19日 星期五
元朗PLAYHOUSE
2014年9月18日 星期四
吉卜力工作室場面設計手稿展
因為想出暑假北九州自由行o既油雞,
就望望硬盤入面o既相,
至發覺原來好幾輯相都寫網誌....
呢篇係其一,原來都成三個月前 _ _"
就望望硬盤入面o既相,
至發覺原來好幾輯相都寫網誌....
呢篇係其一,原來都成三個月前 _ _"
果日係閒日放假帶 Bryan 去睇o既,
好彩早到少少,
到我哋離開時已經要排長龍.
好彩早到少少,
到我哋離開時已經要排長龍.
2014年7月18日 星期五
賣旗初體驗
6月7日,Bryan第一次賣旗,
呢個賣旗日子其實有啲奇怪,因為嚟緊果個星期就係考試日子.
不過我覺得呢個係一個難得機會,就同 Bryan 報名參加.
Bryan 果日表現唔錯,都幾肯主動叫人買旗,
仲因為冇乜路人主動叫我換地方 XD
我哋開頭真係去錯地方,好彩我率先叫 Bryan 賣支旗比我,
因為佢第一次開口叫個大叔買旗就食檸檬 XD
住附近o既伯伯,伯娘都特登落嚟幫襯 Bryan,
認真唔話得,
當賣晒一張,Bryan 非常高興
最後仲有張獎狀仔
訂閱: 文章 (Atom)


text:
仍未瞓醒 Hoyin,張床夠晒大,啱晒爛瞓佢
因為今日除咗要玩應承咗細路一定要玩旋轉木馬同滑浪飛船外,
我哋仲要一試酒店8月份至開放泳池,
先食個酒店早餐先 ~
曾見網友批評呢度早餐好唔掂,
雖然款式的確係唔多,
不過我認為味道 OK 就可以了,
何況仲有新鮮生果,
或者係我要求唔高啦,haha…
食飽飽去泳池,
去到時得我哋兩家人,
變咗私家泳池,
影吓相都仲得
游完水,
梳洗完又要執行李準備 check out,
喺酒店房影幾張相留念先
去到OP,
第一時間玩旋轉木馬,
等一陣就有得玩喇.
旋轉木馬其實應該叫旋轉海洋生物,員工話 Hoyin 細個要坐雙座位,
不過殺人鯨個外觀都好靚
小朋友們想搭纜車過大樹灣…
直奔另一目標 – 滑浪飛船.
媽咪同姨仔已經率先餚底話唔玩,
但 D 細路就冇有識死堅持話要玩
臨沖落去一刻,
我都有 D 緊張,
驚 Hoyin 會嚇到瀨
臨沖落去一刻,我同 Hoyin 講:沖落去果陣大嗌會好玩D,冇咁驚架…
說時遲那時快,
唔使一秒已經落到底.
Hoyin 擰轉面豎起手指公同我講:
勁刺激!好好玩呀!
之後三個細路就吱吱喳喳講返有幾好玩…
行番幾條長長扶手電梯,
又經過太平洋海岸,
我哋又入去睇吓會唔會撞啱餵食時間,
點知就係咁啱,
仲有一個字就到購買飼料時間,
我哋買咗兩份飼料準備餵海獅,
唔知用乜嘢方法,
一到餵食時間,
就見到三隻海獅游埋嚟張大個口等食嘢,
原來一份飼料得3條魚仔,
三個細路每人可以餵到兩條~
晏晝就喺灣景餐廳解決,
雖然一樣係貴,
不過就好食得多喇.
食飽飽後又繼續逛,
水母館同海洋館當然冇錯過啦,
本來想喺呢個位影下大合照,不過比員工趕...
跟住最後一站係去威威天地比班細路玩低能機動遊戲
小童版跳樓機 Hoyin 都唔驚啦
如果呢架小火車有冷氣一定瞓得著
Hoyin 叫我幫佢影,不過坐低 幾秒即彈起身話辣屁股
玩到五點鐘,
係時候閃啦,
雖然班細路唔願走,
不過要趕搭最尾一班免費接駁車返酒店攞行李…
如果下年仲有類似 package 一定再 join,
因為班細路玩得好開心,
而且下年會有埋冰極天地,
我都想參觀呀
[第二天完]


text:
事緣我地last day 夜機先返香港, 個導遊話最後一站係去做腳底按摩, 全團人都好surprise, 因為行程係冇包既, 於是佢就話因為我地團團既回程時間唔一定, 所以唔會寫係行程度, 佢咁講大家都接受, 反正係extra 比我地既, 只要比"建議小費RMB10" 咋MA...
佢仲話果度係奧運時for d運動員既, 好professional 咁話, 好正宗咁.....之後去到見到好"up dum" 我地仲諗係好正常既, 因為一般大陸地方都係咁, 一間房坐哂成團人, 我地浸腳時仲有人黎講解, 話要點點點先健康...但d人超冇禮貌, 個staff 倒水浸腳前問我地係唔係做按摩, 我點頭佢自己唔知好大聲咁話我唔出聱答佢, 又因為肥仔普通話唔掂, 佢一倒完水話"香港人唔識講普通話" 係大聱到講比你聽既地步LAW!!
之後按摩既40分鐘就係重點啦, 首先話肥仔有倒甲, 要加錢幫佢清左佢, 要RMB 60, 都ok 啦, 做左一陣之後又話佢血液既circulation 唔好, 要買佢地D 野浸腳, 一包要RMB 300, 肥仔比佢地Sell 左成半個鐘, 都比佢地tum 掂左架啦, 佢一話買佢就話要三個月分量, 我地即刻話唔要! 做完之後d 團友都話個個都有問題, 其中一個仲sell 佢買成萬蚊野tim!!老人家就話人有中風可能....
做完按摩, 佢地個個企度話要收錢, 喂, 貼士咋wor, 冇話一定要比架wor, 所以我地覺得其實個收費係10蚊位, 之前我問佢地唱錢時佢地仲話可以叫佢地找返比你, 我真係唔知貼士係會有找贖架law!!!!


text:
返工半日 收工到荃灣接ti
titi喺婆婆度渡假都有三日 佢一見到我地好興奮
食過lunch 就同titi喺婆婆樓下玩韆鞦 好開心咁
依家佢可以捉實個扶柄 可以fing高d呀 玩完要抹手啊
離開小公園 我地就直衝海港城cars度幫架車做facial呀
喺海港城逗留嘅其間 我地去左反反城
一去 就去左個幾鐘 成個反反城比我地反轉左呀
titi依家咩都可以試玩一餐 大家都樂而忘返咁
終於走得出反反城 噢 比我地撞到小豬媽
倩渝坐喺bb車度好聽話 可惜 mami驚阻住小豬媽同佢屋企人時間
冇乜同佢傾計都冇合照就走左咯 (佢有好多屋企人喺側邊嘛)
byebye啦 小豬媽 我地去左pizza hut食個靚tea
titi婆婆叫左個法式併盤呀 好靚啊....但唔好食
行行下 再撞埋聰少 yee ee 唔知點解 今日望住佢地
覺得yee ee好幸福 可以嫁比自己鐘意嘅人 而嗰個人咁鐘意佢
佢地走嗰陣好sweet 妹妹有好歸宿 姐姐好感動 好開心
祝幸福快樂 聰少真的很好呢 你要好好珍惜
愛驅做完facial都六點lu 拿拿聲去接titi公公 再去荃廣食味千
食完味千 mami又有感而發 titi婆婆真係好好
點解你可以一味付出 而沒有抱怨過半句呢
連ti爸都忍唔住讚你呢 開心啦 哈哈


text:
2016年9月26日星期一
2016年9月21日星期三
抹茶雙色麵包多士 Duo Colour Maccha Toast
每年中秋都已經叫咗老表同表舅母唔好買嘢俾我,一來費事玩交換禮物,大家都可以慳番唔使破費兼嘥時間去買嘢,二來邊有長輩買嘢俾後輩㗎,都唔合禮節,不過年年最終都係有禮物收!
今年整咗條麵包俾佢哋做回禮,一來知佢哋一定會食,二來夠哂輕身,唔使老表拎餐死咁辛苦!
一念素食
呢兩個禮拜超級忙碌,幾乎每日都要出街,都無乜時間可以坐低寫 blog,依家個 schedule 開始回復正常,可以慢慢寫番之前想同大家分享嘅嘢.
每年嘅中秋我都會食齋,因為係十五嘛,Ernest 媽咪知我中秋要食齋,所以特別請我去咗 HKU 嘅「一念素食」食 lunch.其實自從媽咪走咗之後,咁多年嚟都好似只係試過一次中秋做節食飯,所以我已經對 "團圓" 呢個字變得好陌生,今年中秋有老友一家同我一齊食飯,我當係做節㗎喇!
2016年9月14日星期三
海藻糖
早前 Ernest 媽咪送咗包海藻糖俾我,佢話用佢嚟整 muffin,個 texture 會相對鬆軟濕潤,我自己都試過好幾次,發覺效果都真係唔錯,所以都想同大家分享一下呢隻糕餅嘅 moisturizer!!
2016年9月11日星期日
花素蒸餃
媽咪係食全素之前,一向都唔會揀食,但印象中有兩樣食物佢係特別鍾意嘅,就係豌豆黃同花素餃.
Facebook 個相片回顧,就提醒咗我原來五年前嘅今日,我就用開邊綠豆代替豌豆整豌豆黃,今年我就蒸咗親手包嘅花素餃送俾媽咪!
2016年9月10日星期六
手語
一個唔識英文又唔識普通話嘅語言白痴,居然一生中比一般人學多幾種語言,真係攪笑!!讀書時 "被迫" 學習意,法,德三種語文,成績就當然唔好啦,依家就仲犀利,連手語都學埋,真係人都癲!!!!
一直努力搵工,搵足年幾兩年都無著落,心都開始慌,因為穀種都睇住一直減少落去,所以都決定唔再淨係搵番老本行工作.上年一次搭巴士時,喺電視度睇到一個福利機構短片,話香港依家仍然好缺乏手語翻譯,好多聽障人士都好需要翻譯服務,鼓勵多啲人入行為聽障人士提供翻譯服務.當時即刻諗到呢樣工作都唔錯,一來可以幫到人,為聽障人士跟健聽人士互相溝通作橋樑,二來自己又可以多條出路選擇.正當我搵工搵到灰爆嘅時候,突然諗到早前幫過手做義工嘅組織,會唔會有工作機會或轉介,於是就 click 入網站睇睇,點知一入到網站,第一樣見到嘅嘢就係手語課程開班招生,而且學費都唔貴,負擔得起有餘,真係唔即刻報名都對唔住自己!!
2016年9月5日星期一
和風沙律 & 迷迭香焗薯
2016年8月30日星期二
黑糖黃豆粉芋圓
2016年8月26日星期五
回禮
好耐之前表姐送咗兩樽榛子朱古力醬俾我,我應承佢用個醬整番個西米布甸俾佢做回禮,不過因為早前不在狀態,乜都唔想做,所以一直都無行動.
上個禮拜大表哥見到我因為藥物副作用關係,攪到依家又熱又濕嘅天氣手指都乾到爆拆,所以佢就送咗枝 "隱形手套" 俾我,等我成日濕水做嘢都唔使咁傷!
趁依家狀態唔錯,整個西米布甸一次過做回禮算喇,懶得就懶嘛,哈哈!!
2016年8月23日星期二
涼伴青瓜雞髀菇
訂閱: 文章 (Atom)


text:
劉細良話:「其實要談香港人的文化身份,最普及而有效的題材,不是『香港你向何處去』這類余秋雨式的文化詠歎調,我認為談食是最直接.」真係好鬼睿智.所以,用返廣東話寫香港嘢食就最fit.今次講下粉麵檔.
白底紅字嘅招牌,一塊畀蒸氣攻到矇矇矓矓嘅玻璃,隔住個喺度用篩篩走麵上面尐水嘅淡定呀叔,但係又隔唔住尐牛雜腩汁嘅香味.其實香港除咗七仔多,粉麵檔都有唔少,好似每區都有一兩間.
其實我都幾中意食粉麵類嘅嘢,又或者話,我係唔中意食飯.不過粉麵檔呢,就唔太係我杯茶.我近年比較多食米線,因為我個人都幾重口味,自細就中意食濃味嘅嘢.可能係因為我呀媽廚藝真係麻麻,由細到大都中意懶健康咁落少兩粒鹽,又煮得唔多好食,咁我咪自自然然中意出街食味精囉.
講返粉麵檔,香港好多粉麵檔都好…清淡,好聽講句就清淡,老實講句就淡貿貿咁.尐湯白潺潺,一睇就覺得無蒞味道.不過呢,我都會間中去下粉麵檔,一蒞便啦,二蒞,出街食尐份量對我蒞講太大份啦,次次都食到勁飽勁辛苦,粉麵檔就啱啱好啦!雖然我唔算話食盡全香港,不過呢,都有一兩間心水粉麵檔.
第一間應該人人都聽過,就係天后嘅華姐清湯腩.不過我對上一次食,已經係年幾之前嘅事啦,不過你諗下,三十幾蚊,咁嘅質素仲想點呀,呀之呀左想食咗人隻車咩!但係上次食嘅感覺都仲係好正,我之前都幾中意食牛嫁,食車仔麵個尐都會叫牛腩,但係我食完華姐嘅牛腩之後,真係覺得其他牛腩係屎.佢尐清湯腩話就話清,但其實牛味好香,重點係夠腍!出面尐牛腩鞋到無朋友,嚼到勁攰,佢尐牛係好好食,又唔會話太多筋搞到好溜.尐湯我覺得都ok,唔會話太淡,好有屋企湯feel.聽人講華姐難食咗,我都唔知呀,因為我為咗環保盡量少食牛,所以今年行年宵都無食佢啦.
仲記得以前中學,間中唔帶飯出去食,蒞蒞去去都係個幾間,我又窮窮地,下下都廿幾我覺得都幾甘下.然後有次,我個friend就帶咗我去一間粉麵檔道食.個陣一碗野十四蚊炸!仲要味道唔差嫁!一碗水餃米(我怕肥,唔食河粉),都有成四,五粒水餃,仲好足料嫁!所以粉麵檔就成為咗我哋幾丁友嘅天堂啦!可能就係咁,對「粉麵檔」呢樣嘢有特別嘅情意結咁.又或者,我係真心中意食囉,哈哈哈!
不過呢,要講我嘅最愛,就係荃灣嗰間雄記!雄記同我中學去開嗰間一樣,都係白底紅字招牌.雄記最出名好似係個自製春卷,唔係你想象嗰種春卷,而係個樣好鬼似牛脷酥嘅炸魚肉條.食落煙煙韌韌,但又又唔係叫自己做魚肉燒賣但又無魚肉嗰種,佢真係魚肉蒞嫁撞鬼!
不過其實呢,粉麵檔對我蒞講最大嘅意義唔係佢嘅粉麵,係佢嘅辣油!好多出名嘅粉麵檔,佢嘅辣油都好出名.雄記最正嘅嘅我反而覺得係佢嘅辣油.其實佢唔係油,係醬,對我哋尐怕肥死港女蒞講,唔係油可以任落唔嬲,真係感動到流馬尿.你睇,佢嘅辣醬唔係紅色嫁!青青地咁,我同你講,呢種色嘅辣先最香.劣質嘅辣其實無資格叫「辣」,佢只可以算「對舌頭嘅刺激」.真正嘅辣重點唔在於激,在於香.佢嘅辣醬,唔係辣脷嗰種,辣喉多尐,呢種辣可以畀你頂得耐尐,唔會食一啖就要停,可以keep住食.一食呢,辣啦唔使講,但之後你嗒真尐,會有陣椒類嘅重味,又有應有嘅辣香.最正係食到咁上下,尐醬同尐湯已經完美咁水乳交融,尐湯就夠曬味,同一般嘅淡貿貿清湯底差好遠嫁!就係因為佢個辣醬,我先會encore呢間嘢.不過呢間嘅講到其他餸都好似好正咁,下次食可以試下魚肉春卷以外嘅嘢.
香港除咗茶記,其實粉麵檔都係好獨特嘅飲食文化.而粉麵檔呢種風格,係大集團點都做唔到嘅.不如一陣落粉麵檔食碗粉呀?


text:
第四天(續)
向大理古城出發!
由喜洲到大理古城大約18公里,坐巴士35分鐘就可以到達
車費7蚊
部車唔會入到大理古城,會係大麗路上風花雪月酒店旁邊停低,亦即係古城東面;距離古城最旺既西面仲漫漫長路丫
由玉洱路望向西面,好似冇盡頭一樣
首先要去住既地方放低野先,所以就由玉洱路向西面行
唔想行唔知可唔可以坐馬車呢?又好似冇見過有馬車係古城入面行;行行下先知道古城係有電動車行走,行走玉洱路﹑博愛路,就好似巴士咁沿路都有站,3蚊一位隨時可以上車,如果早啲知道有車坐我就唔行啦
冇車坐就要用腳行,不過由東向西行係要上斜,要有心理準備辛苦少少
有啲樹蔭都好少少,冇咁熱
終於去到古城其中一條最旺既街道復興路,真係好多人!
復興路北段比起南段算係比較少人
我想先去hostel,所以嘗試睇住地圖行去,但hostel有啲難搵,唔小心就行左去平等路;原來呢道係一個街市,好多新鮮生果丫
博愛路係一條馬路
係條路望來望去,終於發現左hostel位置;個招牌會唔會細左小小呢?
唔行入來後巷都見唔到呢個大招牌
今晚會住係慢吧國際青年旅舍,環境都唔錯;呢道職員好好人,本來我預左三點去到,職員見我未到就以為我唔識路,打電話來教我行,佢地應該都知道呢道難搵啦,哈哈^^
入面有一個小花園
呢道設備幾靚架,由其係個廁所,又新而且仲有坐廁
我既房間係地下,出入好方便;今晚住係四人房,36蚊一晚都幾抵
好乾淨
放低野之後上上層望望先
仲可以上到天台
天台好清楚見到蒼山
而另一邊就係洱海,不過洱海距離好遠睇得唔係咁清楚
休息左一陣,五點鐘出發!係時候參觀一下大理古城
首先去到西門(蒼山門),呢個城門維修緊冇野好睇...冇咩人會來到
西門對出就係大馬路,冇野好睇
出面冇野好睇就返入去古城;蒼山個邊就好多雪,洱海呢邊就藍天白雲
沿博愛路向南行
去到護國路,即係古城好出名既洋人街,開始見到多啲人啦;呢段洋人街好多小攤檔,仲有好多特色cafe,如果有多啲時間我都想搵間cafe hea一下,可惜住得一晚冇咁多時間hea啦
洋人街真係有洋人
呢啲特色野應該都係洋人會比較有興趣,以前見得太多已經冇興趣再睇
出返博愛路再向南行
呢間咩野黎架
經過人民路,人民路街尾係比較少人
繼續沿博愛路向南行
經過一條不知名街道
行到去博愛路盡頭就見到我想去既地方--城牆
想近近地由城牆西面呢條樓梯上,但去到見到鎖左門...要行返轉頭係南門先可以上
古時城牆係圍住成個大理城,可惜始終敵唔過城市發展,而家城牆主要只係得返近南門一小段咋...都好過冇啦(據知以前既城牆城樓已經全部被拆晒啦,而家見到既呢一小部份係80年代重建,唉...);睇城牆平遙古城宏偉好多,人地真係一個完整城牆唔會甩皮甩骨...
行左成日腳都痛,又要行去遙遠既南門,唉...上網睇又話呢道可以上去,呃人既
大理古城南門,真係好多人!平時成日都見到有人影大理城門就係呢道!
「大理古城東臨碧波蕩漾的洱海,西倚常年青翠的蒼山,形成了“一水繞蒼山,蒼山抱古城”的城市格局.從779年南詔王異牟尋遷都陽苴咩城,已有1200年的建造歷史.現存的大理古城是以明朝初年在陽苴咩城的基礎上恢復的,城呈方形,開四門,上建城樓,下有衛城,更有南北三條溪水作為天然屏障,城牆外層是磚砌的;城內由南到北橫貫著五條大街,自西向東縱穿了八條街巷,整個城市呈棋盤式佈局.」
海拔2025米,好高丫
有隻咁既野係道...
城門口對出有好多扮野人事,但真係好樣衰頂佢地唔順,好心想賺錢就扮得專業小小啦!
都係扮美女正常啲
城門口對出就係馬路,城外就車來車往,城內就人來人往,好大對比
望清楚城門
出面太多人,入返去城內
入面就有樓梯可以上樓,免費參觀
城樓對正復興路
復興路之上就係五華樓
而城樓之外就係咁,現代與古代對比好大
東面冇城牆可以行,想漫步城牆只可以去西面方向
出發!
行落都幾遠架
見到好靚既大理大學
崇聖寺三塔
一塔
城牆轉角位有角樓
行到上來感覺城牆幾長,企係城牆之上睇風景都唔錯,難得呢道唔洗收錢都算係咁啦;我都唔行過去另一面城門啦,調頭行返去南門
距離南門有一段路程;而家已經接近黃昏又冇太陽,望出來感覺陰陰沉沉,如果明天有時間要再上城樓望望先得
又整得幾靚
企到咁高搞咩呢?
望向古城同洱海
仲有小小藍天可以欣賞
一路落斜好快就返到南門
呢位美女自己一個人咁可憐
落去下面復興路行街先
復興路係古城其中一條最多人既街道,真係人山人海架,但兩旁好多都係賣遊客野,冇咩特別
好多唔同既古城感覺上都係大同小異,但呢啲賣大理特色野食既小攤檔就係大理古城特有;我一向對奶類製品冇興趣,唔試呢啲啦
又路過呢個不知名地方
再向前行就係五華樓
大理國時期已經有五華樓,而且非常大,但幾百年間出現過好多次意外令五華樓燒毀,而每次五華樓燒毀後都會重建,只可惜重建之後五華樓越起越細...清朝時期修葺好既五華樓已經係文化大革命期間拆左啦,而家見到呢個小小既五華樓係1998年重建
五華樓對出
穿過五華樓後呢段復興路環境靚好多,有樹有流水,有小小麗江古城感覺,不過就好多人!
又有人扮野影相
轉入人民路行下;人民路有好多特色餐廳,如果一大班人有時間慢慢坐下hea下呢道環境真係好正
地上有啲小攤檔
好多人排隊買烤乳扇
就咁用心烤唔怕熱既咩!
再次來到洋人街
太陽都落山啦
見洋人街呢道有間米線店環境幾舒服就入去開餐,貪佢坐係上面可以望到大街風景
下面有兩個銀色人比人影相,但影到佢就要小人啦,我睇到有遊人影左一張相之後佢就立刻係後面搬個牌出來,牌上寫住影相要收20蚊,仲好過去搶!
今餐係全個雲南旅程最貴一餐,價值28蚊既過橋米線套餐;不過貴又唔一定好食,我諗呢個係我食過最唔好食既一個米線,又未至於難食,已經比香港既好食啦,只係之前食既雲南米線太好食呢碗就比下去...
豆腐好啖,加左辣椒粉上去先叫做入得口...
呢道勝在可以望住出面食野
睇下張紙先知呢間「蒙自源」原來係連鎖店,近近地廣州都有分店,早知我就唔食呢間啦,又唔係好食浪費左我一餐...
唯有當係睇風景補返數
食完就落去洋人街行下,好多都係餐廳酒吧;個個古城都總有一條酒吧街,還好呢道酒吧靜好多,唔會好似麗江咁噪到拆天
夜晚唔算多人,行起來幾舒服
有postcard賣,買返啲返去慢慢寫
再行去洋人街另一邊(頭先就係食右面個間米線啦!)
呢邊冇酒吧,係好多中式餐廳同小食檔,而且人少寧靜好多;洋人街一南一北已經係中西兩個唔同既環境,不過已經食飽左所以冇幫襯
又返到黎,今次行復興路
夜晚感覺靚過日頭,氣氛比較有古城feel
好多地方都見到有得賣呢啲雲南特產
轉入去人民路,又係有好多餐廳
仲有好多小食檔;人民路夜晚好熱鬧,有野食之餘仲有好多野買
人民路有趣既地方係有好多年輕人出來擺地攤,有啲更加係自己創作,四圍八卦下都幾得意;但亦都有人話而家好多地攤都只係攞貨賣唔再係原創,已經冇以前個種藝術氣息啦...
人山人海丫
咁岩遇到學校放學,條街迫滿學生!但係點解中學咁夜先放學架?
繼續行繼續行
又再去返復興路
夜晚五華樓比起日頭靚啲bor
可以上五華樓望下風景;上去時冇收我錢bor,唔係要收2蚊既咩?
可以望到南門
今晚月亮依然咁圓
落返黎繼續向城門前進
城樓已經關左門唔可以再上去lu,只可以係外面欣賞
城樓之內就冇出面咁燈火通明
睇完城樓都冇咩好做啦,係時間返去hostel休息一下
返到來沖完涼,想寫下postcard先訓,但一張都未寫完就恰眼訓啦...都係明天再算,今晚就早小小休息啦


text:
2014年3月26日 星期三
諵b 5-6個月
偷懶無寫5個月成長紀錄
6個月返健康院好順利,體重繼續慢慢追
連埋半歲一次過寫啦!
6個月:7.46kg, 25生長線,高68cm
食
5個半月開始試固體
過程好順利,好快已經識開口同吞落肚
當佢食得幾次糊仔順利後
就加唔同生果俾佢試
婆婆仲心急,好快就俾粥仔佢食
糊仔我都係加生果,粥仔先+蔬果
試左的生果:蘋果,啤梨,香蕉
蔬果:紅蘿白,南瓜,節瓜,菜心
肉:三文魚,大眼雞
所有都肯食,食得好順利
慢慢再試其他
諵b由細到大係食方面都唔太需要我地擔心,係前排厭奶期食少左
到而家食固體仲鍾意多過食奶
已經食到一碗至一碗半粥仔
會主動尸擘大口等我地餵
仲試過嫌餵得慢同唔夠食大叫
奶每次5-6安,比起厭奶期飲3-4安算好好
過半歲後餵人奶目標已經達成
每次泵奶依然唔多,得3-5安
早起泵奶好辛苦,出街又麻煩
但唔知點解自自然然會起身
唔知咩原因堅持落去
唔覺唔覺就過左半年
開始諗幾時停喇,應該不遠了
便便
諵b食一直無問題
反而便便令我地好困擾
半人奶的佢一直食開雀巢能恩
呢隻奶粉幾好,易消化,低敏
但唔知點解諵b食左無便便
一個星期至個幾星期先一次
雖然去的時候唔辛苦
又可能係吸收得好
但隔咁耐真係唔太好
最終幫佢轉左holle呢款有機奶粉
便便好啲變成3-4日一次
到開始食固體後,便便多左但辛苦左
試過太硬去到喊同有血
要用棉花捧幫佢
見佢咁辛苦心痛死我
唯有多啲餵佢食生果同飲水
最怕佢驚左便便唔敢去
反應
我記得婆婆同我講,我6個月已經識好清楚叫baba
我仲諗婆婆記錯
點知諵b 5個幾月時
有一晚無端端自己望住天花不停mama聲
開頭無為意,聽真啲係真係不停mamama
雖然知道佢無意識咁講,但已經氹到我好開心喇!
爸爸仲呷醋佢叫mama先
點知幾日後佢就baba聲,爸爸開心死
原來小朋友學野真係好快
到而家佢肚餓仲會不停mum mum聲
好搞笑!
反身已經可以收放自如
隨時隨地想反
呢個小朋友一反到身就好開心
會尖叫同不停笑
有時瞓著都要反
而家反完仲會手腳離地用肚仔頂住
好似想飛咁
唔知幾時開始爬呢
牙仔未出但成日牙痕
係咁食手咩都擺入口
其實我唔想佢咁快出牙仔
我覺得無牙的bb笑係最得意
已經由出世的輕磅b慢慢追到變中細碼,叻叻
拎玩具無問題
聽聲同睇野都pass
係腳仔唔太有力企
9個月瓊返去check
我唔太擔心,多啲返去check仲好呀!
不經不覺諵b就半歲大喇
除左講時間過得快,最想講係希望諵b唔好大得咁快
因為只有bb的你先會待在我地身邊
我地先可以分分秒秒陪住你
每到周末總係覺得時間唔夠,想過得慢啲
但每日返工又想時間過快啲
心情無時無刻都咁矛盾
諵b,我地最大心願都係希望你無憂無慮咁成長,做個開心健康小寶寶!
訂閱: 文章 (Atom)


text:
2013年2月23日 星期六
11W 2nd私家檢查
過去一個月心情真係好唔踏實, 甚至好擔心小b有無健康長大
呢個應該係好多準媽媽初期的擔心
不過當照超聲波時, 醫生一句: 呢個就係你的bb喇, 真係好感動
見到小b長大左, 已經成形喇, 見到佢的手手腳腳, 耳仔, 真係好得意
醫生話佢有4.09cm(上網睇11週bb長約3.8cm), size正常, 發育都正常, 即刻放下心頭大石
我同老公望住張相都好開心, 覺得小b好得意, 好努力咁成長緊
妊娠反應:
touchwood講句小b好乖, 我完全無強烈的妊娠反應
無嘔,飲食正常, 連作悶都3隻手指數得晒
睇醫生時問我有無食唔落野, 我話無, 好正常, 醫生話個個都會呻到樹葉都落, 我竟然無咩反應, 係10中無1
但有時我同老公講, 寧願多d反應, 等我知道小b好努力咁長大中
不過其實都唔係完全無反應, 但d反應唔係最常見, 所以唔知關唔關事:
最辛苦係初頭的便秘, 但而家已經好番好多
到最近開始pat pat位置的骨好痛, 可能行路姿勢唔好, 以前都有少少呢個問題
但最近嚴重左好多, 連瞓覺都痛醒, 轉身的時候最痛, 痛到要托住黎轉, o個刻驚到以為自己會行唔到
瞓醒一踏落地o個下又係好痛, 但慢慢行多兩步就會好好多
睇醫生時問過, 話係子宮要生長, 俾小b多d空間, 令到韌帶擴張的反應, 懷孕後期可能會更加強烈
可能加埋舊患, 所以我早期已經咁痛, 應該成個孕期都會係咁
身型:
一向三餐無節食, 食量正常, 有左小b後維持住, 下午茶時間會肚餓食多包餅或者生果
老公同我自己都覺得食多左野, 再加埋過左新年, 我都擔心會重幾磅
人地話初期體重變化唔可以太大, 因為小b後期會成長得好快, 體重自然會增加好多
去睇醫生時戰戰競競咁上磅, 竟然無重到, 同上次一樣
可能因為工作太忙碌, 個人唔夠休息, 所以無增磅
不過下次見醫生時應該要重喇, 始終小b都要有個舒適的成長環境
肚開始脹, 但似係食到好飽咁, 加上平時好少著貼身衫, 所以暫時返工無人見到個肚
肥得最多係pat pat同大腿, 平時已經係重災區, 而家直情慘不忍睹
戒口:
咖啡因: 咖啡,茶完全戒晒, 朱古力戒左9成, 但新年真係忍唔住唔偷食, 都係食左一粒金莎, 同食自助餐時食左幾啖朱古力甜品
生野: 海鮮全戒,壽司開頭以為淨係唔食生既就得, 後來聽人講處理時都有機會感染到細菌, 而家所有都唔敢食, 沙律都係
生野真係要戒晒, 唔係中醫角度的寒涼,怕bb皮膚唔好等原因, 而係怕有菌, 嚴重到可以無左小b, 唔搏得
其他: 芒果,菠蘿等等基本上都唔食
上面既野自己會自動戒, 但有一樣真係好難戒, 就係辣
我真係好鍾意食辣, 基本上只要樣食物係辣, 我都覺得係好食, 要全戒談何容易
偏偏老公好緊張, 咩都唔食得, 一見我食辣就話
有2次食米線, 忍唔住叫酸辣, 盡量唔飲湯, 食完都好內疚
有時越唔俾食就越想食
其實我奉行唔需要完全戒清晒, 除左未熟的食物, 其他好想食時食少少都唔怕
自從有左小b後, 同老公感情好左, 老公好錫我
呢日睇完醫生我去洗手間, 無意中見到老公拎張超聲波相出黎睇, 自己微微笑, 唔知點解我都好感動
知道老公一樣好錫小b~
同事同上司見我近排戒口, 都估到我有左bb
不過始終未夠3個月未講得, 仲有1週就夠喇, 到時唔知點開口...
黎緊要等3月5日號去醫生check oscar, 又係另一個要過的關口
小b要加油!
2013年2月6日 星期三
8W 公司裝修
公司好日唔會裝修, 竟然遇到呢個問題!
我座位隔離就係窗, 最近做緊外牆翻新工程
要整走舊油再油新油
前兩日有天拿水已經好驚, 今日輪到油油
真係超級驚>”<
未夠3個月我未同公司講有左
公司亦無其他位俾我坐, 我又要做野
唯一可以做o既只係戴口罩, 或者行開一陣去洗手間
但我真係好擔心
雖然係好短時間, 又帶左口罩
但始終吸左d有害物質, bb未夠3個月仲係好重要的成長期
哎吔…
希望BB叻叻, 唔好吸收到呢d有害o野, 有咩留番俾我
BB你千萬唔好有事!


text:
我發現我身邊好多有化妝習慣既女仔,都無定期洗化妝掃既習慣!!!其實你地知唔知道,有研究話,唔洗既化妝掃同粉樸其實等同廁所板既含菌量!!!係廁所板呀!!!!即係我地日日拎塊廁所板搽自己塊面,都咪話唔恐怖.而作為化妝師既我,更加唔敢抬慢,否則D客一敏感,真係化到幾靚都無用.
正常來講,通常大家都係得一套化妝掃,如果要日日大洗等佢乾,其實無咩可能.所以我首先介紹「快洗清潔劑」.
以前用過有化學同酒精成份既洗掃劑,的確好快乾,但氣味真係好刺鼻,頂唔順無用了.
而JANE IREDALE呢支純天然成份,噴完會有淡淡既西柚香味,好舒服!而佢既潔淨能力都好高,同埋有消毒功能.雖然無化學果D咁快乾,但時間都唔算長.
呢支通常我JOB出會用,係客與客之間噴一噴,再用紙巾抺一抺,整得其他野來,就已經乾左,就算之前用左深色眼影,都唔怕影響下個客.
而大家就可以早上化完妝,噴兩下再在紙巾上擦走化妝品,平放係枱面,第二朝又可以用返.
如果可以既話,一至二個星期最好就大洗所有化妝掃一次.化妝掃通常分為「動物毛掃」同「纖維掃」,洗呢兩種掃通常我會用唔同既野去洗.
「動物毛掃」好多人都會用洗頭水去洗,但我既化妝老師話宜家既洗頭水太多化學物質,有時會太柔潤,會影響支掃既抓粉能力,所以我通常都會用返專門既洗掃水去洗「動物毛掃」.
近期用緊既係3CE既洗掃水,只要拎隻小杯出來,因應掃既大水,倒出可以浸到掃毛既份量,然後將支掃放入去打圈,之後拎支掃係抺手紙上面掃乾,掃到無晒顏色就可以.通常我會洗左D淺色既顏色先,咁就可以多幾支先換水.
3CE呢支洗掃水都幾好用,放支掃落去,好快就溶解到D化妝品,加上得少少香味,只要用完拎去沖水,再放係枱面風乾就可以.
「纖維掃」通常都係用膏狀產品既時候用,即係粉底掃,遮瑕掃,眼線掃同唇掃等.通常要洗膏狀既野要洗得乾淨,都係要「濕洗」.
我用既係專業既洗掃梘,大概都要二百幾蚊一塊,其實我知道好多名化妝師都係用勞工梘,所以大家可以按返自己既預算去決定.
濕洗時,最煩係要掃到D掃乾淨,如果只係用手,真係有排攪,所以大家可以去文具鋪買塊洗畫筆既洗掃板.首先沖濕支掃,然後點落舊梘度,再細細力係洗掃板上面來回掃,重複以上直至無晒顏色咪就可以過水等乾.
提提大家,洗掃既時候,沖水唔好高過銀色既地方,同埋要順毛既方向沖,否則支掃好易脫毛同D毛會沖壞架!
洗晒D掃後,記住拎乾淨既毛巾先印乾,再「平放」係枱面風乾,咁就得架啦!如果天氣好,通常一晚都會乾,纖維掃通常要多少少時間,特別係D高密度既粉底掃.
如果大家想化個靚妝,記住要定時洗掃啦!!否則,皮膚敏感時就幾好既化妝品都幫你唔到啦!


text:
又係 1月 26 星期六
呢個星期六的確巧忙呀
朝早上完推拿班之後即刻趕去食崔建邦的免費午餐, 跟住陪完Honey女友 shopping之後就爬返屋企拎我個Dream Toy 去TST跟攝影亞蛇夜景外攝
由於之前我上o左個旅遊攝影, 見個課程內容同初班差不多, 所以今次咪報中級攝影囉 (不過今次我跟o左另一個導師上, 因為見上次果位伯伯吹得太多題外水)
點知呢個亞蛇勁多所謂 basic theory 係之前果個吹水亞伯冇講過既, 而且我之前OT又冇上堂..........wowo, 今次真真 "奶" 野 tim ~
我同個friend都覺得佢教得幾好, 只可惜我o地太過越級挑戰 (好太機會我o地下次會再報番佢個初班呀)
今次夜景外攝主要係運用 zoom 爆 (我真係 "r" 爆頭) 同魚住閃光燈補償法 (呢個我更加唔知做o羊) 去影夜景
問完師兄之後就只係玩o左 zoom 爆同用唔同既白平衡去影唔同效果既夜景
一路影一路發覺我支cheap cheap 腳架 ($150) 天生高低不平衡, 而且有風或者按shutter既時候佢都會震呀, 真真陰公呀 ~
師兄話........都係考慮o下買番枝好d既腳架啦 (噢! 大佬成千銀喎)
企o左响海旁差不多3粒鐘之後, 原來我d手指已經凍硬o左啦 ~


text:
我哋今日要去哥哥學校度處理一些事情,所以順便去咗探一探南山村
因為Hysan要去上英文課,所以今日帶咗妹妹一齊出街
今朝一早在樓下有架大金冷氣機Promotion的貨車泊在路邊,
有職員哥哥正行出來派汽球,
唔執輸的芊芊當然要一個,老遠見到就已經嗌「我要Orange!」
仲有細個成日見人玩, 但係自己唔明有咩好玩既跳飛機
好幾年前曾經嚟過同朋友私影,
今日再嚟呢度已經風光不再,因為有好多嘢都俾政府拆走哂
我哋行咗10分鐘度就入到村內,在村口的幾檔大排檔都冇咩人
入到去裡面好多舖頭都拉咗閘,以前見到的好多遊戲機,夾公仔機都放埋咗一邊!
雖然仲有間馳名的「品香樓」但係未到夜晚都仲係好少人
我哋行咗上去平台,最多朋友上嚟影相既地方
我同芊芊梗係都影番幾張,不過最可惜既係以前放係度既2張乒乓波枱都冇埋
食咗件占醬多同豬扒蛋通粉,呀芊食咗大半碗通粉
最好飲係杯凍話梅七!真係無得頂
原來已經又被拆了,唉!點解會咁架
南豐餐廳對面有個報紙檔, 用嚟做影相景都幾Colorful架!
媽咪買咗支bubble,超多個㝫!好勁
不過流係流在支棍,芊芊一拎上手就斷咗個handle!
其實冇咩點跑,但係都成身汗,最後整理好就離開咗今日的南山村,
昔日的南山村唔會再番嚟喇!>.<
南山村是新長型設計的公共屋村,興建於1975年.南山村夾於石硤尾大坑東,西兩村之間,是擁有30多年歷史的舊式公共屋村.由南山村遙望,可見到城市大學.再望遠一點,便是獅子山.南山村最熱門的拍攝位是位於街市上蓋的舊式兒童遊樂場,另外都有好多相當出名的小食檔同大排檔
南山村夾於石硤尾大坑東,西兩村之間
交通
石硤尾港鐵站B2出步行約5分鐘即可到達
(以上資料更新至文章當日)


text:
Wednesday, February 26, 2014
大家姐
好友Wendy生左BB,但係一直好忙,又飛左去旅行一直都未有機會去探BB.呢日妹妮學校旅行翌日放假,於是帶埋妹妮一齊去探B.其實因為妹妮超鐘意BB,所以有機會探B一定要帶埋佢去啦!
我地一早去到,食左個tea先上樓,同妹妮去左食雪糕
第一次見Josette,佢啱啱兩個月大!
雖然兩個月大,但係好大隻又好硬淨,哥哥細個時好軟好細隻,兩兄妹居然咁唔同
妹妮見到BB開心呀!佢母愛爆棚,平時係屋企成日同我玩role play,但係我扮妹妹,佢扮姐姐!
我地同小Josette影下相先!
叫埋哥哥一齊影啦!
但係哥哥不繼用腳擦妹妮對襪,唔通對襪d心心好好𢱑?
妹妮大姐姐上身,好願意抱住BB唔放呀
唔知BB舒唔舒服呢?
Wendy EE話妹妮都抱得幾好,如果湊到BB瞓著就請佢做babysitter
妹妮都唔知咩叫babysitter,知到係保母後好落意去做呀!
點知摸下摸下真係摸到BB瞓著覺豬呀!!可以做babysitter了!!Wendy EE話妹妮第時放學就可以過黎返工,湊BB同看住哥哥做功課,但係無人工架,請佢食飯就當人工啦.妹妮欣然接受,好搞笑
繼續比手機拍拍BB心口
BB瞓左,妹妮去看住JJ做功課,但係看看下另個黎問: 咁我點上興趣班呀?校車唔會黎呢度噃.佢真係plan緊第時放學點過黎湊BB,真係好好笑!
呢日只係坐左一陣就走了,希望好快再有機會去探下BB啦
Monday, February 24, 2014
兩母女之迷...來自星星的你,FROZEN
媽me最近迷上煲韓劇呀,大熱既'來自星星的你'真係好好睇呀!初初睇時主要係想睇下全知賢,因為聽聞佢係劇入面做大明星,靚衫靚景,連帶用過既商品都即時變得超人氣!但係睇睇下套劇好搞笑,全知賢做自大又低B既女星做得好出色,金秀賢既cool氣質都好有神隨,之前見朋友facebook status話睇幾次頂癮(因韓國都係同步播緊,要等成個星期至有最新一集),而家明白了!
有網有好勁仲將所有全知賢既全身打扮解構晒,不得不佩服呀!
http://mp.weixin.qq.com/s?__biz=MjM5NjA0MDM5MQ%3D%3D&mid=200073527&idx=1&sn=1ab3ef97402f3d27cc0d783c8997dbf5&scene=2&from=timeline&isappinstalled=0#rd
而同一時間,妹妮就好迷Frozen, 之前同佢去戲院睇時,佢已經話係咁多套公主故事之中最喜歡一套.但係跟住佢差不多日日要我地播主題曲比佢睇...而家睇到背埋首歌潻, 仲要有埋手勢同動作,跟足個電影入面個MV架!!
Saturday, February 22, 2014
孖妹行花市
新年前個weekend,我地約左Sana去行花市,因為呢日唔行好似都無咩時間可以去到了.約埋一齊食lunch,兩個一見面就糖黐豆一樣架!
係新世紀食完晏行過雀仔街,兩個嚷住要入去睇下.呢度好多鸚鵡架,兩個睇得好開心,又猛同鸚鵡講hello!
行入d有呢隻叫小白,原來好出名架, Sana話成日黎探佢架!雖然望落去就咁白色無其他鸚鵡咁七彩,但係一豎起個冠又幾威武噃
妹妮同Sana 好鐘意小白,本來佢呢日係閉關架,但老板知道我地專程黎探小白至從籠裏拎佢出黎.
仲可以摸下潻!
睇完雀仔終於去到花市了,我地年年都係行旺角花市,貪呢度無咁迫.成日睇電視都話維園好迫好多人,行都行唔到.我地想買下花無理由去迫啫!兩個一黎到已鎖定目標要買氣球,一入場即刻一人買左一隻
咪就係d狗狗氣球囉!其實係比係拖住行好似放狗一樣,點知佢地跑到飛天!
其實乾貨都無咩好買,成日都係d吹氣公仔,咕𠱸.兩個女仔已經拖住一隻狗,又話要買伴旅比隻狗,行入d又多d款!好彩無扭計,都係睇下就算
Sana 揸住隻醒獅要成$138,好貴呀!
最後都成功帶佢地陪我地行下花市,睇下花.我地兩個媽me都買到花
買完花就梗係去掃街啦,雖然呢d燒賣魚蛋成日有得食,但係行花市好似必定要幫襯下至安樂
雖然行左一陣,不經不覺都搞左成大半日了!
妹妮星期二學校有華服日開party,而家小學好小好似幼稚園咁有呢d costume party,所以都要支持一下,專登去買套華服比妹妮.妹妮仲指定要插朵玫瑰做頭飾!不過頂玫瑰係表弟係人地d花藍抽出黎送比妹妮既,妹妮一拎住朵花已經有idea話要做頭飾,仲吩咐yaya要keep好朵花!
妹妮猛話見華服好靚好鐘意,擺幾個甫士黎睇下,真係幾難頂!
返到學校好多同學都望住佢朵花,我地見到佢比人掹走左自己嘗試插番入條辮但插極都插唔到個樣好'掹',於是叫阿姐幫手叫妹妮出黎幫佢插咋,但都預左一陣又會有同學仔多手掹走佢
放學番黎妹妮幫手洗緊菜呀,好乖呢!問佢朵花有無再比人掹走呀?佢話有呀,不過都拎左返屋企.仲有因為帶左呢朵花,有同學叫佢做玫瑰小姐潻 !
Saturday, February 15, 2014
年初四 山頂行大運
年初四,因為尋日晏左搭唔到纜車,爸B堅持今日再試.於是呢日8點半就出門搭巴士再去多次...好眼瞓呀!
去到纜車站時9點正,果然無咩人噃!
快d排隊買飛先
對上一次搭纜車都好似有兩年多前了,咁耐無搭又有番d新鮮感
而家仲多左李超人臘像棟左係度
妹妮自己攞埋地圖睇餐飽
究竟係咪識睇架 ?做咩扁晒咀既?
纜車埋站了!!
開車喇!雖然已經坐過,但係都仲有小小興𡚒
香港既landscape真係好靚,最斜既一段好似話有成45度角咁斜架!
我地都好似遊客一樣猛影相,又自拍.唔知點解今日妹妮咁有mood揀左個公主皇冠出巡呢?
嘩,真係自拍左好多相呀!全年影得最多全家幅可能係呢日呀!^O^
到站了,記得上次黎去左食forest gum,呢日黎到只係9:30, 好多鋪仲未開門呀!
所以我地都係慢慢hea住行下,影下相囉
呢日以為好似尋日咁熱,都無著外套,點知係山頂天氣又涼涼地,好彩妹妮有件fur頂住.食左早餐暖下肚先!去左翠華,只有新年餐3款咋
食左早餐飲埋熱飲好似暖番d
出發行大運!我地圍繞附近小徑兜左個圈,香港既景色無疑係靚,難怪山頂d屋咁唔方便都貴過人啦!
上到黎又影餐飽!
呢度係遊客勝地,呢日都有團老外旅行團黎觀光
又的確係香港既一大景點,未見過呢個景點可以話黎過香港呢!
跟住有老外團友見我地影相,仲主動幫我地影全家幅潻!
我地繼續兜大圈行大運,其實當晨運咁行下都幾舒服
突然爸B忍者上身,學人飛蟬走壁
妹妮又學埋一份,但梗係牆都無掂到就咁跳起就當係 :DDDD
再來都係一樣!笑死!
行到呢度只有我地,周圍無人,好寧靜呀.加上有d陽光又暖番d, 真係幾爽!
兜左個大圈要行番斜路上去,妹妮行到氣呵氣喘
睇黎都真係要操下佢d體能至得!
返到商場開始多遊人了
上去呢架懷舊車度參觀下
點知妹妮企左係counter到好耐都唔願郁
原來個吹風機吹住個pat pat好舒服 -_-
影多一陣相我地就去食野了,其實都未肚餓,不過已經行得七七八八,唔食野又無其他地方再去了
今次去左呢間,成日黎山頂都經過,但印象中好似好耐好耐以前食過一次咋
個入口都好有新年氣紛,佈滿晒桃花裝飾
唔知點解見到呢個佈置覺得好有情人節feel,但相信情人節我地都唔會咁有興緻再黎,好彩而家食左一次
坐左出黎室外,真係好有大地回春,鳥雨花香既感覺呀!
加上周圍都加左桃花/櫻花裝飾,好靚呀
呢個外園同印象中N年前黎已經唔同晒了,而家無以前咁雍雅山房feel,有d石屎牆好似modern左
又唔知爸B有咩比妹妮睇呢?
自拍全家幅
因為未落隔所以叫左小小野食,主要比妹妮食,我地飲下野
其實呢度好多野食選擇架,中,西,東南亞菜式都有.仲有生蠔,海鮮拼盤, 据扒,BBQ都有,真係想食咩都可以叫,可惜真係食唔落,我同爸B叫左個fish and chip算了
妹妮自己就叫左兒童餐既磨菇湯同pizza
妹妮話個pizza都幾好食,呢d細細個唔駛一味叫大大碟食唔晒
妹妮個餐牌畫到花面貓一樣
爸B係後面畫左侵獅子,妹妮仲扮老師比分...寫埋good job潻 -_-
食飽了,埋去欄邊影多張相就走人了
原來桃花下面有個財神潻呀
又係時候返歸了,玩左成個朝早,回程搭車時已經開始人多了,要排成差不多半個鐘隊至上到車.但係呢個節目安排都幾開心,呢日好enjoyable呀!
Subscribe to: Posts (Atom)


text:
「好亂」
香港依家有好多嘢都亂晒龍,乜嘢都掉轉晒嚟講,掉轉晒嚟做.最重要嘅係有啲嘢你點講都講唔通咁先至慘!如果你同我講有兩個人同時間犯法嘅話,一個係會構成公眾危險分分鐘會害死人,一個只係為咗保護自己同其他人去抗議點知俾人話偷嘢,咁究竟應該邊個係罪大惡極啲呢?真係唔通等到悲劇發生先至識死?又係抓爆頭都諗唔明嘅嘢!
「執法」
其實大家有眼睇之前係國內發生倒塌山泥嘅事件,如果非法傾倒廢料同泥土,而且成座山咁大,萬一真係倒塌,後果會點?我諗唔洗問啦吓嘩!無論你有冇政治取向都好,依家係講緊你嘅性命財產.如果你因為政府容許啲人傾倒泥土,而遲遲唔執法,如果真係有意外嘅時候,你係唔係仲覺得政府無錯呢?非法傾倒泥土就唔犯法,仲要搞一年半載都無結果.依家啲人去抗議,你就搵人嚟拉佢哋話佢哋犯法,真係有無攪錯?
「問題」
講真我真係以為自己精神錯亂,因為好多邏輯性嘅嘢真係諗唔明.最搞笑嘅係嗰個私人地方嘅業主(好似係),竟然自己報警話有人去佢個泥頭山偷嘢.好,就當我明嗰度係私人哋方,唔可以隨便帶走任何嘢,但係政府話要鞏固個泥頭山到而家仲未搞掂,咁係唔係要捉咗個業主先呢?反正佢報咗警,所以理應知道係邊個塊地.咁仲唔執法,仲等啲乜?真係要悲劇發生?


text:
Friday, April 24, 2009
Day 14 - 24 apr 2009
其實我好想將我同Midby的一點一滴記低, 但心情唔好, 又唔夠時間休息, 成日都好緊張, 驚唔知打打下blog 做做下野幾時佢會醒...搞到成日同時間比賽.今日帶Midby第二次去左健康院見姑娘, 講有關母乳既問題, 好好彩又比我遇到個超好既姑娘, 仲到我好釋重負.
話說我因為用母乳呢個問題而搞到自己好唔開心.由出院既第二日開始, 我就feel到胸好痛, 有好多粒粒野, 當日係陪月上班既日子, 佢知道我咁, 就同我去按 --- 好痛, 好痛, 好痛.
谷奶唔係太痛, 我知好多人會痛到喊.相比其他人, 我估我已經唔係好厲害.不過陪月話唔按佢, 通番d 乳線會好易有乳線炎, 我聽到好驚, o個日用盡方法去通左佢.
呢一日既下午, 我精神好差, 但要同Midby仔第一次去健康院.我唔想去, 但健康院話最好我都去, 因為問好多有關bb出世既問題.我當時仲係好weak, 又驚出街吹到風, 又驚乜野物野, 去到見姑娘, 又係一個好好既姑娘, 忍唔住喊左出來.佢問左d routine問題之後, 問我一句而家既心情係點樣, 我話好驚, 驚埋身比bb 食人奶, 因為好谷, 未ready 住, 同埋我冇信心, 驚餵唔到時, 佢勁喊我唔識handle.我希望大家比d 時間我去面對.
我生完bb之後都唔係好敢喊, 因為坐月喊對眼好唔好, 所以忍到我就唔想喊, 但見到姑娘, 佢問我呢d 問題時, 我真係忍唔到...同姑娘傾左好耐, 結果Midby爸入來睇下我, 比佢見到我喊, 我趕左佢出去, 我唔想比佢知, 姑娘都問我係唔係唔想比屋企人知, 我既心情係: 我已經係全世界最幸福既人, 我有好多好多人鍚, 陪月話我真係好好命: 生bb生得快, 又唔痛, 亞媽奶奶又鍚我, 又請到好好既工人, 咩野都係好既...就係咁, 點解我仲咁"乍", 咩都做唔來, 連埋身比BB食奶我都唔敢去面對.
我成日諗起Baillie, 同埋好多已經生左bb既朋友, 點解佢地冇咁多人幫手, 佢地都可以捱過? 面對自己身體上既變化: 行步路都唔可以急, 傷口又要就住就住, bb喊我唔識點comfort佢, 換片, 餵奶, 咩野都去學, 我真係好"乍".
平時既我, 都叫做d 咩都有planning.我竟然對住o係我肚內10個月既Midby 冇哂辦法.從前去library, bookshop 我見到有關pregnancy既書我都會睇, 反而見到育兒既書我就諗都唔諗好快飛走, 因為心底內我覺得我可以遲d, 等Midby出世之後先可以學.
可能我個人就係咁, 唔係自己控制範圍內既野, 會好冇信心.我開始後悔點解我唔早d 去學育兒既野.
Pregnancy既種種問題, 我都好有信心去面對, 因為我睇得多, 聽得多, 學得多;育兒呢?
出院頭o個幾日就係咁樣過: 食, 訓, 心情唔好, 有時間就去pump 奶.
去到day 10左右, 我精神都已經好番好多, 身體都已經番番去之前既水平, 我開始比Midby埋身食奶.Midby有一樣野似我, 就係佢食野好急, 好惡.feed佢慢d 都會喊.可能佢o係醫院時學左cup feeding, cup 對佢來講太易喇, 相比我用人奶去餵佢, 跟本滿足唔到佢.
我又未學過咩姿勢, 由day 9-11 我不斷去試, 總知比到佢食我就ok 喇, 我唔理我既posts 係唔係o岩, 總之佢食到就得, 但佢食食下就訓左, 又或者食唔到就喊.身邊不同既人都會叫我比多d bb埋身食啦, 咁樣先會刺激到個奶量, 又叫我要比bb吸下, 咁樣會令到我既子宮收縮, 惡露先會快d 走...
結果Midby 仔day 12 o個日12:00noon我打去健康院, 講比姑娘知我想學breastfeeding, 佢叫我2:00就去見佢...由於我心態上已經ready 去面對, 所以我好興奮咁帶左Midby同埋姐姐一齊去見姑娘.
呢個又靚又高既姑娘有小小惡, 但對我好好, 仲問我教邊一科.佢教我基本既posts, 點去breastfeed, 不過我同Midby唔係好識, 佢都教我地點用手去整d 奶出來, 同埋cup feeding.我話bb 用cup 架喇, 佢識架喇, 叫佢唔洗教.佢贊我話我好有動機去餵人奶, 好積極去學, 不過佢都講左句: 有時都要睇下bb同媽媽配唔配合.由於Midby仔食食下又訓, 唔訓既就發下脾氣, 喊下...姑娘話佢太sleepy, 唔o岩timing.所以我叫姑娘比隻杯我, 我整d 奶出來比佢食, 因為Midby為左陪我去見姑娘, 佢冇食夠奶架.姑娘見到我整d 奶出來, 問我做咩, 我話我比佢食law, 但姑娘話佢訓左喎...我話佢食架...姑娘問: 佢識用杯架? 我話係, 由醫院o個時已經用杯, 結果我當場餵左Midby食左10ml左右既奶, 姑娘都講: 長處呀! 用杯飲係佢長處呀!!!
隻藍色杯好好用, 比我而家用medela 隻杯大隻, 令到佢成個口都可以蓋哂, 我問佢可唔可以law 走, 佢話係政府野, 唔可以...唉!!
佢見到我既情況, 叫我唔洗減奶粉, 只係次次feed佢前都比佢埋身食下.但番到屋企呢一晚, 我聽佢講, 真係比Midby食多d, 但搞到左面既nipple 痛.
之後o個日我已經唔敢再比佢食, 只係pump d 奶出來, 由於個姑娘安排左我過多兩日, 即係今日去多次跟進, 我今日帶埋Midby同埋姐姐一早就去健康院.我以為自己好早到啦, 點知未夠9點已經好多人等緊, 好在我9:30am之前已經可以同Midby仔入去磅重, 佢今日重3.32kg, 比前日3.27kg重左小小咁多啦.之後出去等左一陣就可以入去見姑娘喇.今次既姑娘好好好好好, 又靚又真係心地好好, 佢就叫我先坐底, 同我傾下個情況, 我就簡單交代左呢兩日番左屋企之後pump 奶, 同埋比Midby埋身食既問題.佢同我去檢查對乳房, 由於我成9個鐘冇pump 到奶, 所以佢檢查我既乳房時已經令到佢有滴奶喇.佢話我有谷奶, 同埋有反射, 所以應該可以餵到BB.之後叫我同Midby"表演"比佢睇下...佢話我要學點抱bb, 對手應該可以用自如去控制佢既高低, 我同Midby 一齊努力左一陣, 我問姑娘係唔係我既nipple 唔夠"prominent", 令到bb 冇咁易吸, 佢話係, 仲問我係唔係好insist 埋身餵.
其實我幾出奇健康院姑娘竟然會咁問...佢地咁問, 我估我真係唔合適比bb埋身食.我答佢: 唔係, 只不過驚唔比佢埋身食, 只靠pump, 會唔夠奶, 同埋我想埋身比佢食時, 我有d 做人亞媽既感覺.講到呢度, 我又忍唔住...我身旁"自由行"既媽媽都望住我, 但我都唔理咁多, 我都盡量忍, 因為我唔可以坐月時喊...個姑娘拍下我左面膊頭, 我忍忍...佢話如果我最重要都係想比bb食得幾多得幾多人奶, 唔理咩方法, 咁不如pump出來餵佢食仲好.但我擔心唔夠奶, 佢話佢等間會同我講點樣可以做到, 佢亦話有成功例子, 就係有個會計師媽媽, 佢本身"好好奶", 但佢係全pump型奶媽, 姑娘問佢點解咁做, 佢話唔想埋身比bb食時令到佢老公少左同bb相處既時間, 而姑娘都覺得佢咁諗又o岩喎, 所以佢用呢個成功例子去鼓勵我
之後佢同我講, 會教我點樣可以谷到個奶量, 佢話跟佢咁做, 包3日即係可以谷到上去.佢叫我每次用2 mins 用暖水"full", 等個胸收到個message 知道要做奶, 令d 乳線relaxed, 之後就用手去massage 個胸, 之後就pump 5分鐘, 一面pump 完再pump 另外一面5 分鐘, 之後重覆.
佢話成個過程唔洗太耐, 唔想我太累, 所以30 分鐘就夠.
呢個姑娘真係好好...(我成日都遇到好人), 佢叫我再番去"覆診", 仲問我想唔想佢跟我個case, 我話想, 我會30 April 帶bb去做聽力測試, 不過佢30April 會放大假, 所以佢叫我29April就去搵佢, 仲唔洗我出去排隊, 一入就入去佢房tim!
因為佢既鼓勵, 令到我如釋重負, 唔再為左埋身比Midby食奶而感到有壓力, 所以心情即刻舒暢哂.
呢個姑娘仲話, 如果我pump奶既, 可以餵到兩歲tim!
由今日開始, 我會努力pump 奶, 可以做到幾多就幾多啦!
3 comments:
hi~ 我係0806媽媽, 偶爾在查資料時看到你的blog, 入來看看, 見到你餵人奶的掙扎及努力, 就想起自己當初的情況, 也跟你差不多, 我也遇過不太支持人奶的姑娘, bb又很輕磅, 我又塞...不過, 我沒有放棄呀~ 我更轉了健康院, 找到一些好好的姑娘. 而家bb已經10個多月, 而且健康又大隻, 我就半泵半埋身, 都算是很順利了(雖然期間也有塞及乳線炎的情況). 我只想留下片言隻字, 鼓勵下你!加油呀! 唔好咁大壓力, 餵到幾多就幾多, 就是一滴也是賺了哩~ReplyDelete
- AnonymousApril 29, 2009 at 11:56 PM
我相信你會係一個好媽媽, 唔好俾自己太大壓力呀~ReplyDelete
jojo豬~
多謝你地呀! 之前聽d 人講為左人奶呢個問題煩我都覺得佢地好silly, 估唔到而家都我! 不過我而家叫做捱過頭一段辛苦既時間, 希望可以堅持啦, 多謝你地既鼓勵呀!!!ReplyDelete


text:
16/11/2008(星期日) 天晴 胡志明市 → 頭頓
今朝一早喺酒店食咗個好普通嘅早餐,但原來係哩幾日最好嘅一餐早餐呀! 食飽飽就出發去越南前總統府. 總統府地底下層是間具抗炸能力的軍事指揮所,當年南越政府與美軍的反共軍事計劃皆在此運籌; 一樓是當年召開宴會,議會的大廳;二樓是會客室; 三樓甚至有間小規模的戲院及直升機起降場. 紅色圓形位置就係當年比美軍投下炸彈嘅位置 從二樓看台上影落去嘅大街影色 好多地方送嚟嘅禮物. 哩幾隻係真嘅大象腳,係一家三口齊整意思.但我就覺得一家三口搞成咁反而比較恐怖啲囉! 喺冇冷氣下行咗個幾鐘頭,已經全身濕透. 跟住就馬不停啼咁去下一個景點嘞! 聖母大教堂 (Notre D’ame Cathedral) 聖母大教堂(Notre D’ame Cathedral)是於西元1877年法國殖民時期所遺留下來的美麗產物.教堂由紅磚所建造,雄偉壯麗的外表,雕塑精美的裝飾,成為胡志明市「紅不讓」大地標.教堂的正面矗立著一座巨大的聖母瑪麗亞雕像,傳說於2005年10月30日下午,有人發現聖母瑪麗亞像開始流眼淚了,短短的時間裡,就聚集上千名信眾圍觀,與「流淚的聖母瑪麗亞」傳說不脛而走.此外,這裏亦成為當地人拍攝結婚照的勝地,有仿巴黎聖母院的紅磚教堂作背景,又有聖母瑪利亞雕像為他們作愛的見證. 但咁啱裡面做緊彌撒所以唔入得去呀!唯有喺出面影吓相囉! 真係好似巴黎聖母院呀! 百年郵政大樓 (Central Post Office) 是法國在越南首間的郵政總局,自1892年正式啟用至今,已超過一百年歷史,圓拱正門上法國武士頭像俯視每位進入的人,胡志明的肖像亦掛在大堂內,氣派非凡;而且其樓底極高,與圓拱形的天花營造出開闊的空間感. 我諗導遊真係以為我哋香港人效率同速度都驚人呀!竟然比得一個鐘我哋去聖母大教堂前影相,郵政大樓影相兼寄postcard同埋行Diamond Plaza.如果我係自己嚟我諗淨係喺郵政大樓裡面都搞一個鐘啦!真係趕鬼死呀! 跟住又到食飯時候嘞!晏就喺一間普通嘅餐廳食個普通嘅晏仔. 越南出名嘅大頭蝦呀! 食完晏就去一條所謂嘅古董街,其實而家都冇咩古董賣咖啦!只係賣啲記念品咁囉!不過要講價咖!如果唔係比人刹到一頸血呀!所以我冇興趣呀! 哩到有間歌劇院 哩區有好多五星酒店咖!好似巴黎一區咁!而且哩到啲交通有條理啲,冇之前嗰啲地方咁亂,同埋相對地哩到遇到有八成係外國人嚟咖! 酒店門外都開始佈置緊聖誕裝飾 行咗陣就去咗食雪糕嘞!雖然哩間唔係蔡瀾介紹嗰間,但係個椰子雪糕都好好食啊!哩到原來有個習慣係佢哋放底咗啲濕紙布係計錢咖!如果你用咗就計多VND2000,當你埋單佢會嚟收返啲紙布數吓先計數,另外佢又每人比杯茶都會計錢咖! 行完街就坐兩個幾鐘頭車去頭頓嘞!中途有個休息站比我哋去遊手間同買吓手信,但我覺得嘢間舖啲人好似搶錢咁咖!你一想買某樣嘢都未諗真佢哋就喺你手上攞你張銀紙咖啦!所以喺到想買嘢要確定先好攞錢出嚟同埋要惡過佢呀! 我就淨係買咗哩啲飲品比佢哋試吓,有啲BLOG話哩個幾好飲又唔貴咪試吓囉!VND10,000(HK$5.00)一罐,都OK幾好味咖! 去到頭頓本來導遊安排我哋坐三輪車遊頭頓一圈,但因今日太多人已經full晒啦!咁就唯有安排明朝先坐,而家就只有安排返酒店先. 酒店位置同設備都OK唔錯啊! 但因時間尚早,我哋就去咗對面沙灘玩吓水嘞! 係沙灘己經可以望到耶穌山啦! 沙灘啲沙好幼細呀!啲海水又唔凍好舒服呀!但出面都幾大浪呀!好似話有個風打緊過嚟!所以岸邊啲人都做緊啲防風操施,但B女同阿妹就覺得好好玩,佢兩個見到海灘就發癲咖啦!兩個喺到玩跳浪真係冇佢哋收呀! 玩咗個幾鐘就返酒店食一個好一舨嘅晚飯,食飽都係六點半咋! 於是就去隔離商場行咗陣就返去沖涼瞓覺嘞!養夠精神明日上耶穌山呀! 今日嘅戰利品呀!
前總統府 (Former Presidential)
建於1868 年,是由當時統治者法國人所建.
食飽飽就出發去越南前總統府.
總統府地底下層是間具抗炸能力的軍事指揮所,當年南越政府與美軍的反共軍事計劃皆在此運籌;
一樓是當年召開宴會,議會的大廳;二樓是會客室;
三樓甚至有間小規模的戲院及直升機起降場.
紅色圓形位置就係當年比美軍投下炸彈嘅位置
從二樓看台上影落去嘅大街影色
好多地方送嚟嘅禮物.
哩幾隻係真嘅大象腳,係一家三口齊整意思.但我就覺得一家三口搞成咁反而比較恐怖啲囉!
喺冇冷氣下行咗個幾鐘頭,已經全身濕透.
跟住就馬不停啼咁去下一個景點嘞!
聖母大教堂 (Notre D’ame Cathedral)
聖母大教堂(Notre D’ame Cathedral)是於西元1877年法國殖民時期所遺留下來的美麗產物.教堂由紅磚所建造,雄偉壯麗的外表,雕塑精美的裝飾,成為胡志明市「紅不讓」大地標.教堂的正面矗立著一座巨大的聖母瑪麗亞雕像,傳說於2005年10月30日下午,有人發現聖母瑪麗亞像開始流眼淚了,短短的時間裡,就聚集上千名信眾圍觀,與「流淚的聖母瑪麗亞」傳說不脛而走.此外,這裏亦成為當地人拍攝結婚照的勝地,有仿巴黎聖母院的紅磚教堂作背景,又有聖母瑪利亞雕像為他們作愛的見證.
但咁啱裡面做緊彌撒所以唔入得去呀!唯有喺出面影吓相囉!
真係好似巴黎聖母院呀!
百年郵政大樓 (Central Post Office)
是法國在越南首間的郵政總局,自1892年正式啟用至今,已超過一百年歷史,圓拱正門上法國武士頭像俯視每位進入的人,胡志明的肖像亦掛在大堂內,氣派非凡;而且其樓底極高,與圓拱形的天花營造出開闊的空間感.
我諗導遊真係以為我哋香港人效率同速度都驚人呀!竟然比得一個鐘我哋去聖母大教堂前影相,郵政大樓影相兼寄postcard同埋行Diamond Plaza.如果我係自己嚟我諗淨係喺郵政大樓裡面都搞一個鐘啦!真係趕鬼死呀!
跟住又到食飯時候嘞!晏就喺一間普通嘅餐廳食個普通嘅晏仔.
越南出名嘅大頭蝦呀!
食完晏就去一條所謂嘅古董街,其實而家都冇咩古董賣咖啦!只係賣啲記念品咁囉!不過要講價咖!如果唔係比人刹到一頸血呀!所以我冇興趣呀!
哩到有間歌劇院
哩區有好多五星酒店咖!好似巴黎一區咁!而且哩到啲交通有條理啲,冇之前嗰啲地方咁亂,同埋相對地哩到遇到有八成係外國人嚟咖!
酒店門外都開始佈置緊聖誕裝飾
行咗陣就去咗食雪糕嘞!雖然哩間唔係蔡瀾介紹嗰間,但係個椰子雪糕都好好食啊!哩到原來有個習慣係佢哋放底咗啲濕紙布係計錢咖!如果你用咗就計多VND2000,當你埋單佢會嚟收返啲紙布數吓先計數,另外佢又每人比杯茶都會計錢咖!
行完街就坐兩個幾鐘頭車去頭頓嘞!中途有個休息站比我哋去遊手間同買吓手信,但我覺得嘢間舖啲人好似搶錢咁咖!你一想買某樣嘢都未諗真佢哋就喺你手上攞你張銀紙咖啦!所以喺到想買嘢要確定先好攞錢出嚟同埋要惡過佢呀!
我就淨係買咗哩啲飲品比佢哋試吓,有啲BLOG話哩個幾好飲又唔貴咪試吓囉!VND10,000(HK$5.00)一罐,都OK幾好味咖!
去到頭頓本來導遊安排我哋坐三輪車遊頭頓一圈,但因今日太多人已經full晒啦!咁就唯有安排明朝先坐,而家就只有安排返酒店先.
酒店位置同設備都OK唔錯啊!
但因時間尚早,我哋就去咗對面沙灘玩吓水嘞!
係沙灘己經可以望到耶穌山啦!
沙灘啲沙好幼細呀!啲海水又唔凍好舒服呀!但出面都幾大浪呀!好似話有個風打緊過嚟!所以岸邊啲人都做緊啲防風操施,但B女同阿妹就覺得好好玩,佢兩個見到海灘就發癲咖啦!兩個喺到玩跳浪真係冇佢哋收呀!
玩咗個幾鐘就返酒店食一個好一舨嘅晚飯,食飽都係六點半咋!
於是就去隔離商場行咗陣就返去沖涼瞓覺嘞!養夠精神明日上耶穌山呀!
今日嘅戰利品呀!


text:
兩位司機可以鬆一口氣喇!
入加拿大境囉, 位關員問逗留幾多日, 幾時走喎, 突然唔識答, 你知啦, 去旅行剩係知噚日, 今日同聽日架咋, 幾多號同星期幾都唔記得架.
一入酒店房, 見到咁壯觀嘅景, 又開心又興奮. 呢邊係加拿大境嘅瀑布.
我地就係呢間酒店住咗兩日呢! 房間嘅景好靚, 對正大瀑布.
出外旅行有時都會遇到d消費陷阱, 見枱頭有4樽水寫住 complimentary, 又話喺lobby 有free wifi, 原來要join 個package 先有, 仲要如果你唔要個package, 唔該你自己打電話去front desk 取消,唔係嘅話會charge 你費用架. 好在我夠晒八, 睇晒佢枱頭嘅 notice.
因為喺呢度好多時都見到彩虹, 所以叫彩虹橋???
這道彩虹由加拿大境嘅瀑布橫跨至美國境嘅瀑布, 我自己好難得見到呢.
美國境的瀑布.
起初我著件雨衣都係包到實, 後來都係索性撥開帽子, 任由瀑布嘅水花灑在面上, 好舒服~
瀑布旅遊區一帶都是荷里活式的街道.
呢晚就在Niagara Falls 嘅 Skylon Tower吃晚餐.
白磨菇用醋煮, 好酸呀, 食左一粒食唔到嘞.
呢杯啫喱有d童年時食嘅感覺...好味!
加拿大嘅餐飲除左比16%稅之外, 仲要另外比10% service charge,未試過比得咁豪.
五點幾起身等日出, 在房間望出去, 四周寂靜嘅環境和澎湃洶湧嘅瀑布, 有好強烈的對比, 感覺好奇妙.
新一天又開始啦~


text:
小檬開學喇..正式踩入返學生涯!
吸取教訓,唔夠瞓同摷醒佢係大忌,
於是一定要避免重覆~
尋晚嘅我如臨大敵,放工食咗飯就快啲沖涼執野,
仲要舖排好瞓教時間,
叫親佢瞓佢都話"再玩一陣","玩埋呢個"同"玩多一次"
於是食完飯就已經話瞓教....哈哈,
等佢講得嚟玩得嚟到九點幾入房!
好成功十點前同佢瞓咗,我都快啲走出嚟準備瞓,
唔知有咩攪都變咗12點嘅瞓,點知呢個時候呀肥妹豬又扭計,
唉,又要抱返住佢..最終係我好眼瞓.zzz.zzzzz
今朝晨早攪掂自己食埋早餐,就入小檬房,講吓野,執吓野,
同婆婆講吓,佢就比我整醒,應該都夠瞓,所以都冇咩話唔高興
食完早餐又話唔肯著件衫,唯有話遲啲先著,
比佢玩咗一吓玩具,就話老師話要著住先可以玩sir滑梯,
就係咁成功咗,快著埋鞋仔
起身到出門口預咗個半鐘頭時間,好鬆動.
仲有時間影吓相添~
天使上身~軀魔成功!!
第一日可以比N班啲父母跟車送小朋友,呢個安排好好,
因為我成日諗佢自己搭校車係點.
我去嘅時候同佢坐,返嘅時候等佢自己一個坐.
屋苑有個大佢一年嘅姐姐都係搭呢架學車,
佢地喺會所已經識咗, 雖然姐姐都係三歲左右,
起碼落咗車同佢拖住一齊入學校.
都叫有個照應..哈哈
小檬自己坐嘅時候都會話扶實,
唔會兩頭郁,成程未鬆過手.
雖然只係十分鐘,我最擔心佢自己搭車嘅一環算係安心啲
開學同之前一樣都係唱歌仔,
不過今日有食茶點,有香蕉同用杯飲水,
好快對面個同學仔就已經倒瀉咗杯水...
相信整濕啲衫褲鞋襪係應該成日發生,就算佢冇整濕,
身邊啲同學仔都一樣會.
放學喇~自己拎書包
依然見到有啲父母會踎喺佢地啲小朋友則邊教佢地呢樣果樣.
我就反而覺得應該趁呢個時候觀察吓佢冇咗爸爸媽媽喺身邊會係點.
小檬完全冇問題,冇搵過我地,可能都知道我地喺到,
到下星期一就知佢係咪真係可以冇咗我地都唔喊
派埋書包咩住先~
今日先係第一日,仲有漫長路要走呀~


text:
( 8-APR-2015 WED )
話咁快就放完 5 日假 又要番工喇 次次一放幾日假就會發夢遲到 其實我覺得係好事 即係代表我上心嘛 哈哈 ~
嘩 出面好凍呀 同尋日係兩個世界呢 ~
早餐食芝腿治 超勁飽 ~
番到菇場做埋 report 就可以 load 相寫 blog 不過之後都係有嘢做 今事唔同往日架喇 ~
食埋 lunch box 就去一田 8 卦又話去 我買咗零食比 Ivy 再買 pack 王林蘋果比媽咪就走人 lu ~
整下依樣整下果樣又放工 今晚直接番屋企 放低袋就即浸菜 6 點 45 分煮嘢 今晚自己食先 所以早煮早食就最好呢 ~
食完抖陣 8 點左右就拎零食比 Ivy 本來諗住叫佢喺佢屋企樓下交收 不過咁啱去到佢屋企樓下 有人出大堂 看更又行開咗 咁我直接上去佢屋企比佢啦 佢都好驚訝我點上到黎 哈哈 ~
里奧大人 8 點半放工 咁我就由得寶上斜去番公園徑步 行多 3 個圈就番屋企沖涼 咁就可以陪到里奧大人喇 ~
是日懶餐 - 洋蔥肉絲炒油麵 + 蠔油菜心
洋蔥肉絲炒油麵 - 估唔到加埋洋蔥又幾夾喎 因為里奧大人唔鍾意食韭菜 但我又鍾意加 d 蔬菜去炒 口感爽爽好味 d 架 ~
蠔油菜心 - $8 有 2斤 超抵 同埋估唔到好有菜味 實在太好喇 哈哈 ~
搞掂哂就抖喇 之後家姐打黎 話 B 頭一見佢就抓門 家姐好緊張同姑娘講 話見到佢好開心定啦 係咁抓門 但姑娘話佢係想走 因為今朝一開門佢就衝咗出黎 好在大門關咗咋 所以佢抓門唔係妳諗果 d ( 即係話唔係因為見到佢開心而抓門 ) 之後家姐抱 B 頭 衰仔撐手撐腳唔比家姐抱 仲撐到扯蝦 嚇到家姐好驚 問姑娘咩事 姑娘話家姐緊張 所以隻狗都緊張埋 但係工人抱佢 佢就放軟哂手腳伏落工人身上 哈哈 勁樣衰 之前麥包又係咁對家姐 喺診所見到家姐就擰埋臉架 成個人仔咁 但姑娘叫佢名呢 佢就係 fing 尾 家姐真係無敵勁樣衰呀 ~
里奧大人喉嚨唔舒服 真係好在屋企有蜜糖咋 即刻叫佢飲 希望好 d 啦 ~
佢 11 點唔夠就瞓 我就 11 點幾先瞓 ~


text:
2015年1月5日 星期一
芝士焗肉醬意粉 ( 5-JAN-2015 )
( 5-JAN-2015 MON )
天氣凍真係要懶床先醒 同埋做咩都手腳慢 d 咁架 哈 ~
終於又到回南天咁喇 仲諗住收埋部抽濕機添 依家唔駛啦 ~
早餐諗唔到食咩 好自然會叫芝腿治 ~
菇場忙呀 做呀做 突然見到舊阿 head 同一家黎咗菇場 好開心呀 不過太忙 都無咩點傾計 ~
做到 lunch time 本來想食麥皮 但想比對眼抖下 所以出去食 lu ~
又做做做 今日忙足全日 超攰 ~
里奧大人今日 5 點上環見客 希望可以 7 點番到屋企啦 ~
放工去街市買菜 之後就番屋企 抖都無抖就開機洗衫 差唔多 6 點 15 分里奧大人打黎話見完客 咁我都要煮嘢 lu ~
煮完都差唔多 7 點 15 分 咁諗住里奧大人都差唔多番到九龍灣啦 點知佢話仲係波斯富街 嚇啦 咁我自己食先喇 因為唔知要等到幾時 我想去徑步嘛 ~
是日晚餐 - 芝士焗肉醬意粉
芝士焗肉醬意粉 - 其實煮呢個意粉都幾煩 不過想清哂 d 芝士粉又煮囉 今次好有心機架 用茄汁炒埋 d 意粉 又加洋蔥碎 再加埋之前買嘅粟米芯 切到好薄片 里奧大人以為係買番黎 佢未食過咁薄嘅粟米芯喎 哈哈 ~
終於佢 8 點 15 分先番到屋企 足足坐咗 2 個鐘頭巴士 佢話因為拎住背囊好重 諗住坐巴士啦 無諗過坐咁耐 所以佢下次都係搭地鐵 喺油麻地轉車好過 ~
等佢食埋 我洗埋碗就即去徑步喇 徑咗半個鐘 爽呀 ~
沖完涼都差唔多 10 點 睇下電視 11 點幾就瞓喇 其實仲有好多嘢想睇 不過又唔想咁夜瞓 所以夜晚 d 時間係永遠唔夠用咁呢 ~
標籤: 肥在家煮食篇
訂閱: 張貼留言 (Atom)


text:
靠我娘的,成日話屋企乜都是係你幹哂,查實自己咪又係由朝到晚都喺度揸住個電話起勢咁噤同埋發爛渣.今朝見你朝早到而家喺度唔知執啲乜嘢,自己咪煮個麵食費事煩你囉.
點知咁又俾人話,話我整到個洗手盤周圍都係水,又話隔離放咗啲藥都咁整係咪傻,我話你都有智能障礙,啲藥本身已經有個大膠袋載住,除非扔落水塘先會濕啫,仲有啲藥冚棚冷都獨立包裝,鬼有水入到去,我都仲未計埋個紙盒呀.
又唔知自己把口生哂刺,一開口就嘔刺咁款,你喺出面受埋啲氣唔好發喺我身上呀,生我出嚟唔等於要做你個吹氣公仔架,做咗少少嘢唔啱你心水就喺度發爛.
愈聽愈火滾,忍咗幾個月終於發出嚟,一下拍抬一句收聲當堂鬆哂.之後你吠過啲乜我全部記得清清楚楚架,乜差成廿歲人仲要照顧我,家下你精神失調呀,我頭先果餐鬼有係你煮架.仲有呀,一個星期有五日都係我自己煮自己食架啦,你成日出街拍拖唔返嚟食我有冇怨過你呀?
另外果兩日你係就係返嚟食喇,但係帶埋條仔嚟我就真係不爽囉,家下唔係話阻你拍拖,但你餐餐都淨係掛住你條仔啲口味真係好惡頂囉,又話佢有乜糖尿病一定要蒸魚,點知我開豆豉鯪魚果日佢喺度狂夾,食咗半碟囉,祝你快啲糖尿病發啦下.
跟住食完飯又賴死唔走喎,喺度睇電視睇哂成個師奶時段,冇十一點都唔閃,兩條友又好似撞聾咁款,開到個電視打雷咁大聲,我坐喺部電視隔離就嘈到HIHI咁,乜都做唔到,大佬呀,間屋仲有人架.
話我日日對住部電腦,咁而家資訊發達係咁架啦,仲好似你咁啲接收能力差到要連續睇哂兩台新聞咩,弱能.淨係識話我日日睇漫畫,老實講句丫,我睇漫畫啲時間佔我用電腦嘅十分一時間都唔知有冇呀,咪話我睇動畫西劇丫,我上網睇哂啲新聞你都唔知呀,無知.
成日攞我同啲模範仔女比,係呀,我係無能,我係冇人地啲仔女咁勁,乜都自己搞掂,但係你有冇諗過自己又係咪模範母親呀?人地日日放咗工仲要煮飯洗衫做家務呀,你?日日出去玩完返嚟做嘢又嗌辛苦,好心你啦,你冇資格話我冇工返呀.
間屋唔係我丫嗎,我知丫,有種就掟我走丫,最好快啲扔哂我啲嘢去填田,等我嗱嗱聲去燒埋炭,冇眼屎乾淨盲唔洗再受你氣,都唔知生我出嚟托乜.


text:
( 20-mar-2011 sun )
今日我想專心做功課 加上里奧大人又唔舒服 所以唔番崇拜喇 10 點半起身食早餐 之後就開始焗曲奇 再做功課喇 ~
不過原來都焗咗唔小時間 無做到功課添呀 2 點半去池記食 tea 番黎再焗 ~
( 菜肉雲吞麵 )
( 水餃麵 )
焗下又做下功課咁囉 d 時候好唔夠用咁呀 ~
第一批牛油無放軟 因為我覺得自己用罐裝牛油 所以唔需要放軟 但打得唔夠滑 但無繼續打 一句講哂 "衰心急" 但就唔忿氣 覺得無理由唔打得滑 ~
第二批就等 d 牛油放軟 ( 即係等咗兩個鐘之後先打 其實我唔知放軟同唔放軟有咩分別架 哈 ) 同埋今次好有心機打 打出黎好滑咁 定係因為放軟咗呢 不過點都好 見到咁滑真係好有成功感囉 不過應該厚咗 d 再薄身小小應該會更脆 我覺得 ~
焗完都差唔多 5 點 不過口感同味道都麻麻地囉 但焗得太多喇 我又唔好曲奇 所以叫家姐黎拎 d 比媽咪同佢 d 同事食 自己留番十塊八塊就夠 lu ~
家姐坐到 6 點幾就去媽咪屋企 lu 我就開始煮嘢喇 今晚唔想煮飯 就咁煮米粉就算喇 ~
是日懶餐 - 焗雞翼
焗雞翼 - 本來今晚約咗媽咪 家姐出去食飯架 但媽咪話買咗餸 所以家姐就要番去食飯囉 但又唔想再落街買嘢 所以就焗雞翼喇 ~
估唔到今日全日無咩點做功課 食完飯抖陣 再沖個靚涼就要開行 turbo 喇 快 d 搞掂唔駛心掛掛呢 ~


text:
粟米石斑塊
脆皮燒腩仔 - 食剩 1/3 叫家姐拎走 我叫佢切粒之後炒飯 佢話工人多數用節瓜燜定咩喎 是但啦 最緊要佢識整就得喇 哈哈
雙丸什菜煲
( 1-OCT-2015 THU )
今朝里奧大人 8 點起身整嘢 咁我又啱啱醒咗去廁所 其實都可以起身 因為又係一覺瞓天光 不過里奧大人話會再瞓 咁我都瞓啦 之後一瞓就瞓到 11 點 15 分 仲諗住去麥當勞食早餐添 依家無得食 lu ~
好在附近幾間餐廳嘅早餐時間去到 12 點 咁我地都即刷牙洗臉落去食早餐喇 ~
假期好多人都瞓得好晏 去到麻酸樂要等 10 張枱 咁叫里奧大人去金姆指睇下啦 感恩金姆指有位 唔係唔知等幾耐 lu ~
食完去萬寧買嘢 之後再坎日本城買拖版同燈膽 再去 Giodano 買 2 件 tee $79/2件 超勁抵 d 料又舒服 所以買咗兩件同色 因為想要嘅顏色無碼呢 ~
其實之前喺屈臣氏買咗盒 好似 $159 今日萬寧有 9 折 佢原價 $165 嘛 咁折咗又同出位價差唔多錢 所以我買多盒
我其實最主要係買 2 盒膠布 但原來今日買滿個人用品滿 $138 就送呢 pack 嘢 我仲以為買 d 咩會送呢 pack 嘢添
勁秋價 個名雖然老土 但勁有親切感 哈哈
商場影架 呢幾隻係配合 Halloween 主題嘅公仔
番到屋企抖冬天褸 我就順便抹埋衣柜同鞋柜 搞掂哂就沖涼 因為已經 3 點幾 里奧大人話要食嘢呀 ~
又係勁想飲凍咖啡 同埋唔想行咁遠 所以又去大快活喇 ~
我要正常嘅凍啡 ( 左邊 ) 里奧大人要小甜小冰 所以完全係無味 因為佢地係用水溝淡呢
今晚約咗家姐同媽咪 6 點半食飯 咁 6 點要出門口喇 ~
食完都 8 點 之後上媽咪屋企坐陣就走人 lu ~
今晚着哂運動裝束 所以可以直接去徑步 家姐仲搞笑 以為我頭先去行山呢 ~
呢兩晚徑步徑得好舒服 可能之前 warm up 咗 今晚行番晨運徑都無難度 上上落落覺得好正添呀 哈哈 ~
徑咗半個鐘就走 其實想徑耐 d 不過想睇埋尋晚睇唔哂果半 part 戲 所以想番屋企睇囉 ~
沖埋涼就睇戲 11 點就瞓喇 聽日要番工呢 ~


text:
「開班」
要做兩日嘅課程真係唔容易,尤其係內容安排同要照顧每位嚟上堂嘅期望.而今次係第一次完完整整,由頭到尾咁講完數據分析嘅流程,每一環會做嘅嘢,其實真係第一次.當然更加重要嘅係嚟上堂嘅朋友要同公司申請兩日嚟,真係感激!過去嗰幾日真係為咗整理教材真係無乜點瞓,對精神需求真係好大.希望如果下次再搞嚟個課程會做得更好,如有不足,多多包涵!
「完成」
終於教完兩日嘅數據分析課程,雖然未知上完兩日課程嘅朋友有無學到嘢,不過希望至少達到佢哋嘅預期.今次嘅課程出現咗啲小插曲,不過最起碼都順利完成.自己亦覺得仲有好多地方要改進,尤其係內容方面,希望下次再做好啲!其實今次有少少搵自己嚟搞,因為唔記得應承咗另一個課程係第一日嘅夜晚教書.足足講咗兩日嘢,疲累到上完堂返到屋企無幾耐斷咗片,真係好耐無試過.
「忙碌」
其實好似郭大少出世之後唯一一次有超過一日無見過佢.因為佢未起身我就已經出咗去準備上堂嘅嘢,到咗夜晚教完書返到屋企佢又已經訓咗覺.今日又一早出去上堂,終於今晚見到佢.有時真係有啲過意唔去,好似同佢慶祝完生日跟住就揼低佢.不過終於忙完,下個星期希望可以抖一抖,回一回氣.八月又應該會係一個忙碌嘅一個月.
Also published on Medium.


text:
今日下午, 去咗Panorama 酒店, 38/F AVA食lunch.
呢道以前叫Santa Lucia, 的食物水準都唔錯架. 以前嘅裝修左彎又彎 , 如果想攪function就唔係好適合,
做完Renovation之後, 地方睇落寬闊的, 連餐廳名的改埋.
今次嚟食, 順便睇吓地方適唔適合我地公司攪過Christmas Lunch.今日比較早到, 仲無咩人, 我可以周圍行一round影幾張相. 地方唔係好大, 應該足夠我地用.
今日嘅lunch menu, 我地三個人, appetizer 都揀咗salad bar 唔要餐湯.
呢道就係攞野食嘅地方, 地方細細, 款式亦唔係太多, 但食物尚算精緻
我攞嘅appetizer
的house bread唔錯喎, 外脆內軟
我地三個人, 每人都揀咗唔同嘅主菜, 大家可以share 少少嚟食
一位揀咗美國豬柳, 的味道唔錯
另一位揀咗美國牛柳, 肉身好腍, 但無咩牛味
而我叫咗黑松露闊條麵, 味道都唔錯, 唔好睇佢碟仔細細, 我都食唔哂
嚟到梗係試吓呢道嘅Cappuccino, 都係一般, The Mistral 嗰杯好飲的
甜品有果仁蛋糕, 呢款一般,
另外仲有雪粒, 但完全無特色.
呢個朱古力就幾好, 入口非常滑, 都算唔錯.
呢個地方size都幾適合我地公司嘅人數, 可以考慮考慮, 同老闆商量吓先.


text:
點解連廣告都要教我地say no?
因為真係普羅大眾都唔係幾識say no
我都係普羅大眾
我都係一個怕上司怕前輩o既細薯only
叫我say no我點都唔敢
mentor教
如果人地叫你幫手昅個case
但你根本覺得你唔掂你就唔好應承
NS教
你收症都要昅實自己原本個case嫁
但你如果覺得看唔掂就同IC講
叫人地overlook埋你本身個case
其實我知佢地係為我好
但我真係講唔出「唔好」2個字
btw...
如果有人願意問我一句「你個ward好唔好?」
我會答得出「唔好」2個字
雖然今日「叫做」好多人幫手
有d人真係好helpful
但有d人只係不停幫我add job囉
不過患難見真情
我真係不得不開名感謝miss mak,, 鳳嫻同埋鍾仔
尤其是鍾仔
每一次同佢返工都覺得好舒服好開心
同埋放工之後總會有唔捨得同埋覺得好對佢唔住咁
做野做得勁差
得4個字可以形容自己個current condition
驚青 + 散手
that's all!
因為聽日要聽bipap talk
冇得放工即刻返屋企
於是就要做一個詳盡o既proposal俾自己
究竟點先可以準時去到arena睇show
一邊睇d巴士時間表
又睇下機鐵d時間表
之後又昅下張飛
突然feel到個心跳得勁快
好似就快要VT咁!!!
好緊張呀!!!!!!!!
sorry sorry sorry sorry~~


text:
講真我唔係好跟潮流既人
通常大家追熱潮果陣我都只係隔岸觀火
也許三五七年後我先拎番出黎自己hit XDDDD
就好似食野咁,香港而家好興係突然流行一樣食物就好多人為之瘋狂
日日排隊等位,仲要排哂籌咁
我就好懶又唔中意等既,卒先試新野就冇我份架啦
講左咁多,其實係想講……呢個雪糕包仲不時出現係Instagram
究竟佢有d咩魅力呢?讓我們看下去……
先前已經飽餐一頓
因此我地只係點左甜包包
但店方規定只點甜包無其他食品就只可以外賣
要試都冇辦法,只好外賣
等左好耐……大概係即叫即整既原因,十幾分鐘走唔甩
當日未開店已經有人等位,其後人流愈多,亦令我對小包兒更有興趣更好奇了
炸雪糕包 $48@
同好友兩個人去食,一場黎到,見佢有兩隻味不如就試哂佢啦:^)
炸包係即炸既,香脆得輕輕一壓已有咔嚓碎裂聲音
個包都幾乾身,絲毫沒有油膩感覺(Y)
味道偏甜,其實我地一食已經覺得似炸饅頭,只係佢係脆口同埋表面粗糙d
綠茶雪糕版本係加上煉奶
綠茶雪糕幾幼滑,說實話綠茶味唔係好濃郁,但甜中帶絲絲苦甘味,感覺算清新
煉奶有奶香之餘仲好甜,剛好再加添了甜味
雲尼拿雪糕版本就加入左海鹽焦糖醬
雲尼拿雪糕味道自然又香濃,細滑creamy得黎唔會太甜膩
海鹽焦糖醬稍為稠身,焦香味重得黎有甜有鹹
加上食到有粗粒,質感同味道既對比大大降低膩感!!
整體黎講我覺得好gimmick
因為俾到我地既感覺係炸饅頭中間夾左雪糕
但佢個價錢係嚴重地over-priced!
另外想講下既係……
大佬我真心唔知可以點樣去食佢!!!!!
話說我地已經係隨手影一秒咁就食,但由於熱炸包既熱力,佢真係秒溶
仲要真係太聰明,完勝愛迪生同愛因斯坦!
裝係個咁高身既盒入面,莫非你認為會有人閂埋個盒拎番屋企先食?
老老實實連拮都拮唔起,整兩整成個溶哂散哂
最尾真係要爬個包入口咁,儀態一早放棄左,但食到咁狼狽真係零好感囉(N)


text:
July 23, 2016, Saturday
去完加拿大返嚟, 最攪唔掂嘅係時差, 成個星期個腦都好似唔係好efficient. 每日都正常返工, 每晚都好早瞓, 真係早睡早起, 但係個腦就真係轉得唔係好夠快, 直至過了四五天, 先至比較好的.
去旅行時, 我旅行喼嘅手挽爛咗, check吓張單, 仲未過保養期, 可以拎去原廠整. 個地址响荃灣工業中心, 趁星期六, 拎去整番先.
呢間又幾好喎, 我之前先打去問, 叫我whatsapp張相睇吓個喼有咩問題, 跟著就回覆我, 拎上去即整及即刻可以拎走....咁梗係好啦, 唔使再行多一次.
整好個喼落到樓下, 多口問吓管理員呢道附近有無餐廳, 管理員話行前小小就有一間, 不過就貴的, 再行遠的巴士站就平好多. 咁型爸問, 好貴架, 食個午餐要幾錢呀! 佢話要七十幾至一百文. 行遠的就三四十文就有交易啦.
拎著個喼, 梗係就近好的啦. 行過去兩三分鐘, 真係有間餐廳, 門口細細, 唔留心真係睇唔到
呢間餐廳叫 @Home Cafe
鋪仔細細, 只有十張八張檯, 但樓底高, 唔覺得焗促.
坐低後都無認真睇清個餐牌就點咗野食.
突然見到隔離檯兩位靚女嘅餐送到,原來呢道有all day breakfast, 佢地點嘅玫瑰咖啡仲好靚添. 我聽到佢地講係專誠嚟呢道食, 只中一位仲話...嗱, 雖然行遠的, 但而家咩都抵啦......吓, 唔通呢道好出名嘅? 咁呢道又真係唔係咁方便, 又唔近地鐵話, 我地開車嚟泊响對面停車場啫.
見到佢地份餐咁靚, 即刻再睇吓餐牌, 睇吓下次會唔會再嚟食.
我們要的餐到啦
黑椒牛扒意粉
三重芝士焗龍利柳長通粉
型爸要了凍奶茶, 我要了熱咖啡
埋單都好經濟, 唔使加一, HK$129.
我地叫呢兩樣野普普通通, 的咖啡都係普普通通, 不過响工廠區, 算係唔錯啦.


text:
今朝一早就出發去機場啦! 一去到見到d團友個個老過老虎, 唉! 點算好呢? 好彩原來都有3對後生夫婦, 而且重有兩對同我哋一樣係新婚嘅添! 拿拿聲更係mark番d後生仔一齊啦! 點解?? 哈哈! 我諗過邊有死錯人家! 平時嘅我如果真係join團嘅, 邊會同d團友傾計o家! 不過今次有成3晚要浸溫泉喎, 如果我早落去, 見到d唔熟嘅團友又鑑介, 夜落去冇人向到, 我一個人又驚, 所以都係搵番d人陪吓好d! 雖然今晚向東京都未有溫泉浸, 不過都要部署吓先嘅!
今日一黎到東京, 又冇著好多衫, d衫又向曬個gip到, 都有少少凍o家! 不過都好彩向室內多d, 佢哋室內又有暖氣所以都唔會好凍啫! 第一站我哋去咗豐田睇車展, 對於志雄嚟講, 我就覺得岩曬佢喇, 因為佢都係有少少職業病o家啦! 不過唔知佢會唔會覺得又係睇車好悶呢! 但係我見佢係咁同d新款車影相, 我諗都唔會o家啦! 哈哈!
之後, 我哋去咗對面個shopping mall行街, 佢哋都幾得意o家, 個商場低層冇啦啦有幾張賭枱, 有d人向到賭輪盤同百家樂, 真係幾難明! 哈哈! 行完之後就去食晚飯啦! 由於日本時間比香港快一粒鐘, 而且佢哋4:30個天就開始黑, 所以感覺d時間好似好快過咁!
晚餐係食天婦羅, 其實我就真係對d煎炸嘢麻麻哋, 不過咩都試吓嘛! 好食就唔講得o家啦! ok啦! 個樣又幾靚!
食完晚飯, 終於番酒店啦! 不過一放底行李, 我哋就即刻落街夜遊新宿啦! 好想試吓向街邊食拉麵同d小食呀! 但係導遊話e+好少街邊拉麵, 同埋佢哋都唔招呼外哋人喎! 真係有d失望呀! 點知當我哋行完歌舞妓丁之後, 見到有檔燒墨魚丸喎! 嗱嗱聲更係走去買番盒 + 影相啦! 嘩! 好食過香港嗰d好多, 你哋睇吓我食得幾知味! 哈哈!
行行吓, 越行越凍, 都係番酒店+番件褸先, 再落黎就去行藥房喇, 重幫Emily買咗藥啦! 幫沙律買咗綿條啦! 買咗d護膚品比媽咪啦! 再又行行行, 突然間, 志雄話“你睇吓!”竟然比我哋遇到街邊拉麵呀! 佢岩岩向到開緊檔, 我哋即刻衝埋去, 問佢係唔係食拉麵o家! 佢又肯招呼我哋喎! 可能係唔招呼都唔得啦! 因為都唔係我溝通到! 向呢個時候, 有2個應該係飲醉酒嘅日本佬, 同1個女人走埋嚟, 想坐向檔口嘅正面位置喎! 咁我企咗向到o家嘛! 食車仔拉麵更係要坐呢個位先正o家啦! 所以我更係唔比佢逼埋嚟啦! 結果佢唯有坐咗我哋隔離啦! 跟住佢就係咁同我講嘢, 我又唔識聽, 又唔敢野佢, 你哋知啦睇日劇d日本佬飲大咗打女人o家嘛! 我未唔采佢囉! 嘩! d麵終於嚟啦! 真係好好味呀!
食完飽飽, d鋪頭都收曬啦! 咁我哋就番酒店啦!
100yen上網10分鐘, 都真係幾貴, 但係都好過冇哎! sent個email比沙律先!


text:
去美瑛時路過旭川,艾菲就口痕問米高點解唔安排我哋去好出名嘅旭山動物園,佢嘅唯一解釋係唔鐘意嗰到勁多旅行團明呃遊客,咁帶得燒腩仔來北海道,除咗睇花都想帶佢接觸吓動物吖,之前又就唔到時間去牧場玩,於是喺艾菲不停爭取下,終於米高揀咗呢日嘅朝早帶我哋去札幌嘅円山動物園補數.
睇地圖見動物園距離地鐵站唔係好遠,米高就決定帶我哋行過去,點知行到一半先發現要上斜路上山,幾經辛苦用咗大半個鐘先到,上到去大家都feel到熱,一入場見到隔離個館有冷氣就乜都唔理直衝入去行,原來呢到有D小遊戲例如畀你試吓拉大象,同上面個木池可以畀小朋友瞓落去感受吓木嘅質感,但燒腩仔只係肯喺側邊玩碌波.
動物園話大又唔係好大,但我哋都喺到消磨咗成個上午,雖然環境同設施睇落都有D殘舊,不過動物種類都算幾多,袋鼠,斑馬,長頸鹿,駝鳥,雪豹,狼,熊人,小浣態,馬騮,猩猩,獅子,老虎(艾菲好無聊咁教燒腩仔呢隻係巧虎嘅真身,kakaka...),羚羊,同應該無乜人識嘅貘等等等等,艾菲覺得親子遊的話都真係不妨一去﹗
而艾菲最like就係入面一個小朋友動物園,直情可以畀小朋友摸吓D動物,不
第一時間帶燒腩仔去搵羊咩咩,起初以為佢會驚,點知係勁興奮,猛咁追住佢哋來摸,
之後睇鴨同鵝,燒腩仔一概都叫佢哋做鴨啦﹗自從禽流感之後,香港應該都無乜機會見到佢哋真身啦﹗
喺雞群中遊走都係香港無乜可能做到嘅事啦﹗但最搞笑嘅係睇睇吓雞,隔離隻孔雀忽然開屏,我哋一家三口都睇到O晒咀﹗
離開小朋友動物園之後都係四圍睇其他動物同影吓相咁,經過連日來嘅特訓之後,燒腩仔一見到呢D有個窿嘅展板就會自動埋位伸個頭出來,佢呢張相個樣真係好似長頸鹿BB咁溫純呀﹗叫佢企埋去扮企鵝都肯,相當專業﹗
行行吓見有個位有塊黑板可以畀小朋友畫畫,於是放燒腩仔去同D日本小朋友一齊玩吓,點知佢完全無興趣(佢此行明顯係唔同日本小朋友交流㗎,莫非佢都感受到大家嘅語言差別?),只係自己坐埋一邊睇動物書.
出口附近有個超大嘅公園,燒腩仔一見到就成枝箭咁衝過去﹗
超長嘅滑梯佢都敢滑,不過實情係一D都唔滑,反而隔離條BB滑梯就超滑,百厭燒腩仔想調轉上都上唔到冼返落來.
玩完滑梯再捉佢去爬呢個超斜假山,斜到連艾菲都差D落唔返來呀﹗但燒腩仔至愛係假山下面條隧道,來來回回咁走咗唔知N咁多次,後來要佢走時喊咗好耐都唔肯收聲呀﹗(其實都係艾菲剩機畀佢發發洩D不安情緒先由佢喊咁耐啦﹗)
去完公園玩我哋就求其入咗間餐廳到食lunch,點知...個天又忽然落大雨﹗仲要落到完全無諗住停嘅意思﹗我哋三個人得一把超細縮骨遮,又推住架只得一個頂到一陣雨嘅太陽檔嘅BB車,掙扎同等咗好耐,見差唔多有巴士到門口,就決定直衝出去跑去巴士站,難得燒腩仔喺咁混亂嘅情況吓都可以一上巴士就瞓著,Good﹗
燒腩仔瞓著就係大人嘅shopping time啦﹗但狸小路又係另一著名旅遊景點,勁多遊客亦無咩嘢啱行啱買,所以行咗陣見燒腩仔對腳淋到濕晒,就決定返酒店休息吓換褲換鞋先再出發.
最後決定留喺札幌車站行吓就算,已經唔係血拼mode,但都忍唔到手買咗套made in Japan嘅餐盤同飯碗畀燒腩仔,行過Disney Store時又帶咗隻胡迪牛仔帽造型嘅飯碗走(佢反轉真係胡迪頂帽來㗎).
到晚飯時間,米高由落機當晚已經話想食回転寿司根
其實我哋上次來北海道時都專登去佢嘅根室老店食過,當時食lunch都要等位但唔算耐,D壽司確係幾好味會令人想返來再幫襯,但經過今次之後艾菲都忍唔住同米高講無下次,始終我哋帶住小朋友,餓親大人無所謂,餓親小朋友就唔OK囉﹗
燒腩仔遊日本@2014:
Day 1 HK>札幌
Day 2 札幌>帶廣 part 1
Day 2 札幌>帶廣 part 2
Day 3 阿寒湖>知床 part 1
Day 3 阿寒湖>知床 part 2
Day 4 知床>網走 part 1
Day 4 知床>網走 part 2
Day 5 網走>美瑛>富良野 part 1
Day 5 網走>美瑛>富良野 part 2
Day 6 富良野>蘆別>麓鄉>札幌 part 1
Day 6 富良野>蘆別>麓鄉>札幌 part 2
Day 6 富良野>蘆別>麓鄉>札幌 part 3
Day 7 札幌


text:
2009年8月18日(星期二)
買完netbook之後
我哋就諗住去朗豪坊到試吓
由吳彥祖開的Monster Sushi
但係太多人了
要攞飛等位
但係因為少爺同我都好攰
唔想等, 咁我哋又唔係話好肚餓
咁我話不如算lu, 返屋企啦
當走的時候, 去到下一層
見到呢間個名好似好特別
'近又吉列黑豚肉專門店'
走埋去個鋪頭前,
照攞飛, 無蝕抵嘛
跟住我哋係門口到睇吓個menu先
見啲嘢幾靚咁喎, 平均個餐都係百幾蚊
都試得過, 咁我問少爺試唔試呀
而且呢間等的號碼近啲
咁少爺就話好啦, 試吓
睇吓我哋食咩:
餐牌入面有好多款的餐
好多款比大家擇, 擇到我同少爺都諗咗好耐
佢最主要當然係吉列黑豚肉
但係佢其實仲有刺身及其他小食
一大堆朋友嚟都幾好嫁
最後蕭c奶決定要了兩款'盛合'
一款為: 吉列黑豚+廣島蠔定食
另一款為: 吉列黑豚柳+北海道蝦定食
咁樣我哋就可以品嚐到兩款唔同黑豚肉的部位
而且仲可以有蠔及蝦呢
係每個位到, 每人都有一碟芝麻咁的嘢
仲有個磨蓉工具比你
作用就係自己磨碎啲芝麻
少爺好努力咁磨呀磨呀
磨完之後, 就加入最左邊的醬汁撈勻
呢個醬係用嚟點啲黑豚肉食的
介紹吓以的三款醬汁
左起: 用嚟加入巳磨的芝麻, 用嚟點黑豚肉食
極力推介以下兩款醋汁
中間: 青瓜醋, 右: 蘋果醋
兩款都是用作點沙律菜食的, 好味到不得了
因為有HSBC信用咭, 可以免費送一碟
天婦羅南瓜
好好味, 佢哋的炸法好鬆好脆,
而且無平時食嗰天婦羅咁個面頭咁厚的天婦羅粉
真係炸得好好...食完呢塊炸南瓜
真係好期待一間的食物呀...
等咗一陣....送嚟了...先嚟
吉列黑豚+廣島蠔定食
定食有一碗湯, 日本米飯, 凍豆腐,
一件有六塊的吉列黑豚及兩隻吉列廣島蠔
仲有可以任加的沙律菜一大堆
仲有個他他汁比你點蠔嚟食
近鏡睇吓吉列黑豚及廣島蠔
yummy yummy呀...
呢個小食凍豆腐, 好滑, 仲配咗個汁好好味
真係嫌佢細件囉...
隻蠔真係幾鮮甜嫁, 而且佢面頭嗰啲天婦羅粉,
真係好好食, 平時唔愛炸嘢的蕭c奶都覺得真係好味
真係好鬆好脆, 食落唔覺得有好肥膩的感覺
跟住到..送嚟了
吉列黑豚柳+北海道蝦定食
同樣有一碗湯, 日本米飯, 凍豆腐,
一件有六塊的吉列黑豚柳及兩隻吉列北海道蝦
仲有可以任加的沙律菜一大堆
仲有個他他汁比你點蝦嚟食
睇落去好似個份量少過上面的黑豚及廣島蠔定食
但係其實唔係, 只不過黑豚就比較薄身
而呢個黑豚柳係比較厚身, 所以佢就得切開四件左右
品嚐了兩款黑豚肉, 蕭c奶就比較喜歡薄身的黑豚
而呢個黑豚柳的肉質比較實同埋有一陣真係豬的味
蕭C奶覺得麻麻囉....
嗯....好滿足呀...
可能因為少爺同我今晚真係不太餓
所以真係個日本米飯就食唔哂
反而個沙律菜勁好食
因為個青瓜醋同蘋果醋真係好好味
酸酸甜甜咁, 好好胃口
食完, 蕭C奶仲問個待應
啲醋係咪師父自己整的
佢話係師父自己調較的
蕭C奶仲八卦有無得買
可惜...係無得買的...OH....可能蕭C奶第日幫襯
唔係因為啲黑豚肉而係因為啲醋呀...嘻
唔打唔撞幫襯咗呢個食店
覺得唔錯, 而且服務及環境都好好
值得推介比各位朋友仔呀...
地點: 旺角朗豪坊L11


text:
2013年9月27日 星期五
主君的太陽 -- 好睇!
敗家媽媽平時除左返工, 湊女同"陪太子讀書"之外冇乜私人時間,
耐唔耐就會睇下有咩劇好煲,
襯住阿女瞓左呀, 或者返工放工d 搭車時間就煲下
但我冇睇港劇N年, 台劇, 陸劇, 泡菜劇都會睇,
起碼人地編劇同製作比較認真, 唔會當觀眾白痴
時間有限只會睇好多好評嘅劇
呢排緊追住韓劇主君的太陽
突如其來的中秋廈門之旅 (PART TWO)
2013年9月23日 星期一
突如其來的中秋廈門之旅 (PART ONE)
8月尾拎左阿女o既校曆表之後就心思思想 plan 去旅行
學校中秋節正日非紅日都係假期 (都話幼稚園假期多)
所以變左有4日連假 (後尾變成5日, 不過這是後話)
咁就睇下fanfare有咩地方有平飛,
啱啱上兩期fanfare 係做中國機票,
見得果幾日都係搵d 中國短線,
2013年9月16日 星期一
工欲善其事, 必先利其器
自從小齊開始返學
我就諗我係咪應該買張書枱比佢?
等佢可以自動自覺"埋位" 溫書同做功課
哈哈, 呢位媽媽諗得多理想!~
2013年9月13日 星期五
上學雙妹嘜
2013年9月11日 星期三
我打電話比我同事先~
2013年9月9日 星期一
希望工程 -- 英文篇小總結及分享(i)
前文提過敗家媽媽開展左呢個一年o既希望工程
到而家都開展左一個月有多,
寫個小小o既分享紀錄文
2013年9月6日 星期五
垂淚的小齊
2013年9月5日 星期四
有人話飽到嘔~
小齊返左四日學,
上堂表現似乎OK, 起碼我見到o既時間佢都冇喊
返到屋企有時都會講下學校o既情況 (雖然唔知真定假)
但第二日就去toilet 時整濕左底褲仔,
第四日就食茶點時嘔
返四日換左兩次衫~
2013年9月3日 星期二
開學了!
yahoo blog 果邊話摺就摺,
所以暫時會搬o黎blogspot 呢邊先
估唔到小齊開學之日, 正是我搬blog之時 ~~
暫時都唔係好熟悉呢邊個運作, 我點樣可以add 返d 媽媽friend呀??!!
訂閱: 文章 (Atom)


text:
今年端午節假期留係屋企冇去玩,而前幾年比較鐘意去旅行,每次有假期都唔會放過,襯住端午節連星期六日有三日假,就近近地揀左去福建土樓呢個幾特別既地方,用左唔洗一千蚊就可以渡過幾日假期,都幾抵玩丫;土樓分佈係福建永定﹑南靖等地好多唔同地方,坐車比較麻煩,所以就決定包車,係網上揀左個價錢合理而且有好多台灣網友好評既師傅,幾個人share車費好平,而且所有野都有包車師傅安排唔洗諗咁多;出發前再買好火車飛, 咁就可以安心等出發
福建土樓4天行程:
Day 1: 香港 - 深圳 - 永定
Day 2: 永定 - 南靖.河坑土樓群﹑塔下村﹑裕昌樓﹑田螺坑土樓群
Day 3: 南靖.田螺坑土樓群 - 永定.高北土樓群﹑南溪土樓群
Day 4: 永定 - 深圳 - 香港
福建住宿:田螺坑土樓﹑永定土樓
3-6-2011
第一天
今日夜晚坐火車出發去福建,收左工慢慢去都未遲;火車由深圳站開出,過左關仲未夠鐘上車,先係火車站旁邊既茶餐廳食晚餐,不過大家都認為呢道既野唔好食(都好過係火車上面食既)
食完就行去火車站啦
今次坐既係K636班次火車;自從廈深鐵路通車後,呢班車已經唔存在lu,而家去土樓可以選擇坐和諧號,比起呢啲舊火車快好多又舒服好多
火車總站係福州,我地去土樓唔會坐到咁遠,係永定就會落車
今次都係坐硬臥車箱
一開車職員就推車賣福州魚蛋,第一次見火車上有呢啲特色野賣
開車冇耐未夠10點就熄燈,邊會咁早訓得著
火車中途有好多站,有時無聊會走落車又走返上黎,晚媽媽既月台好冷清
今程車唔洗坐好耐,四點幾天都未光就去到永定站落車
包車師傅已經係火車站門口等我地出黎,今日土樓行程未天光就開始啦;係永定站落車既睇落大部份都係旅客,黎得呢道大家都係睇土樓,因為都冇其他野睇,哈哈
晨早永定街頭好冷清,就算係汽車站都係冇咩人
黎到第一樣做既野就係食早餐先,咁早大部份鋪頭都未開門,係汽車站對出見有麵食大家就坐係街邊開餐啦
食完正式出發去土樓
第一個到既係承啟樓,不過而家七點都未夠,唔好話土樓,連公廁都未開門,大家落車望一望就上車走lu...
坐多20分鐘車,去到有北斗七星之稱既河坑土樓群,呢道當時唔洗收入場費架(而家就唔知啦?),應該算係冇咁出名同少遊客去既地方
第一次接觸土樓係興奮少少架啦,即刻衝入去睇睇先;呢道既土樓多數都開住門可以自由進入,不過始終仲有好多居民住係土樓入面,所以最重耍都係盡量唔好影響到當地人生活
人生第一間入去既土樓係「春貴樓」,世界文化遺產黎架
男人就坐係道飲茶吹水,女人就抱住BB煮早餐,係呢道做男人幾好呢,哈哈
可以上上面參觀
走廊用木建造,要輕力啲行
曬左啲咩呢?
出返黎啦
河坑土樓群有好多座土樓,圓又有方又有,大又有細又有
細細座幾得意
全條村環境都幾靚
好多地方都曬左野,唔知係咩黎呢?
好多好多土樓
晨早農夫們已經努力工作
呢啲唔算係土樓掛?
行晒全村只係見到兩位遊客咋,難得可以清清靜靜
夜晚燈籠發光應該會好靚
過橋離開lu
行上土樓旁邊既山腰,有個觀景台可以睇到全個河坑土樓群,可惜天氣唔太好睇得唔清楚
偷睇到入面
係呢道行行下就行左個半鐘,要上車去下一個地方啦;下個目的地就係有閩南周莊之稱既「塔下村」,不過見到個名唔好對呢道有好大期望,人地周莊靚好多囉
入去塔下村之前已經要比入埸費,門票同田螺坑通用好似要過百蚊,唔平架!河兩岸都係好多小型啲既土樓
當地人生活好樸素
塔下村其中一個特別既地方係祠堂
祠堂上有好多精緻木雕,文革時期塔下村村民好醒目,係舊有木雕之上加上紅衛兵雕塑,咁就避過紅衛兵破壞,否則後面既雕塑一早比人摌晒啦
祠堂對出有23枝石柱,每枝代表古時一位村民考中舉人或者做到大官,咁呢道都出好多叻人bor
塔下村有好多土樓可以入去參觀,都係比較少商業化
離開塔下村之後去到有東倒西歪樓之稱既「裕昌樓」,頭先比既入埸費已經包左呢道
呢座土樓有超過700年歷史,係福建最古老土樓之一,係元朝已經建成;呢道最特別既地方係中間一層所有枝柱都係傾斜,但土樓經過咁多年又地震依然冇事,而家仲好穩陣,非常厲害
土樓中間係一座祖堂
裕昌樓地下每個房間都係廚房,而每個廚房入面都有一個水井,所以呢座樓係有好多好多井
裕昌樓有五層高,每層都有唔同用途,地下係廚房,一樓係糧倉,二樓係老人家住,三樓係年青人佳,最頂就係放棺木既地方
裕昌樓已經好商業化,好多人做生意,好快行完就出返黎啦
離開裕昌樓,跟住就去到四餸一湯,亦即係福建土樓之中最出名最多人去,個個都必到既「田螺坑土樓群」,呢道亦都係我地今晚住既地方,就住係土樓入面,哈哈


text:
Friday, January 9, 2009
26w6d 胎動得令我動彈不得
結婚三周年獨自在家的一晚 (Midby爸公司春茗呀!!)
呢一晚我一個人番到屋企, 整左我好鍾意食既菜乾豬骨蠔豉粥.用番平時我同Midby爸一齊食既份量, 即係一殼米, 食呀食呀食, 食剩一隻康寧大湯碗既份量, 比我第二日帶番學食.因為我驚唔夠營養, 仲食左半包小棠菜, 睇珠光寶氣睇到十點左右....亞女開始發威喇.
平時dinner 之後佢就會好活躍, 今晚我睇睇下電視, 坐番o係notebook前做野, Midby就o係我肚臍右面硬起一大舊, 我估佢成個人仔去左o個面, 我想比多d 位佢, 同時令自己舒服d, 所以向後躺, 點知仲衰, 令到我子宮更迫, 我更加唔舒服.相反, 我就向前坐好, 感覺就好d.我即刻mute左TV 既聲, 播音樂比Midby 聽, 希望佢relax, or 乖乖訓著, 但係過左成10分鐘佢都仲係特起一舊, 迫住我個肚, 令我好唔舒服.
我o係度諗, 係唔係我食得太多, 令到個肚同胃都脹哂喇, 搞到Midby冇哂位呢? maybe 啦! 但我又唔係第一次食粥, 點解今次搞到佢咁呢? 好, 去wee wee 先, 希望個bladder release 番d 位比Midby, 但行都行唔到, 因為Midby 對唔知手定腳頂住我個肚, 好辛苦.
我o係個位度等呀等呀等, 終於諗起可以播我隻pregnancy 胎教碟, 即係我地晚晚zzz時都一定聽既CD.我一直都懷疑究竟So far 快7個月喇, 我都可以咁好zz, Midby 又o係我zzz 時咁安靜, 係唔係因為呢隻CD.Anyway, 我個肚咁唔舒服, 我都會諗起呢隻碟, 我估我心底裡對佢唔多唔少有一定既肯定, 只可惜我行唔到入房呀...我真係郁都郁唔到.
打比Midby爸, 好在佢已經等緊小巴番屋企, 我口都震埋...因為o個種感覺就好似佢o係我子宮內面好大力行路咁, 但係內面又細, 總之好難形容啦! 我同佢講唔洗驚, 因為我知唔係有事o個種既痛, 而係胎動太大力而引起既, 叫佢唔洗擔心我, 後來我知道佢即刻坐左taxi 番來, 一入到屋就即刻入房播o個隻CD比我+Midby聽, 同時佢亦都o係我旁邊安慰Midby, 同Midby傾計, 慢慢地...我估5分鐘之內, CD music + Midby 爸把聲 + Midby 爸隻手 + Midby 爸按摩我既肚皮...終於Midby 軟下來.
我休息左一陣之後好想去shower, 之後訓覺, 但唔知點解, Midby 又來過喇, 又頂得我好辛苦.Midby 爸陪我去左bathroom (行去bathroom條路好漫長呀...我好想爬入去, 因為咁樣冇咁辛苦), 好快忍住沖左個涼, 同時Midby 爸law埋部notebook入去, 播住隻CD比Midby聽...但係Midby 都仲係o係埋一面, 佢好似郁唔到, struggle 咁呀!!!!! 最後上左床, 出絕招 - 打側訓, 將佢成個由我既右邊"look"去左面.當然佢唔係咁順攤咁快look過去啦, 但最後10分鐘左右, 我都冇事了, 可以覺覺豬.
呢件事令我有d 挫敗感.好唔應該地我覺得我對Midby既胎教失敗 - 因為我叫過佢唔好令我咁辛苦, 但係佢唔聽, 仲o係咁.我開始對我自己做個好媽媽既信心動搖.我同Midby爸講過呢個問題, 問佢點解Midby唔聽我講, 乖乖郁去另一面, 係唔係唔聽我話? 佢當然用佢一貫口吻去答我, 話有好多因素令到Midby咁, 或者佢想郁去另一面, 不過佢郁唔到, 有野阻住佢呢? 佢仲話好多時我叫佢做野, 佢都唔會即刻聽啦...
唉, 我呢個亞媽, 咁小事已經對自己, 對女女失去信心, 我點樣去面對將來既日子呢? 神呀, 請給我多點智慧, 多點信心, 多點能耐, 去養育Midby!
Midby爸: 多謝你呀! 我冇諗過你會咁緊張架, 你仲打埋比cindy, 問佢有冇試過tim! o係呢一晚, 我可以想像到我生Midby o個日, 你會o係我身邊, 就好似今晚咁, 好冷靜去安撫我, 不過今晚種感覺唔同labour o個種感覺架, 我怕我labour 中時會鬧你, 咬你, 打你, 你仲會唔會陪我呀?
Subscribe to: Post Comments (Atom)